## Habakuk

Chapter: 1 2 3

-Reset+

### Chapter 2

1 Ulôn keuneuk ék ubak meunara teumpat jaga lôn, dan ulôn preh peue nyang keuneuk geupeugah lé TUHAN ubak ulôn, dan pakriban jaweueb Gobnyan ateueh keuluhan ulôn.
2 TUHAN geujaweueb ulôn lagée nyoe, "Uke kheueh deungon nyata ateueh keupéng tanoh kliét, peue nyang Ulôn peugah ubak gata, mangat jeuet teubaca deungon mudah.
3 Cetet kheueh nyan, sabab bak saát nyoe gohlom watée jih. Teuma watée jih reujang teuka, dan peue nyang Ulôn tanyong ubak gata pasti teujadi. Bahpi leumah jih mantong treb, teuma tapreh mantong! Saát nyan pasti teuka dan hana teupeupreh le.
4 Dan ingat kheueh: ureuëng nyang jeuhet hana seulamat, teuma ureuëng nyang peubuet keuheundak Po teu Allah udeb sabab keuseutiaan jihnyan ubak Allah."
5 Keukayaan nyan sabe teupeungéut jihnyan. Ureuëng nyang leuha nyan angkuh dan geulisah. Lagée mawöt, mawöt nyan pih hántom na puih; bansa deumi bansa laju jireubot.
6 Teuma bandum nyang jipeutaklok nyan jipansi dan ji ejek-ejek jihnyan. Awaknyan jipeugah, "Teukutok kheueh gata sabab tatamon barang nyang bukon atra gata! Padub na treb teuk gata peukaya droe deungon cara tapaksa ureuëng-ureuëng nyang meu utang ubak gata keu teubayeue utang awaknyan?"
7 Teuma deungon hana gata sadar, gata nyang ka tapeutaklok ureuëng laén, jimeu utang cit teuma dan tapaksa mangat jibayeue bungöng. Musoh-musoh gata teuka sampoe gata teumakot luwa biasa. Awaknyan jireupah hareuta gata!
8 Gata ka tareupah atra bansa-bansa nyang jai, teuma bansa-bansa nyang hana keunong gata reupah jireupah gata, sabab seumeupoh maté nyang ka gata peubuet, dan sabab keukeujaman ateueh nanggroe-nanggroe, banda-banda dan peunduduek nyang na disinan.
9 Teukutok kheueh gata! Gata tapeukaya keuluwarga gata deungon laba nyang gata teumé seucara keujam, mangat rumoh gata keudroe aman dan teupeusie nibak keususahan dan beuncana.
10 Teuma reuncana gata nyan meuteumé malée nibak keuluwarga gata. Deungon tareupah bansa-bansa nyang le, gata ka tapeurugoe droe gata keudroe.
11 Dan batée-batée nyang na bak beuton jilakée jikutok gata, dan taméh-taméh rumoh jiseumurak jipeumaklum meulakée nyan.
12 Teukutok kheueh gata! Gata tapeudong banda ateueh dasai keujeuhetan dan tapeudong nyan deungon teupoh maté.
13 Bansa-bansa nyang gata peutaklok meususah payah hana meuguna, dan peue-peue nyang gata peudong habéh jiuét lé apui. Bandum nyan na kheueh keuheundak TUHAN Nyang Mahakuasa.
14 Teuma lagée laôt nyang peunoh deungon ié, meunan cit deungon bumoe peunoh deungon iéleumé peungeutahuan keuhai TUHAN dan kuasa Gobnyan.
15 Teukutok kheueh gata! Gata tahina dan tapeumalée kawöm teutangga gata; tapeusaneut ateueh awaknyan teuhoyong-hoyong lagée ureuëng mabök.
16 Bak saát nyoe ka kheueh trok watée jih gata teupeumalée, dan bukon keu teuhoreumat. Keuhoreumatan gata meu ubah jeuet keulaknat. TUHAN geupaksa gata tajieb ié nibak lam cambông nyang meuasoe huköman keu gata. Gata tajieb dan meuhapit-hapit.
17 Gata takoh bak-bak kayée di uteuen Libanon, dan bak saát nyoe gata keudroe nyang teukoh. Gata tapoh maté bubena beulatang awaknyan, dan bak saát nyoe beulatang-beulatang nyan nyang peutakot gata. Bandum nyan teujadi sabab seumeupoh maté dan keukeujaman nyang ka gata peubuet ateueh bandum nanggroe, banda-banda dan peunduduek-peunduduek jih.
18 Teukutok kheueh gata! Gata tapeugah ubak kayée sikrak, "Beudôh kheueh!" atawa ubak sineuk batée rayeuk, "Beudôh kheueh!" Peu kheueh hase saboh patong jipeugah sapeue-peue ubak gata? Jeuet mantong patong nyan meulapeh ngon méuh dan pirak, teuma meunyoe nyawöng teutab hana nibak patong nyan. Keupeue guna jih patong beurala? Nyan na kheueh buet manusia beulaka. Dan nyang gata teumé nibak patong nyan na kheueh dusta. Sia-sia kheueh keupeucayaan ureuëng peugöt beurala ubak buet jaroe droe jih, nyang hana jeuet jipeugah haba nyan.
20 TUHAN na lam Baét Gobnyan nyang suci; bah kheueh bandum ureuëng di muka bumoe ji-iem droe dikeue Gobnyan.