## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 29

1 Ulôn tuléh surat keu teungku-teungku imeum, nabi-nabi, peumimpén-peumimpén bansa nyang mantong udeb, dan keu banmandum ureuëng laén nyang jiangkot di Yerusalem u Babel lé Nebukadnezar.
2 Surat nyan ulôn tuléh óh ka lheueh Raja Yoyakhin, ma gobnyan, peugawée-peugawée meuligoe, peujabat-peujabat peumeurintahan Yehuda dan Yerusalem, dumna peungrajin, dan bandum ureuëng carông nibak buet ji angkot ubak teumpat nyang teuböih.
3 Ulôn titeb surat nyoe ubak Elasa bin Safan, dan Gemarya bin Hilkia nyang geukirém lé Zedekia raja Yehuda ubak Nebukadnezar raja Babel. Asoe surat nyan su jih lagée nyoe,
4 "Meunoe kheueh feureuman TUHAN Nyang Mahakuasa, Po teu Allah Israel keu banmandum ureuëng nyang ka geuböih nibak Yerusalem u Babel:
5 'Teutab kheueh tinggai disinan. Peudong kheueh laju rumoh-rumoh gata. Puga kheueh lampôh dan pajoh kheueh hase jih.
6 Meukawen kheueh mangat gata meuteumé aneuëk, dan bah kheueh teuma aneuëk-aneuëk gata jimeukawen mangat awaknyan pih meuteumé aneuëk. Jeumeulah gata harôh meutamah le dan hana jeuet kureueng.
7 Meubuet kheueh keuseujahteuraan banda-banda teumpat gata Ulôn böih. Meudoá kheueh ubak Ulôn keu keupeuntengan banda-banda nyan, sabab meunyoe banda-banda nyan makmu, gata pih makmu cit.
8 Ulôn, TUHAN, Nyang Mahakuasa, Allah Israel, Lôn peuingat gata mangat bék sampoe jipeungéut lé nabi-nabi nyang na tinggai lamkawan gata atawa lé soemantong nyang jipeugah bahwa awaknyan carông jiramai soai masa ukeue. Bék tapeureumeun ubak peue-peue nyang awaknyan meulumpo.
9 Awaknyan jingui nan Ulôn keu jicalitra keugata keu hai-hai nyang hana beutôi. Ulôn hana Lôn yue awaknyan. Ulôn, TUHAN, ka Lôn peugah haba.'
10 TUHAN meufeureuman, 'Pajan watée jih ka geunab masa tujoh ploh thon keu Babel, Ulôn kukalon gata lom teuma, dan Lôn peuteupat janji Lôn keu Lôn puwoe gata nibak teumpat nyoe.
11 Bukon kheueh Ulôn nyang leubeh teupeue reuncana-reuncana Ulôn keu gata? Reuncana-reuncana nyan kon Lôn peuceulaka gata, teuma keuseujahteuraan gata dan keu Lôn bri ubak gata masa ukeue nyang peunoh harapan.
12 Teuma gata talakée tulông ubak Ulôn. Gata teuka tajak meudoá ubak Ulôn, dan Ulôn kujaweueb doá gata.
13 Gata mita Ulôn dan meurumpok deungon Lôn, sabab gata mita deungon sipeunoh até.
14 Beutôi, gata meurumpok deungon Lôn. Gata Lôn peusapat lamkawan tieb-tieb bansa dan nibak tieb-tieb nanggroe teumpat gata jipeu crebre dan jiböih. Gata Lôn ba lom u nanggroe asai gata nyoe dan Lôn peupuléh keuadaan gata. Ulôn, TUHAN, ka Lôn peugah haba.'
15 Meunurot gata, TUHAN ka geubri keugata nabi-nabi di Babel.
16 Deungoe kheueh peue nyang geufeureuman lé TUHAN keuhai raja nyang mat peurintah nibak saát nyoe, na kheueh raja keuturonan Nabi Daud, dan keuhai peunduduekan banda nyoe, na kheueh waréh kawöm gata nyang hana teuba nibak teumpat böih meusajan ngon gata.
17 TUHAN Nyang Mahakuasa meufeureuman, 'Ulôn ku peuteuka prang, musém deuk, dan bala peunyakét u ateueh awaknyan. Awaknyan Lôn peusaneut lagée boh-boh ara nyang ka that brok sampoe hana jeuet le teupajoh.
18 Awaknyan Lôn peucrok sabe deungon muprang, musém deuk dan bala peunyakét sampoe banmandum bansa bansigom donya meurasa gli watée jikalon keuadaan awaknyan. Dipat mantong awaknyan Ulôn peucrebre, ureuëng laén meurasa gli dan teumakot óh watée jikalon peue nyang ka teujadi ateueh awaknyan. Awaknyan jihina, dan nan awaknyan sabe jingui sibagoe nan nyang geukutok lé TUHAN .
19 Banmandum nyan teujadi ateueh awaknyan, sabab awaknyan hana jiseutôt peusan Ulôn nyang hana putôh-putôh Ulôn peusampoe ubak awaknyan meulalu nabi-nabi hamba Ulôn. Awaknyan han jitem peureumeuen ubak peusan Ulôn nyan.
20 Dan gata banmandum nyang ka Ulôn böih u Babel, deungoe kheueh peue nyang Ulôn, TUHAN, peugah.'
21 TUHAN Nyang Mahakuasa, Po teu Allah Israel, ka geumeututoe keuhai Ahab bin Kolaya, dan keuhai Zedekia bin Maaseya nyang ka jipeuguna nan TUHAN keu jipeusampoe ubak gata hai-hai nyang hana beutôi. TUHAN geupeugah bahwa Gobnyan teuma geuseurah awaknyan ubak keukuasaan Nebukadnezar raja Babel, nyang poh maté awaknyan dikeue mata gata.
22 Dan meunyoe ureuëng-ureuëng nyang ka geu angkot nibak Yerusalem u Babel keuneuk jikutok sidroe-droe ureuëng, awaknyan jipeugah, 'Seumoga TUHAN geupeu jeuet gata lagée Zedekia dan Ahab, nyang ka jitot udeb-udeb lé raja Babel.'
23 Meunan kheueh naseb awaknyan sabab ka jipeubuet desya-desya raya di Israel: awaknyan ji meumukah, dan jingui nan TUHAN keuhai-hai nyang hana beutôi. Nyan meulawan deungon keuheundak TUHAN . Gobnyan geuteupeue peue nyang awaknyan peubuet, dan gobnyan keudroe jeuet keusaksi geulawan awaknyan. TUHAN ka geupeugah haba."
24 TUHAN Nyang Mahakuasa, Po teu Allah Israel geubri peusan ubak ulôn keu Semaya ureuëng Nehelam, sabab Semaya ka jikirém surat ateueh nan jih keudroe ubak banmandum peunduduek Yerusalem, ubak Teungku Imeum Zefanya bin Maaseya, dan banmandum teungku imeum nyang laén. Dalam surat nyan Semaya geutuléh lagée nyoe keu Zefanya:
26 "TUHAN ka geu baiát gata jeuet keu teungku imeum geunantoe Yoyada, dan jinoenyoe gata peujabat manyang di Baét TUHAN. Tugaih gata na kheueh mangat gata peurintah tieb-tieb ureuëng pungoe, nyang meungaku droe jih nyan nabi, ranté laju ngon ranté beuso nibak takue jih.
27 Teuma pakon gata hana meutindak ateueh Yeremia ureuëng Anatot nyan nyang ka jipeujeuet droe lagée nabi teuhadab bansa geutanyoe?
28 Ureuëng nyang lagée nyan babah jih harôh teugunci, sabab jihnyan jipeugah ubak ureuëng-ureuëng geutanyoe nyang na di Babel bahwa awaknyan mantong treb tinggai disideh. Dan sabab nyan, kheun gobnyan, awaknyan harôh jipeudong rumoh dan jipuga blang dan jipajoh hase jih."
29 Surat nyan geubaca lé Teungku Imeum Zefanya keu ulôn.
30 Sabab nyan kheueh TUHAN geuyue ubak ulôn
31 lôn kirém haba keuhai Semaya keu bandum ureuëng Israel nyang ka teuböih di Babel. Nyoe su haba nyan, "Semaya ka jimariet deungon gata siulah-ulah jihnyan nabi; padahai, Ulôn, TUHAN, hana Ulôn yue jih nyan. Sabab jih nyan ka jipeujeuet gata tapeucaya keu haba nyang sulet,
32 dan sabab jihnyan ka jiyue gata talawan Ulôn, teuma Ulôn kuhuköm jih nyan dan keuturonan jih. Hana meusidroe pi lamkawan awaknyan teutinggai di teungoh-teungoh kamoe keu jingieng hai-hai nyang jroh nyang Ulôn peubuet keu banmandum umat Ulôn. Ulôn, TUHAN, ka Lôn peugah haba."