## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 105

1 Meusyukoe kheueh ubak TUHAN, jak peusampoe kheueh keubeusaran Gobnyan, calitra kheueh buet Gobnyan ubak bansa-bansa.
2 Meuca-e kheueh lagu pujoe keu TUHAN, jak peusampoe kheueh bandum karya Gobnyan nyang luwa bisa nyan.
3 Gobnyan kheueh TUHAN Nyang Mahasuci; meusuka cita kheueh sabab geutanyoe atra Gobnyan, banmandum nyang keuneuk seumah bah kheueh meugeumbira.
4 Lakée kheueh teunaga ubak Gobnyan, dan seumah kheueh Gobnyan mantong.
5 Hai keuturonan Nabi Ibrahim, hamba Gobnyan, dan keuturonan Nabi Yakub, ureuëng nyang geupiléh, ingat kheueh banmandum buet ajaéb nyang ka geupeubuet, dan bék neutuwoe ubak peue nyang ka geupeuputôh lé Gobnyan.
7 TUHAN na kheueh Allah geutanyoe, keuputosan Gobnyan wajéb teutaát bansaboh donya.
8 Gobnyan sabe geuingat ubak janji nyang ka geupeugah, janji Gobnyan teutab na keu siumu masa.
9 Peujanjian nyan geupeugét deungon Nabi Ibrahim, dan óh lheuehnyan deungon Nabi Ishaq;
10 laju geupeukong deungon Nabi Yakub, sampoe jeuet keujanji nyang keukai keu umat Israel.
11 Kheun Gobnyan, "Tanoh Kanaan Ulôn bri keu gata, jeuet keuhak milék pusaka gata."
12 Yoh masa dilée umat Po teu Allah udeb sibagoe ureuëng aséng disinan dan jeumeulah awaknyan pih na bacut.
13 Awaknyan meurawôh nibak saboh bansa ubak bansa nyang laén, dan geuminah nibak nanggroe nyang saboh ubak nanggroe nyang laén.
14 Teuma TUHAN hana geupeubiyeu soemantong nyang teugom awaknyan; dan deumi awaknyan, raja-raja nanggroe geupeuingat lé Gobnyan,
15 "Bék cuba-cuba peukaru ureuëng-ureuëng piléhan ulôn nyan, dan bék peubuet nyang jeuhet ateueh nabi-nabi ulôn!"
16 TUHAN geupeutron bala deungon musém deuk di nanggroe nyan, dan bubena peuseudiaan peunajoh ka habéh geucok mandum.
17 Teuma Gobnyan geuyue sidroe ureuëng beuawai jijak nibak awaknyan, Yusuf, nyang ka jipeubloe sibagoe hamba sahaya.
18 Gaki ureuëng nyang ji ikat deungon beuleunggu, dan takue ureuëng nyan jililet deungon ranté beuso.
19 Akhé jih teujadi kheueh peue nyang ka lheueh geuramai, jihnyan geupeubeutôi lé feureuman TUHAN.
20 Dan raja nibak nanggroe Meusé, nyang mat kuasa ateueh bansa-bansa, geupeubeubaih ureuëng nyan lam glab.
21 Keu gobnyan geubri tugaih yue uruih meuligoe, dan geubri kuasa ateueh banmandum hareuta beunda gobnyan;
22 meunan cit wewenang keu geu ato dumna peugawée raja, dan geupimpén kawöm nyang tuha-tuha.
23 Óh lheueh nibaknyan Nabi Yakub laju geujak u nanggroe Meusé dan geutinggai teutab disinan sibagoe ureuëng aséng.
24 TUHAN laju geutamah umat Gobnyan meutamah le, sampoe awaknyan leubeh teuga nibak lawan jih.
25 Gobnyan laju geu ubah até ureuëng Meusé mangat awaknyan jibanci keu umat TUHAN, dan jipeusaneut hamba-hamba Gobnyan deungon cara nyang curang hana teukira.
26 Óh lheuehnyan laju geu peutron Nabi Musa hamba Geuh dan Nabi Harun ureuëng nyang ka geupiléh.
27 Di Nanggroe Meusé awaknyan laju geupeubuet buet-buet nyang ajaéb, buet-buet nyang raya nibak TUHAN,
28 dan awaknyan taát ubak peurintah Gobnyan. Óh lheueh nyan TUHAN geupeujeuet laju nanggroe nyan seupôt buta.
29 Krueng awaknyan ka geu ubah jeuet keu darah, sampoe banmandum uengkot nyang na disinan ka habéh maté.
30 Cangguek-cangguek meuraja lela di nanggroe awaknyan, dan le that-that nyang jitamong u dalam meuligoe raja.
31 Ateueh peurintah Allah jiteuka teuma lalat, dan jamok-jamok ka meurön-rön bansaboh nanggroe.
32 Gobnyan laju geupeutron ujeuen es keugeunantoe ujeuen ié, dan geupeutron kilat sambong meusambong nyang jiseumama keudeuh keunoe.
33 Meunan cit Gobnyan laju geupeureubah bubena bak anggô deungon bak ara, dan banmandum bak kayée awaknyan habéh geupeureubah teung bayeueng sapan sapa.
34 Ateueh peurintah Gobnyan, teuka kheueh daruet, jeumeulah daruet nyan lumpah that jai hana teukira jeumeulah jih.
35 Daruet nyan habéh jiseuba mandum seunaman nyang na di ladang, dan jipajoh habéh banmandum hase bumoe.
36 Óh lheueh nyan Gobnyan laju jipoh maté tieb-tieb aneuëk agam nyang tuha nyang na dalam keuluwarga ureuëng Meusé.
37 Óh lheuehnyan bansa Israel laju geu intat keudeh uluwa, nyang jiba sajan awaknyan na kheueh méuh deungon pirak; banmandum awaknyan lam keuadaan seuhat dan teuga-teuga.
38 Ureuëng Meusé ka jiteuka rasa teumakot ngon yo hana ngon peusa, awaknyan galak that watée ureuëng Israel jijak jitinggai nanggroe nyan.
39 Lé Allah laju geuleueng awan di ateueh ulée umat Gobnyan sibagoe payong, dan apui hu sibagoe suwa óh watée malam teuka.
40 Awaknyan jimeulakée, laju Gobnyan geupeutron cicém puyoh, keu awaknyan geubri ruti nyang geupeutron lam syeuruga sampoe án troe.
41 TUHAN geuplah laju gunong batée, laju jiteubiet ié nyang ji ile lagée aneuk krueng di teungoh-teungoh padang pasi.
42 Sabab TUHAN geuingat that ubak janji Gobnyan keu Nabi Ibrahim, hamba Geuhnyan.
43 Dan laju geu intat umat Gobnyan deungon geumbira, ureuëng-ureuëng nyang geupiléh deungon seumurak ria.
44 Tanoh atra bansa-bansa laén laju geubri keu awaknyan, dan lampôh ngon ladang awaknyan laju geujok keu umat nyang ka geupeuleupah nyan,
45 deungon harapan jeuet umat Geuh jitaát ubak huköm-huköm Gobnyan dan jiseutôt peue nyang geupeurintah lé Gobnyan.