## 1 Tawarikh

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29

-Reset+

### Chapter 5

1 Ruben na kheueh aneuëk tuha Nabi Yakub. Teuma sabab lé Ruben nyan ka jipeurusak ngon cara jimeumukah deungon sidroe gundek bapak jinyan, teuma hak jihnyan sibagoe aneuëk tuha laju geutarek dan geubri laju keu Nabi Yusuf. Dan bahpi lagéenyan teuma nyang paleng teuga lamkawan keuturonan Nabi Yakub kon keuturonan Nabi Yusuf teuma na kheueh keuturonan Yehuda. Meunan cit nyang paleng awai jeuet keuraja bansaboh nanggroe Israel na kheueh keuturonan Yehuda.
3 Ruben aneuëk tuha Nabi Yakub, na jimeu aneuëk peuet droe aneuëk agam: Henokh, Palu, Hezron dan Karmi.
4 Nyoe kheueh keuturonan-keuturonan Yoël: Semaya, Gog, Simei, Mikha, Reaya, Baal dan Beera. Beera na kheueh peumimpén sukée Ruben bak watée gobnyan jidroeb lé Tiglat-Pileser raja nibak nanggroe Asyur, dan laju jijak böih u teumpat nyang teuböih.
7 Lam silsilah na cit teucetet nan-nan ulée kawöm nyang teupeugah lom nyoe dalam sukée Ruben: Yeiel, Zakharia,
8 dan Bela aneuëk Azas, cucoe Sema nibak kawöm Yoël. Sukée Ruben tinggai di Aroër dan diwilayah nyang phon di Aroër sampoe u arah nyang trok u Nebo dan Baal-Meon.
9 Awaknyan lumpah le geupeulara beulatang peulara di daerah Gilead. Lé sabab nyan, awaknyan laju jijakduek u wilayah dibagian timu sampoe trok u padang pasi nyang meulinteung bansipanyang Krueng Efrat.
10 Bak jamén Raja Saul, sukée Ruben jijak prang dan geupeutaloe sukée Hagri disiblaih utimu Gilead, laju jiduek nibak nanggroe nyan.
11 Di siblaih utara wilayah sukée Ruben tinggai sukée Gad di tanoh Basan sampoe sijiôh Salkha disiblaih utimu.
12 Nibak sukée Gad nyan Yoël na kheueh indatu kawöm nyang paleng meusyeuhu, dan Safam na kheueh indatu nyang lumboi dua. Yaenai dan Safat na kheueh indatu nibak kawöm-kawöm nyang laén di Basan.
13 Ureuëng nyang laén didalam sukée Gad jitamong ubak tujoh boh kawöm nyang teupeugah lom nyoe: Mikhael, Mesulam, Syeba, Yorai, Yakan, Ziya dan Eber.
14 Awaknyan na kheueh keuturonan Abihail aneuëk si Huri. Urotan silsilah awaknyan phon di miyueb u ateueh lagée nyang teupeugah nyoe: Abihail, Huri, Yaroah, Gilead, Mikhael, Yesisai, Yahdo, Bus.
15 Ulée banmandum kawöm nyang ka teupeugah nyan na kheueh Ahi aneuëk Abdiel, cucoe Guni.
16 Awaknyan tinggai diwilayah Basan dan Gilead, dan banda-banda nyang na diwilayahnyan meunan cit nibak ban saboh padang naleueng nyang na di Saron.
17 Silsilah nyoe teupeugöt nibak jamén Yotam raja Yehuda dan Yerobeam raja Israel.
18 Di dalam sukée Ruben, sukée Gad dan sukée Manasye nyang na di siblaih u timu Yordan na 44.760 sipa-i nyang ka teulatih deungon get dan ka meupeungalaman lam hai cara teupeuguna alat prang nyang nan jih perisée, peudeueng dan aneuk gando.
19 Awaknyan jijak muprang ngon sukée Yetur, sukée Nafis dan Nodab, nyoe na kheueh sukée-sukée nyang na didalam bansa Hagri.
20 Tantra-tantra nyan jipeucaya ubak Po te Allah, dan jilakée tulông ubak Gobnyan, dan Po teu Allah laju geudeungoe peue nyang ka jilakée lé awaknyan dan laju geupeumeunang keu awaknyan ateueh ureuëng-ureuëng Hagri nyan dan sikutu awaknyan.
21 Sabab muprang nyan teujadi ateueh keuheundak Po teu Allah, lé sabab nyan lumpah jai musoh nyang jipoh maté lé awaknyan. Meunan cit nyang jiteumé teun na 100.000 droe, unta nyang jiteumé reupah na 50.000 boh, bubiri 250.000 boh jitamah lom ngon 2.000 boh keuleudée. Óh lheuehnyan awaknyan laju tinggai teutab di daerah nyan sampoe ubak masa bansa Israel teudrob ngon jiböih u teumpat nyang teuböih.
23 Siladum sukée Manasye na tinggai di wilayah Basan sampoe u utara seujiôh Baal-Hermon, Senir dan Gunong Hermon. Awaknyan maken treb maken le.
24 Nyoe kheueh ulée-ulée kawöm awaknyan: Hefer, Yisei, Eliel, Azriel, Yeremia, Hodawya dan Yahdiel. Awaknyan banmandum na kheueh sipa-i-sipa-i nyang beuhé ngon peukasa.
25 Ureuëng-ureuëng Israel hanale seutia ubak Po teu Allah nyang ka jiseumah lé indatu awaknyan. Awaknyan ka jitinggai Gobnyan dan jimeu iébadat ubak dewa-dewa bansa-bansa nyang ka geu use lé Po teu Allah nibak nanggroe Kanaan.
26 Lé sababnyan Allah laju geupeugrak até Pul raja Asyur, dan jijak kheueh laju geuhnyan geujak prang nanggroenyan. Pul meugah cit ngon nan Tiglat-Pileser. Dan di sukée Ruben, Gad dan sukée Manasye nyang na disiblaih u timu Yordan jiangkot sibagoe tawanan dan jijak böih u Halah, Habor, Hara dan ubak saboh teumpat nyang rab deungon Krueng Gozan. Disinan kheueh awaknyan tinggai teutab sampoe nibak uroenyoe.