## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 29

1 Nabi Ayub geupeugah keuhai droe gobnyan, kheun gobnyan,
2 "Kira jih udeb lôn jeuet lom lagée yoh awai ilée, watée Po teu Allah geulindong ulôn.
3 Ulôn sabe geubri sinulông, geupeutrang watée lôn jak lam seupôt.
4 Nyan kheueh uroe-uroe keujayaan ulôn, watée Po teu Allah mantong krab ngon lôn dan peupayông rumoh lôn.
5 Watée nyan Nyang Mahakuasa mantong geudampeng ulôn, dan aneuëk-aneuëk lôn na bansilingka lôn.
6 Beulatang peulara lôn jai that jipeuhase susu. Jai that minyéuk jipeuhase lé bak-bak zaiton, bahpi teupula ateueh tanoh meubatée.
7 Meunyoe ureuëng-ureuëng patot lam banda geuduek meusajan, dan ulôn duek laju lamkawan awaknyan,
8 jisurot kheueh ureuëng-ureuëng muda, bagaih that óh ka lheueh lôn kalon awaknyan. Meunan cit ureuëng-ureuëng tuha geubeudôh ngon hikeumat; keu geubri horeumat.
9 Meunan cit ureuëng-ureuëng rayeuk geupiôh geupeugah haba,
10 dan ureuëng peunteng pi hana geupeugah haba.
11 Soe mantong hireuen that meunyoe jideungoe keuhai ulôn; soe nyang kalon ulôn, jipujoe keuhai jasa lôn.
12 Sabab, ulôn tulông ureuëng gasien nyang lakée tulông; ulôn tulông yatem ngon meuntui nyang hana bantu.
13 Ulôn jipujoe lé ureuëng nyang keubit that sosah, ulôn tulông inong-inong balée sampoe awaknyan aman.
14 Nyang ulôn peubuet nyan jujoe hana meucupa; ulôn peudong keuadelan dipat mantong na.
15 Keu ureuëng buta, ulôn nyoe jeuet keu mata jih keu ureuëng lapée, ulôn na kheueh gaki jih.
16 Keu ureuëng gasien, ulôn na kheueh ayah jih; keu ureuëng aséng, ulôn na kheueh peumbela jih.
17 Teuma kuasa ureuëng keujam, ulôn wiet sampoe patah, dan keureubeuen awaknyan ulôn peuseulamat.
18 Harapan ulôn na kheueh meuteumé umu nyang panyang, dan maté ngon teunang lam rumoh lôn keudroe.
19 Ulôn lagée bak kayée nyang udeb jih suboe dan timoh get, ukeue jih seb ié dan iémbon jipeubasah cabeueng jih.
20 Ulôn sabe jipujoe lé mandum ureuëng, dan hántom na teunaga lôn meukureueng.
21 Ureuëng-ureuëng mandum seungab, meunyoe ulôn teungoh bri naseuhat; banmandum nyang ulôn peugah awaknyan deungoe ngon mangat.
22 Óh ka lheueh ulôn peugah haba, hana le nyang peureulée teutamah; tutoe haba lôn jitamong lagée ié ujeuen.
23 Banmandum ureuëng jisambot tutoe haba lôn deungon peunoh geumbira, lagée peutani jisambot ujeuen treun watée musém bungöng.
24 Ulôn teuseunyum ubak awaknyan watée awaknyan putôh asa; ié muka lôn nyang bahgia teutamah seumangat awaknyan.
25 Ulôn kheueh nyang mat pimpénan, dan nyang cok mandum keuputôsan. Ulôn pimpén awaknyan lagée raja di teungoh pasokan jih, dan ulôn peumangat até awaknyan lam keuseudehan jih.