## Zakharia

Chapter: 1 2 3 4 5 6 7 8 9 10 11 12 13 14

-Reset+

### Chapter 10

1 Meunyoe musém khueng teuka, lakée kheueh ujeuen ubak TUHAN. Dan TUHAN geupeusapat awan nyang peuteuka reudok, dan geupeutron ujeuen raya sampoe bubena ladang ka jibeudôh ijo dan mangat badan keu bandum manusia.
2 Di ureuëng-ureuëng laén jijak mita peutunyok ubak beurala-beurala dan ubak tukang-tukang ramai nasib gob, teuma jaweueb-jaweueb nyang awaknyan teurimong na kheueh haba sulet dan buet seumeunget mandum. Na nyang peutrang keuhai lumpo, teuma nyang jipeutrang lé awaknyan na kheueh keuji peusisat gata, dan piasan nyang geubri lé awaknyan hana meuguna. Sabab nyan rakyat ka meucrebre lagée bubiri hana ureuëng rabe. Awaknyan meurana sabab hana soe nyang pimpén.
3 TUHAN meufeureuman, "Ulôn beungéh lumpah ubak ureuëng mat kuasa nyang pimpén ateueh umat Lôn, dan awaknyan Lôn huköm. Teuma peunduduek Yehuda na kheueh atra Ulôn, dan Ulôn, TUHAN Nyang Mahakuasa Lôn peulara awaknyan. Awaknyan Lôn peujeuet keuguda prang nyang paleng peukasa keu Ulôn.
4 Lamkawan awaknyan Lôn piléh peunguasa, peumimpén, dan panglima nyang peurintah ateueh umat Lôn."
5 Peunduduek Yehuda meunang lagée peujuang-peujuang nyang jigilo-gilo musoh lagée jibloh-bloh lam leuhob ateueh rot raya. Awaknyan meujuang sabab Ulôn, TUHAN geutulông awaknyan, dan pasokan musoh nyang giduek guda geupeutaloe lé awaknyan banmandum.
6 "Peunduduek Yehuda Lôn peuteuga, umat Israel Lôn peuseulamat. Ulôn peuwoe awaknyan lom u nanggroe jih keudroe sabab Ulôn sayang keu awaknyan. Teuma Lôn peusaneut awaknyan lagée bansa nyang hántom na Ulôn iengkeue. Ulôn kheueh TUHAN Allah awaknyan, bandum doá awaknyan Ulôn deungoe lom.
7 Umat Israel jeuet lagée pahlawan nyang teuga, lagée ureuëng nyang jieb ié anggô, awaknyan geumbira. Keuturonan awaknyan phon nibak jamén trok bak jamén hana jituwoe keu peumeunang nyang Ulôn bri nyoe. Awaknyan meusuka cita sabab buet nyang Lôn peubuet keu awaknyan.
8 Umat Ulôn Lôn tawök dan Ulôn peusaho sampoe habéh meusapat. Awaknyan Lôn peubeubaih dan Lôn peujeuet leubeh bak nyang ka.
9 Bahpi Ulôn sipreuk awaknyan lamkawan bansa-bansa, awaknyan teutab ji-ingat keu Ulôn nibak teumpat awaknyan tinggai. Awaknyan seulamat, meunan cit deungon aneuëk-aneuëk jih dan jiwoe meusigo-sigo u nanggroe jihnyan keudroe.
10 Di Meusé dan Asyur, awaknyan Ulôn peuwoe. Bak nanggroe jih keudroe awaknyan Ulôn keubah. Meunan cit Ulôn ba awaknyan u Gilead dan u Libanon, dan ban sibuju nanggroe ka peunoh deungon awaknyan.
11 Meunyoe awaknyan jijeumeurang laôt nyang payah, Ulôn, TUHAN nyang seupôt ateueh ié nyang meugulong meugulumbang; teuma tuwie Krueng Nil nyan tho hana meu ié bahpi meusitijoh. Bansa Asyur nyang sombong geupeuhina, dan nanggroe Meusé nyang peukasa ka gadôh keukuasaan.
12 Ulôn Lôn peukong umat Ulôn, awaknyan taát dan meubakti ubak Ulôn.