## Hagai

Chapter: 1 2

-Reset+

### Chapter 2

1 Bak tanggai dua ploh sa, buleuen tujoh bak thon nyang cit teuma, TUHAN meufeureuman lom meulalu Nabi Hagai.
2 TUHAN geuyue ubak Hagai mangat geumariet ngon Gubunur Zerubabel, Teungku Imeum Agong Yosua, meunan cit ubak rakyat keu geupeusampoe peusan nyoe,
3 "Peu kheueh mantong lamkawan gata nyang na taingat pakriban meugah jih Baét Ulôn nyoe yoh masa ilée? Jinoenyoe pakriban keuadaan jih. Meunurot peundapat gata? Bukon kheueh meubacut pih hana le meuguna?
4 Bahpi meunan, bék kheueh putôh asa, he gata bandum! Bék kheueh tapiôh tapeubuet nyan, sabab Ulôn teutab Lôn tulông gata.
5 Watée tateubiet lam nanggroe Meusé, Ulôn ka Lôn meujanji sabe Lôn lindong gata. Dan bak saát nyoe pih Ulôn mantong Lôn lindong gata. Lé sababnyan, bék yo gata.
6 Lam watée nyang tô Ulôn Lôn gok-gok langét ngon bumoe, darat dan laôt.
7 Bandum bansa Lôn peutakot dan hareuta beunda awaknyan jiba keunoe, sampoe Baét Ulôn peunoh deungon hareuta keukayaan awaknyan.
8 Bandum méuh dan pirak nyang na lam donya nyoe na kheueh atra Ulôn.
9 Baét Ulôn nyang barô leubeh lagak nibak Baét Ulôn nyang awai, dan disinoe Ulôn Lôn bri damé dan keumakmuran keu bansa Lôn." TUHAN Nyang Mahakuasa ka geupeugah haba.
10 Bak tanggai dua ploh peuet buleuen sikureueng bak thon nyang keudua geumat keurajeuen lé Raja Darius, TUHAN Nyang Mahakuasa meufeureuman lom ubak Nabi Hagai.
11 Kheun Gobnyan, "Lakée kheueh keuputosan ubak teungku-teungku imeum keuhai soai nyoe:
12 Meunyoe na ureuëng nyang jicok saboh cue uengkot sie nibak keureubeuen nyang jipeuseumah ubak TUHAN, laju jipeuwoe sira jipasoe lam lipat bajée jubah, dan óh lheueh nyan deungon bajée jubah jih laju jicukéeh ruti atawa peue-peue nyang na peunajoh nyang teupeumasak, atawa anggô, atawa minyéuk zaiton, atawa peunajoh peue mantong, peu kheueh bandum nyan jeuet keusuci lom?" Watée Hagai geuseuéue hai nyan, bubena teungku imeum geujaweueb, "Hana."
13 Óh lheueh nyan Hagai geutanyong lom, "Meunyoe na ureuëng nyang jeuet keukutoe sabab jicukéeh manyét, dan óh lheueh nyan ureuëng nyan laju jicukéeh ubak sapeue-sapeue peunajoh nyan, peu kheueh peunajoh nyan ka jeuet keukutoe teuma?" Bandum teungku imeum geujaweueb, "Nyoe, beutôi that!"
14 Óh lheueh nyan Hagai geupeugah lom, "TUHAN meufeureuman bahwa peuratoran nyan keunong cit ateueh umat Israel di nanggroe nyoe dan ateueh peue-peue mantong nyang awaknyan peuhase. Lé sababnyan, peue nyang awaknyan peuseumah ateueh miseubah nyoe na kheueh kutoe."
15 TUHAN meufeureuman, "Cuba, ngieng kheueh peue nyang ka teujadi sigohlom uroe nyoe, sigohlom Baét Ulôn nyoe teupeugöt! Pakriban kheueh keuadaan gata bak watée nyan?
16 Gata ka lheueh takalon sinamon gandom dan tasangka meuteumé 200 kilogram gandom, teuma nyang na 100 kilogram mantong. Gata tajak keu tatimok 100 arée anggô dalam tong anggô, teuma nyang na cit 40 arée.
17 Ulôn ka Lôn peutreun angén seu-uem dan ujeuen batée keu teupeuhanco bubena seunaman gata, teuma gata teutab hana tatem woe ubak Ulôn.
18 Nibak uroe nyoe, tanggai dua ploh peuet buleuen sikureueng, sandi Baét Ulôn ka seuleusoe teupeuduek! Ngieng kheueh peue nyang teujadi phon saát nyoe.
19 Bahpi hana le gandom nyang tinggai, dan bak anggô, bak ara, bak deulima dan bak zaiton gohlom jimuboh, teuma phon saát nyoe Ulôn Lôn bri beureukat keu gata!"
20 Bak uroe nyan cit teuma, na kheueh tanggai dua ploh peuet buleuen sikureueng, TUHAN geubri peusan nyang keudua ubak Hagai,
21 mangat geupeutrok ubak Gubunur Zerubabel. Feureuman TUHAN, "Hana treb le langét dan bumoe Lôn gok-gok,
22 keurajeuen-keurajeuen nanggroe Ulôn peureubah dan kuasa awaknyan Ulôn peuhanco. Geuritan-geuritan prang meunan cit deungon ureuëng nyang jeuet keu supe geuritan prang nyan Lôn tunggeng sampoe meubalek-balek; bandum guda teuma maté ureuëng-ureuëng nyang pasang ateueh guda nyan saleng jipoh-mupoh.
23 Bak uroe nyan, gata Zerubabel, hamba Ulôn, Ulôn baiát mangat tamat peurintah ateueh nan Ulôn. Sabab gata kheueh nyang ka Ulôn piléh." TUHAN Nyang Mahakuasa ka geupeugah haba.