## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 39

1 Peu kheueh gata teupeue pajan kaméng uteun jipeulahé lé ma jih? Peu kheueh na gata kalon rusa kleut jipeulahé aneuëk jih?
2 Peu kheueh gata teupeue padubna treb jihnyan raya pruet? Peu kheueh watée jitôh aneuëk hase gata itong?
3 Peu kheueh gata teupeue pajan beulatang nyan jipeukewieng tuboh jih, laju jipeulahé aneuëk-aneuëk jih?
4 Aneuëk-aneuëk jih meutamah rayeuk dan teuga lam padang beulantara; awaknyan jijak dan hana jiwoe le ubak nang-nang jih.
5 Soe nyang peuleuh keuleudée kluet lam gle? Soe nyang ploih taloe jih dan nyang peubiyeu jijak hoho nyang hawa?
6 Keu jihnyan Ulôn bri padang pasi sibagoe rumoh dan padang-padang sira keu teumpat tinggai jih.
7 Jihnyan jipeujiôh banda-banda dan teumpat-teumpat ramé, hana nyang hase peuseuiet jih dan nyang bri buet keu jih.
8 Padang naleueng di gunong teumpat jih meurot, jimita naleueng-naleueng ijo nyang na disinan.
9 Peu kheueh leumô kleut jitem meubuet keu gata? Peu kheueh jitem meudom lam weue gata?
10 Peu kheueh hase gata ikat jih dan jimeu-ue di blang gata? Peu kheueh hase gata yue jih jimeucreuen lam blang gata?
11 Peu kheueh hase gata peubangga teunaga jih nyang teuga, dan gata jok ubak jihnyan buet gata nyang brat?
12 Peu kheueh gata peucaya jihnyan jipeusapat hase keumeukoh gata, dan gata ba atranyan ubak teumpat peuneubahan gata?
13 Padubna bagaih jih jikipah sayeueb cicém unta! Teuma jipo cicém cangiriek hana hase jilawan.
14 Cicém unta jitoh boh ateueh tanoh, laju jitinggai; dan anoe kheueh nyang teuma karom boh jihnyan.
15 Jihnyan hana sada mungken ureuëng laén jigilo jih dan beulatang-beulatang kleut pih jigilo jihnyan.
16 Jihnyan meusikeub sang-sang aneuëk jih kon atra jih; jihnyan hana jipakoe meunyoe useuha jih sia-sia mantong.
17 Ulôn kheueh nyang jeuet jihnyan bangai dan bebal, hana Ulôn jok bak jih hikeumat dan akai.
18 Teuma meunyoe jihnyan jipeuphon plueng tajam, jihnyan hase jipeutaloe guda dan nyang pasang.
19 Hei Nabi Ayub, gata kheueh nyang jok teunaga ubak guda dan surai nyang meulambe-lambe bak kudok jih?
20 Peue gata nyang yue jih jilumpat lagée daruet, dan deungon nafáh jih teupeutakot-takot gob?
21 Jihnyan jikrok tanoh nibak pantôn deungon geumbira, dan deungon peunoh seumangat laju jingaza u mideuen prang raya.
22 Jihnyan hana muphom yo ngon teumakot; hana peudeueng nyang peujeuet jih jisurot.
23 Peudeueng nyang jimat lé nyang pasang, laju jimeusu meugrieng-grieng dan meuble-ble óh keunong cahya.
24 Deungon seumangat nyang ju guda nyan laju jiplueng; meunyoe beureuguih ka jimeusu hana ék le jipeuteun droe.
25 Guda nyan meu ou-ou watée jideungoe su beureuguih teuyueb rot jiôh teucom bak jih bhée meuprang nyang meuhubo. Jideungoe su dumpek dumna peuwira watée awaknyan geubri aba-aba.
26 Peu kheueh cicém kleung gata peurunoe jipo watée jihnyan jipo u seulatan deungon sayeueb meukeumang?
27 Peu kheueh peurintah gata nyang jiseutôt le cicém rajawali sigohlom jihnyan jipeuget uempueng jih bak gunong-gunong manyang?
28 Bak punca gunong batée laju jipeudong rumoh jih; ujong batée-batée nyang cincu jeuet keu kuta jih.
29 Rot disinan jihnyan laju jikawai u bansigom arah mata jih sesoe jiluem mangsa.
30 Dipat na nyang tiwaih, disinan kheueh jihnyan, dan darah mangsa jihnyan laju jijieb lé aneuëk-aneuëk jih.