## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 106

1 Pujoe kheueh TUHAN!
2 Soe nyang hase jipeugah keuhai keuhebatan TUHAN, dan jipujoe nyang layak patot keu Gobnyan?
3 Mubahgia kheueh ureuëng nyang taát ubak peurintah-peurintah Gobnyan, dan hántom na salah lam tindakan Geuhnyan.
4 Ingat kheueh keu ulôn, ya TUHAN, deumi keujroh Droeneueh nibak umat Droeneueh keudroe, dan neutulông kheueh ulôn meunyoe Droeneueh neupeuseulamat awaknyan.
5 Seumoga deuh ulôn ngieng keumakmuran ureuëng-ureuëng nyang neupiléh dan meusuka cita meusajan umat Droeneueh. Seumoga ulôn meubangga dan meugeumbira meusajan ureuëng nyang ka jeuet keuhak milék Droeneueh.
6 Kamoe ka meudesya lagée indatu kamoe; kamoe ka kamoe peubuet jeuhet dan doraka ubak Droeneueh.
7 Watée mantong di nanggroe Meusé indatu kamoe hana geumuphom; karya Droeneueh nyang lumpah hebat nyan hana geumeuphom. Awaknyan ka tuwoe ubak geunaséh Droeneueh nyang meulimpah ruwah, dan bak binéh Laôt Geulagah awaknyan geumeubeurontak ubak Nyang Mahamanyang.
8 Teuma TUHAN teutab geupeuseulamat awaknyan deumi keu droe Geuh keudroe, mangat keupeukasaan Gobnyan jeuet keunyata.
9 Ateueh peurintah Gobnyan Laôt Geulagah tho kreng, laju Gobnyan geuba umat Geuh jijak rot laôt nyang ka tho hana le meu ié, lagée geujak didalam padang pasi.
10 Deungon na lagée nyan awaknyan ka geupeuseulamat nibak musoh dan lawan, dan geupeubeubaih awaknyan nibak kuasa musoh.
11 Teuma ié laôt nyang raya nyan laju meukab lom teuma, bubena lawan-lawan awaknyan ka habéh ngob lam laôt nyan; hana meusidroe pih nibak lawan-lawan awaknyan nyang na tinggai.
12 Óh lheuehnyan barô kheueh umat Gobnyan jipeucaya ubak janji nyang ka geupeugah laju jimeu zike sira meuca-e lagu pujoe keu TUHAN.
13 Teuma óh lheuehnyan awaknyan laju tuwoe ubak buet TUHAN, jimeubuet lom ban galak droe deungon hana jilakée naseuhat ubak Gobnyan.
14 Di teungoh padang pasi awaknyan jiteuka nafeusu, laju jiujoe Po teu Allah.
15 Gobnyan laju geubri peue nyang jilakée lé awaknyan, teuma meunan cit geupeutron bala peunyakét nyang jiseurang awaknyan.
16 Di padang pasi nyan awaknyan laju teuka iri até ubak Nabi Musa meunan cit ubak Nabi Harun hamba Gobnyan nyang suci.
17 Óh lheueh nyan bumoe pih laju beukah dan laju teu uét Datan, laju teutôb Abiram meusajan ngon keuluwarga gobnyan habéh mandum.
18 Óh lheuehnyan apui nyang raya laju jitron jijak sama keulompok awaknyan, habéh tutông hangöh banmandum nyang doraka ubak Gobnyan.
19 Di ateueh Gunong Sinai awaknyan laju jipeugôt aneuëk bubiri nibak méuh, dan laju jiseumah patong tuangan nyang jipeuget keudroe.
20 Awaknyan laju jituka Allah nyang agong deungon patong leumô nyang jirot naleueng.
21 Awaknyan ka tuwoe ubak Allah nyang ka peuseulamat droe jih Allah nyang ka geupeubuet hai-hai nyang raya di nanggroe Meusé.
22 Keubit lumpah that dahsyat buet-buet nyang ka geupeubuet di nanggroe nyan, dan luwa biasa tindakan Gobnyan di Laôt Geulagah.
23 Dan Allah jiteuka niet keuneuk geupeubinasa awaknyan, teuma bagaih-bagaih geutam lé Nabi Musa, ureuëng nyang ka geupiléh lé Gobnyan. Nabi Musa jeuet keu ureuëng nyang dong teungoh keu awaknyan, sampoe Allah nyang ka that beungéh nyan hase reuda.
24 Óh lheuehnyan awaknyan laju jitulak nanggroe nyang ceudah nyan, sabab hana jipatéh ubak janji Po teu Allah.
25 Awaknyan jimeudaleh dalam khimah droe jih dan hana jitem deungoe le su TUHAN.
26 Teuma deungon geumeusumpah Gobnyan geumeujanji geupeu habéh awaknyan di padang pasi nyang raya.
27 Keuturonan awaknyan geuböih lamkawan bansa-bansa dan geupeu crebre di nanggroe-nanggroe aséng.
28 Óh lheuehnyan di Peor awaknyan jiseumah teuma Baal, dan jipajoh keureubeuen nyang jipeuseumah keu dewa-dewa.
29 Buet nyang lagée nyan sampoe jiteuka beungéh TUHAN nyang luwa biasa, sampoe awaknyan habéh jiseurang lé bala peunyakét nyang hana teukira.
30 Teuma Pinehas laju geubeudôh geujak huköm bubena nyang meusalah, deungon na nyang lagée nyan jipiôh kheueh peunyakét nyang lumpah meupalo nyan.
31 Buet jih nyang lagée nyan geuanggab sibagoe jasa nyang raya keu gobnyan, dan ji ingat siumu masa.
32 Meunan cit nibak mon-mon Meriba TUHAN geubeungéh keu awaknyan, dan Nabi Musa keudroe lumpah sosah sabab ulah buet awaknyan.
33 Sabab buet awaknyan até gobnyan meutamah tunu, sampoe gobnyan geumeututoe deungon hana seumike.
34 Bansa-bansa nyang laén hana geupeuhanco, lagée nyang geupeurintah lé TUHAN.
35 Awaknyan meujampu deungon bansa-bansa nyan, dan jiseutôt peue nyang jipeubuet lé ureuëng nyang hana jituri Allah.
36 Dan awaknyan laju jiseumah beurala-beurala, dan nyan kheueh jeuet keusabab keuhancoran awaknyan.
37 Awaknyan jikeureubeuen aneuëk-aneuëk droe jih keu beurala-beurala Kanaan.
38 Meunan cit awaknyan jipeurô darah ureuëng-ureuëng nyang meusalah, darah aneuëk-aneuëk gobnyan keudroe, keu jikeureubeuen ubak beurala; sampoe nanggroenyan ka jipeurusak.
39 Sabab buet-buet awaknyan nyang lagéenyan awaknyan ka jeuet keu kuto, dan hana seutia ubak Po teu Allah.
40 Dan beungéh TUHAN pi laju hu lagée apui keu awaknyan, Gobnyan ka glak deungon atra Geuh keudroe.
41 Dan geujok kheueh awaknyan keu bansa-bansa, geupeubiyeu mantong awaknyan jikuasa lé musoh.
42 Laju awaknyan jitindéeh lé musoh-musoh jih keudroe, dan jipeutaklok dimiyueb kuasa awaknyan.
43 Meu ulang-ulang TUHAN geupeubeubaih awaknyan, teuma awaknyan teutab galak bak buet beurontak, sampoe awaknyan habéh binasa nibak desya-desya jih keudroe.
44 Teuma TUHAN geudeungoe cit apoh apah awaknyan, dan Gobnyan teutab geukalon sosah awaknyan.
45 Deumi awaknyan Gobnyan teuingat keu janji nyang ka geupeugah dan geugaséh keu awaknyan sabab geunaséh Geuh nyang raya.
46 Gobnyan laju geupeujeuet awaknyan beujigaséh lé mandum ureuëng nyang jiteun awaknyan.
47 Peuseulamat kheueh kamoe, ya TUHAN kamoe, neupeusapat kheueh kamoe lamkawan bansa-bansa, mangat kamoe jeuet meusyukoe dan kamoe pujoe nan Droeneueh nyang suci.
48 Pujoe kheueh TUHAN, Allah Israel, phon saátnyoe dan siumu masa. Bah kheueh banmandum ureuëng jipeugah, "Amin!"