## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 34

1 Jak kheueh meusapat, hai bansa-bansa, dan deungoe kheueh. Bah kheueh bansaboh bumoe dan mandum nyang udeb teuka dan jideungoe.
2 TUHAN beungéh ubak mandum bansa dan banmandum pasokan awaknyan. Gobnyan geuhuköm dan geupeubinasa awaknyan.
3 Manyét-manyét awaknyan nyang meutabu beuba hana ji kubu, teuma jipeubiyeu mantong disinan sampoe án brok dan mubée khiéng. Gunong-gunong mirah sabab keunong darah awaknyan.
4 Mata uroe, buleuen dan bintang-bintang teuma hanco. Langét geugulong lagée geugulong keureutah. Bintang-bintang rhot u bumoe lagée ôn kayée nyang lurôh di cong bak.
5 TUHAN ka geupeusiab peudeueng Gobnyan lam syeuruga, dan jinoenyoe peudeueng nyan keunong teuma ateueh bansa Edom nyang ka geupeurhot huköman dan geupeubinasa.
6 Peudeueng TUHAN meulabo deungon darah dan habéh peusiliek deungon gapah awaknyan, saban lagée darah dan gapah beulatang keureubeuen. Sabab TUHAN geupeuna keureubeuen di Bozra, dan geupeuna seumeusie seucara rayeuk-rayeuk di tanoh Edom.
7 Manusia-manusia teuma maté lagée leumô kleut dan leumô muda. Nanggroe awaknyan mirah keunong darah dan meulabo deungon gapah.
8 Nyan kheueh saát jih TUHAN geubila Sion dan geubalaih musoh-musoh Gobnyan.
9 Krueng-krueng Edom meu-ubah jeuet keu ter, dan tanoh disinan jeuet keu beulerang. Akhé jih bansaboh nanggroe ka hu lagée ter.
10 Uroe malam hu nyan hana lon, dan asab meukeupong nyang jiteubiet disinan siumu masa. Tanoh nyan teuma jitinggai mantong meunan deungon söh dan tho kreng sampoe tron meutron, dan hana meusidroe manusia pih nyang jak nibak tanoh nyan.
11 Cicém undan dan landak tinggai disinan, meunan cit deungon cicém hantu tok dan cicém gagak tinggai disinan. TUHAN geupeujeuet tanoh nyan hana meuteuntée dan söh lagée yoh gohlom geucebta.
12 Hana raja nyang peurintah nanggroe nyan, dan mandum peumimpén ka sapan sapa.
13 Puri-puri dan banda-banda nyang meukuta jitimoh lé tamah meuduro naleueng nyang panyang, dan jikeumiet lé asée uteuen dan cicém unta.
14 Beulatang juah meuwot-wot ban galak droe di dalam nyan; hantu-hantu jimeusu seôt seumeuôt, dan hantu malam jimita teumpat keu jipiôh.
15 Di teumpat nyan uleue meubisa jimeu uempueng, jitöh boh, laju jikaröm dan jipeulara bubena aneuëk-aneuëk jih nyang ka ceh. Meunan cit deungon cicém ujeuen jipeugöt uempueng jih disinan deungon judoe jih maséng-maséng.
16 Mita kheueh dan beuet kheueh lam Kitab TUHAN: Hana meusidroe pih nibak banmandum makhluk nyan gadôh atawa meucre deungon judo jih. Sabab meunan kheueh peurintah TUHAN, dan Gobnyan keudroe nyang peusapat awaknyan.
17 TUHAN kheueh nyang weuek nanggroe nyan lamkawan awaknyan dan maséng-maséng jiteurimong jeumba jih. Awaknyan tinggai disinan keu siumu masa, dan tanoh nyan jeuet keuhak milék awaknyan tron meutron.