## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 15

1 TUHAN meufeureuman ubak ulôn, "Ulôn hana Lôn gaséh keu bansa nyoe, bahpi Nabi Musa dan Samuel jidong disinoe keu jilakée gaséh sayang Lôn keu awaknyan. Yue wéeh keudeh bansa nyoe, Ulôn hánkutem Lôn kalon awaknyan!
2 Meunyoe awaknyan jitanyong ubak gata ho awaknyan harôh jijak, jaweueb kheueh lagée nyoe, 'TUHAN meufeureuman, nyang geupeuteuntée keumaté sabab sakét bah kheueh ureuëng nyan maté sabab sakét. Nyang ka geupeuteuntée mangat maté di mideuen prang bah kheueh ureuëng nyan maté di mideuen prang nyan. nyang ka teupeuteuntée maté sabab deuk bah kheueh ureuëng nyan maté sabab deuk! Nyang ka geupeuteuntée ureuëng nyan harôh teudrob, bah kheueh ureuëng nyang teu angkot sibagoe ureuëng teuteun!'
3 Ulôn, TUHAN, ka Lôn peuteuntée bahwa peuet boh huköman nyang lumpah teumakot rhot ateueh awaknyan: awaknyan maté dimideuen prang, manyét awaknyan jihua lé asée, jipajoh lé cicém, dan jipeuhabéh lé beulatang juah.
4 Ulôn kupeujeuet banmandum bansa di ateueh donya teumakot ngon yo watée jingieng awaknyan. Banmandum nyan Ulôn peubuet sabab buet Manasye bin Hizkia di Yerusalem watée jeuet keuraja Yehuda."
5 TUHAN meufeureuman, "He peunduduek Yerusalem, soe nyang gaséh keu gata? Soe kheueh nyang jitem meuseudeh deungon gata? Soe kheueh nyang jitem piôh jiteumanyong keuadaan gata?
6 Gata ka tatulak dan tatinggai Ulôn, sabab nyan Ulôn beuôt jaroe Lôn keu Lôn peuhanco gata, sabab Ulôn ka hék that Ulôn peuteuen mangat Ulôn bék beungéh.
7 Bak tieb-tieb banda di nanggroe nyoe gata Ulôn böih lagée jeumpueng. Bahpi gata na kheueh umat Lôn teuma Ulôn teutab Lôn peubinasa gata dan aneuëk-aneuëk gata sabab gata hana tatem ubah cara udeb gata.
8 Nanggroe gata peunoh jikeumiet lé inong balée, leubeh le nibak anoe di panté. Manusia-manusia Lôn poh maté yoh jih mantong muda sampoe ma awaknyan udeb meudeurita. Óh watée uroe Ulôn peuteuka ateueh awaknyan sidroe ureuëng nyang ba beuncana sampoe binasa sampoe awaknyan teumakot ngon apoh apah.
9 Sidroe ma nyang gadôh tujoh droe aneuëk agam sampoe pansan ngon meusak nafáh. Uroe-uroe udeb gobnyan ka meutamah seupôt, gobnyan meurasa jihina dan jipeumalée. Musoh-musoh gata Ulôn yue jijak peumaté nyang na mantong udeb lamkawan gata. Ulôn, TUHAN, ka Lôn peugah haba."
10 Sial that ulôn nyoe! Keupeue guna jih ma ulôn geupeulahé lôn? Ngon soe mantong ureuëng nyang na di nanggroe nyoe ulôn harôh meudakwa dan meutuléh lagéh. Bahpi ulôn hántom lôn ngui atra gob atawa lôn peungui atra lôn ubak gob, teuma ulôn teutab jikutok lé bandum ureuëng.
11 TUHAN, meunyoe ulôn keubit hana lôn peubuet tugaih ulôn deungon beutôi, dan hana lôn bila musoh-musoh lôn dikeue Droeneueh bak watée awaknyan meuteumé beuncana dan susah, bah kheueh kutokan awaknyan beutôi-beutôi teujadi. (
12 Hana meusidroe ureuëng pi hase jiwiet beuso, leubeh lom beuso di utara nyang ka teuseupôh deungon teumaga.)
13 TUHAN meufeureuman ubak ulôn, "Ulôn kukirém musoh mangat jijak kuet keukayaan dan hareuta umat Lôn sibagoe huköman ateueh desya-desya nyang ka jipeubuet lé awaknyan bansaboh nanggroe.
14 Di nanggroe aséng nyang hana awaknyan turi, Ulôn Lôn peujeuet awaknyan namiet musoh-musoh awaknyan, sabab beungéh Ulôn ka ju ngon hu lagée apui nyang meuháb-háb hánjitem lon."
15 Laju ulôn peugah, "TUHAN, Droeneueh neuteupeue. Ingat kheueh dan neutulông kheueh ulôn. Balaih kheueh awaknyan nyang jitiyeub dan jitindéeh ulôn. Bék kheueh saba that keu awaknyan sampoe awaknyan singoh meuteumé jipoh maté lôn. Ingat kheueh, sabab Droeneueh kheueh ulôn nyoe jihina.
16 Droeneueh neupeugah haba ubak ulôn, dan ulôn deungoe peue-peue mantong nyang Droeneueh peugah. Ulôn milék Droeneueh, ya TUHAN Po teu Allah Nyang Mahakuasa, sababnyan bandum tutoe haba Droeneueh cukob mangat dan bahgia até ulôn.
17 Ulôn hana rhoh lamkawan ureuëng-ureuëng nyang meuseunang-seunang sira meuwayang hana meuteuntée. Sabab lôn taát ubak Droeneueh, teuma ulôn jak peu aséng droe deungon peurasaan nyang beungéh.
18 Pakon ulôn hana piôh meudeurita? Pakon cabôk ulôn meutamah parah hana jitem puléh-puléh? Peu kheueh na meukeusut nibak Droeneueh neupeukeucewa ulôn lagée ié krueng nyang tho watée musém khueng?"
19 TUHAN geujaweueb, "Meunyoe gata tagisa, Ulôn teurimong gata. Gata jeuet keu hamba Lôn lom. Meunyoe gata tapeusampoe hai-hai meuguna dan kon haba beurakah, teuma gata jeuet keu nabi Ulôn lom. Ureuëng-ureuëng laén jijak lom ubak gata, dan hana peureulée gata nyang jak ubak awaknyan.
20 Gata Lôn peujeuet kuta peurunggu keu awaknyan. Awaknyan jiprang gata, teuma hana hase gata jipeutaloe. Ulôn teutab na meusajan gata keu Lôn lindong dan Lôn peuseulamat gata.
21 Ulôn teuma Lôn peubeubaih gata nibak keukuasaan ureuëng-ureuëng jeuhet nyang keujam. Ulôn, TUHAN, ka Lôn peugah haba."