## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 7

1 Raja Ahas na kheueh aneuëk agam Yotam dan cucoe Uzia. Bak watée gobnyan geumat peurintah ateueh Yehuda, beureutoh kheueh prang. Rezin raja Siria, dan Pekah aneuëk agam Remalya raja Israel, teuka geujak seurang Yerusalem. Teuma awaknyan hana hase geureubot banda nyan.
2 Watée raja Yehuda geudeungoe bahwa pasokan Siria ka jitamong u dalam wilayah Israel sibagoe sikutu, gobnyan dan bansa geuh lumpah teumakot, sampoe awaknyan yo bansalam le lagée bak kayée jipupöt lé angén.
3 TUHAN meufeureuman ubak Nabi Yesaya, "Gata ba kheueh laju aneuëk gata Syear Yasyub dan tajak kheueh laju meurumpok deungon Raja Ahas. Gata teuma meurumpok deungon gobnyan nibak ujong aneuëk lhueng kulam di bagian ateueh, di teumpat ureuëng peugét binatu meukeureuja.
4 Tapeugah laju ubak raja bahwa gobnyan harôh siab siaga dan sabe dalam teunang. Gobnyan bék teumakot atawa bingong. Keuhai beungéh Raja Pekah dan Raja Rezin deungon tantra gobnyan ureuëng-ureuëng Siria hana leubeh meubahya nibak dua bôh puntong tungô apui nyang meuasab.
5 Siria ka jimeukumplot deungon Israel dan raja jih nyan.
6 Awaknyan jikeuneuk jak prang Yehuda dan jipeutakot-takot peunduduek disinan mangat jidong ubak gobnyan, laju geuangkat aneuëk agam Tabel jeuet keuraja.
7 Teuma Ulôn, TUHAN, nyang peugah bahwa hainyan hana teuma teujadi,
8 sabab Siria nyan hana leubeh teuga nibak Damsyik ma banda jih, dan Damsyik hana leubeh teuga nibak Raja Rezin. Seudangkan dalam watée nam ploh limong thon, Israel teuma beukah meukeupeng sampoe hana ék meuteun sibagoe bansa.
9 Israel hana leubeh teuga nibak Samaria, ma banda jih, dan Samaria hana leubeh teuga nibak Raja Pekah. Meunyoe gata hana bit-bit peucaya ubak ulôn, pasti gata hana hase tameuteun."
10 TUHAN geupeusampoe lom peusan nyang laén ubak Ahas:
11 "Lakée kheueh mangat TUHAN Allah gata geubri saboh tanda keu gata, aléh nibak donya ureuëng maté nyang na di miyueb atawa nibak langét nyang na di ateueh."
12 Ahas geujaweueb, "Ulôn hana kutem lôn lakée tanda. Ulôn hana kutem lôn ujo TUHAN."
13 Laju geupeugah lé Nabi Yesaya, "Meunyoe meunan, deungoe kheueh nyoe hai keuturonan Nabi Raja Daud! Peu kheueh hana seb ta ujoe saba manusia, sampoe gata ta ujoe saba Po teu Allah ulôn nyan?
14 Jinoenyoe, TUHAN keudroe teuma geubri tanda keu gata: Sidroe aneuëk dara nyang mume teuma jipeulahé sidroe aneuëk agam nyang geuboh nan Imanuel.
15 Bak watée gobnyan ka seb rayeuk ka hase geucok keuputosan keudroe, nanggroe nyan teuma makmu.
16 Sabab sigohlom saát nyan sampoe, bandua boh nanggroe nyang geumat peurintah lé raja-raja nyang gata takot nyan teuma jitinggai dan söh.
17 TUHAN teuma geupeuteuka raja Asyur, laju gata dan bandum keuluwarga gata meunan cit deungon rakyat gata teuma geurasa uroe-uroe nyang peunoh deungon susah leubeh dahsyat deungon peue nyang ka lheueh gata rasa phon yoh beukah keurajeuen Israel dan Yehuda.
18 Bak masanyan TUHAN geutawök ureuëng Meusé dan ureuëng Asyur, laju bandua boh bansa nyan teuka lagée lalat dan uno nyang meukeureumon nibak leumbah-leumbah nyang lhok dan luengkiek-luengkiek batée kareueng. Awaknyan teuma jitôb banmandum tamah meuduro dan tieb-tieb teumpat nyang meunaleueng.
20 TUHAN geusiwa raja Asyur keu geupeubuet ateueh Israel lagée tukang mupo nyang jimupo habéh banmandum naleueng dan bulée nyang na nibak badan.
21 Bak masa nyan, meunyoe na sidroe ureuëng jipeulara saboh leumô muda dan dua boh kaméng mantong,
22 ié mom nyang jipeuhase lé beulatang peulara nyan leubeh nibak séb keu ureuëng-ureuëng nyang na mantong teusisa di nanggroe nyan. Keubit, awaknyan teuma jijieb ié susu dan madu.
23 Bak watée nyan, lampôh-lampôh anggô nyang maséng-maséng teupula siribée bak anggô dan nyang meuyuem siribée péng pirak, jitimoh lé tamah meuduro.
24 Ureuëng nyang jak keunan harôh jiba busur dan panah, sabab bansaboh nanggroe nyan ka peunoh deungon tamah meuduro.
25 Dan daerah gunong-gunong nyang kanyoe jiuseuha dan jipula seunaman, nyan pi ka peunoh deungon tamah meuduro, sampoe soe mantong hana jijeuet jak u gunong nyan. Tanoh nyan teuma meuguna teumpat jimeurot leumô dan bubiri."