## 2 Samuel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24

-Reset+

### Chapter 1

1 Óh ka lheueh Raja Saul wafeuet, Nabi Daud laju geugisa nibak mideuen prang geujak peutaloe ureuëng Amalek, laju geutinggai di Ziklag nyang treb jih na dua uroe.
2 Óh singoh beungoh nyan, teuka kheueh sidroe aneuëk muda nibak khimah-khimah Raja Saul. Sibagoe tanda meukabong ureuëng nyan ka jipriek peukayan jih keudroe dan jiboh tanoh di ateueh ulée droe jih. Jihnyan jijak ubak Nabi Daud dan jisujut dikeue geuhnyan.
3 Nabi Daud laju geutanyong ubak aneuëk muda nyan, "Pane gatajak?" Jijaweueb lé aneuëk muda nyan, "Ulôn lheueh nibak khimah-khimah ureuëng Israel."
4 Geutanyong lé Nabi Daud, "Gata peugah kheueh laju, peue nyang ka teujadi!" Jijaweueb aneuëk muda nyan, "Tantra kamoe ka kamoe peuplueng droe di mideuen prang, dan jai that nyang tiwaih, lamkawan nyang tiwaih nyan Raja Saul dan aneuëk geuh Yonatan."
5 "Pakriban hai nyan gata teupeue?" geutanyong lé Nabi Daud ubak aneuëk muda nyan.
6 Jaweueb aneuëk muda nyan, "Keubeutulan mantong ulôn na disinan nibak Gunong Gilboa, laju deuh ulôn kalon Raja Saul geumeusadeue nibak kapak geuh, seudangkan geuritan-geuritan dan tantra meuguda atra musoh, ka tô that keuneuk jikeupong.
7 Raja Saul geupaleng u likot, dan geungieng ulôn, laju ulôn geuhôi, dan ulôn jaweueb, 'Nyoe pat ulôn, Teungku Amphon.'
8 Gobnyan geutanyong, soe ulôn nyoe, dan ulôn kheun ubak gobnyan bahwa ulôn nyoe na kheueh ureuëng Amalek.
9 Laju geupeugah lom ubak ulôn, 'Gata peurab kheueh keunoe, dan tapoh maté kheueh ulôn! Ulôn nyoe ka luka parah, dan karab maté.'
10 Lé sababnyan laju ulôn peurab ubak gobnyan dan laju ulôn poh sampoe gobnyan meuninggai, sabab ulôn kuteupeue meunyoe gobnyan reubah sabab hana teuga le geudong, pasti gobnyan meuninggai cit teuma. Óh lheueh nyan laju ulôncok mahkota ateueh ulée gobnyan dan gleueng nyang na nibak jaroe gobnyan, dan atranyan laju ulôn ba keunoe ubak Teungku Amphon."
11 Ban geudeungoe nyang lagéenyan Nabi Daud laju geupriek peukayan nyang na nibak badan geuh sabab seudeh lumpah na, meunan cit deungon banmandum aneuëk buah gobnyan jipeubuet cit lagée Nabi Daud peubuet nyan.
12 Awaknyan geumo ngon geupeuba-e geumeukabong ngon geupuasa sampoe án malam uroe keu Raja Saul dan Yonatan, dan lom keu rakyat Israel, umat TUHAN, sabab jai that-that nyang ka meuninggai di mideuen prang nyan.
13 Óh lheuehnyan Nabi Daud geuteumanyong ubak peumuda nyang ka jipeusampoe haba nyan, "Pat asai gata?" Jaweueb aneuëk muda nyan, "Ulôn nyoe ureuëng Amalek, sidroe aneuëk ranto nyang tinggai di nanggroe Teungku Amphon."
14 Geupeugah lom lé Nabi Daud, "Biet beuhé that teuh gata jeuet tapoh maté raja nyang ka geupiléh lé TUHAN!"
15 Lé gobnyan laju geuhôi sidroe lamkawan aneuëk buah gobnyan sira geupeurintah, "Gata poh maté ureuëng nyoe!" Di ureuëng nyang geuyuenyan laju jitak peumuda Amalek nyan sampoe maté.
16 Geupeugah lé Nabi Daud ubak peumuda Amalek nyan, "Gata keudroe nyang tapeurhot huköman maté nyoe ateueh droe gata deungon gata meungaku bahwa gata ka tapoh maté raja nyang ka geupiléh lé TUHAN!"
17 Óh lheuehnyan Nabi Daud laju geumeu ca-e sira geumeuba-e keu Saul dan Yonatan,
18 dan geupeurintah mangat ca-e nyoe teupeurunoe teuma ubak sukée Yehuda. (Ca-e nyoe na teutuléh didalam Kitab Yasar).
19 "Israel, di bukét-bukét droeneueh, jiôh disideh, gugur kheueh pahlawan, dumna aneuëk agam neugahra, maté kheueh awaknyan sibagoe bungöng bansa.
20 Seumoga lé ureuëng Gat hana jideungoe haba nyan. Seumuga jurong-jurong Askelon hana teuma meuteumé haba keuhai nyan. Bék sampoe ureuëng inong Filistin jisumurak meuhubo bék teuma sampoe ureuëng inong nyang kaphé jimeukuk geumbira.
21 Hai bukét-bukét Gilboa, deungoe kheueh ulôn meuhôi nyoe: Bék sampoe iémbon dan ujeuen jisiram bumoe! Bah kheueh tho ngon kreng blang dan padang gata. Sabab disinan kheueh meusaôh peudeueng beuso beurani. Dan peudeueng Saul pih ka meugeuratan, hántom na le teugeusok ngon minyéuk.
22 Panah Yonatan nyang ampoh ngon meubisa nyan. Peudeueng Raja Saul nyang hana jituri keu gaséh sayang bak teupoh musoh, teupeubinasa lawan.
23 Saul dan Yonatan ureuëng nyang that ramah lom ramé gob gaséh; sabe meusaboh lamhai udeb ngon maté; awaknyan leubeh bagaih nibak cicém geuruda, dan leubeh teuga nibak singa muda.
24 Hai, ureuëng inong Israel, tameuba-e kheueh keu Raja Saul! Nyang ka geupeungui gata deungon ija gawon mirah nyang meuwáh, dan geupeuhias gata deungon méuh peumata nyang ceudah.
25 Ka habéh reubah dumna pahlawan, reubah nibak mideuen prang dan nibak bukét ngon gunong nyang sungue Yonatan ka teunyue teugang.
26 Yonatan, hai syedara ulôn, até lôn hanco, sabab droeneueh gét that muyuem nibak ulôn. Geunaséh gata ubak ulôn gét that mulia, leubeh nibak geunaséh sidroe ureuëng inong.
27 Ka gugur dumna pahlawan bansa. Meusia-sia kheueh sinjata nyang na!"