## 1 Samuel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31

-Reset+

### Chapter 1

1 Na sidroe ureuëng agam, nan gobnyan Elkana, nibak sukée Efraim. Gobnyan tinggai di banda Rama, nibak daerah gunong-gunong Efraim. Elkana na kheueh aneuëk Yeroham dan cucoe Elihu. Gobnyan jitamong u dalam keuluwarga Tohu, cabeueng nibak marga Zuf.
2 Elkana na teuma dua droe purumoh, nan-nan binoe geuhnyan Hana dan Penina. Penina na teuma ji meu aneuëk, teuma si Hana tanna aneuëk.
3 Tieb-tieb thon Elkana jijak nibak Rama keu geujak meuiébadat di Silo dan geupeuseumah keureubeuen keu TUHAN Nyang Mahakuasa. Nyang jeuet keu teungku imeum TUHAN di Silo na kheueh Hofni dan Pinehas, aneuëk-aneuëk Eli.
4 Tieb-tieb watée meunyoe Elkana geupeuseumah keureubeuen, Penina dan banmandum aneuëk gobnyan maséng-maséng geubri saboh jeumba nibak eungkot sie keureubeuen nyan.
5 Teuma Hana geubri bacut mantong sabab TUHAN hana geubri aneuëk keu jih nyan. Bahpi meunan Elkana keubit that-that geucinta keu Hana.
6 Hana sabe jipeusakét até geuh dan jipeuhina lé Penina, madu geuhnyan, sabab TUHAN hana geubri aneuëk keu gobnyan.
7 Hainyan teujadi ka meu thon-thon; meunyoe awaknyan geujak u Baét TUHAN, sabe Hana nyan jipeusakét até lé Penina. Kayém that Hana geumo dan hana geutem makheun sabab jihina nyang lagée nyan bagoe.
8 Meunan kheueh tieb-tieb watée teuma Elkana, lakoe gobnyan, geuteumanyong, "Pakon gata tamo Hana? Pakon teuma gata hán tatem makheun dan sabe dalam keuadaan seudeh? Bukon kheueh ulôn leubeh meuyuem nibak gata nibak ban siploh droe neuëk agam?"
9 Bak siuroe óh ka lheueh awaknyan geumakheuen di Baét TUHAN di Silo, Hana laju geubeudôh nibak meja makheuen. Bak watéenyan teungku Imeum Eli nyang na cit di Baét TUHAN, teungoh geuduek-duek nibak kurusi geuh dibabah pinto.
10 Deungon até nyang that peudéh Hana geumeudoá ubak TUHAN sira geumo musôk-musôk.
11 Óh lheuehnyan Hana geupeugah janji, "TUHAN Nyang Mahakuasa, neungieng kheueh hamba Droeneueh nyoe! Neukalon kheueh seungsara hamba Droeneueh nyoe. Neu ingat kheueh keu ulôn dan bék kheueh neutuwoe keu ulôn! Meunyoe Droeneueh ya TUHAN neubri keu ulôn sidroe aneuëk agam, ulôn meujanji teuma ulôn bri aneuëk nyan keu Droeneueh siumu udeb jih. Meunan cit ulôn meujanji bahwa ôk jih ateueh ulée hántom na teuma teucuko."
12 Lumpah treb Hana geumeu doá, dan Eli geupeurati babah ureuëng inong nyan.
13 Hana geumeu doá didalam até, teuma bibi geuh mantong nyang na meu met-met, teuma su gobnyan hana teudeungoe. Sabab nyan kheueh lé Eli geusangka Hana nyan ka mabök.
14 Dan Eli pi laju geupeugah ubak ureuëng inong nyan, "Keubiet hana patot gata mabök disinyoe! Bék tajieb le ié anggô!"
15 Teuma Hana geujaweueb, "Ulôn kon mabök, ulôn meubacut pih hana ulôn jiéb ié anggô nyan! Ulôn putôh asa, dan teungoh lôn meudoá ulôn peugah hai banmandum nyang ulôn deurita ubak TUHAN.
16 Bék kheueh ulôn teuanggab ureuëng inong nyang jeuhet atawa inong jalang. Ulôn meudoá nyang lagée nyoe bagoe sabab ulôn lumpah that seudeh."
17 Geupeugah lom lé Eli, "Meunyoe meunan tajakwoe laju deungon seulamat, seumoga Po teu Allah ureuëng Israel geupeutrok doá gata nyan."
18 Geujaweueb lé Hana, "Seumoga ulôn meuteumé reustu Bapak." Óh lheueh geupeugah nyan laju geujak, dan laju geu pajoh bu; dan gobnyan ka hana seudeh le.
19 Óh singoh beungoh nyan Elkana dan keuluwarga gobnyan geubeudôh nibak teumpat éh ban bungoh that-that, dan óh ka lheueh geuseumayang ubak TUHAN, geuwoe laju u Rama. Dan Elkana laju geumeusituboh deungon peurumoh geuh Hana, dan TUHAN geupeutrok doá Hana.
20 Inong nyan laju mumé dan geupeulahé sidroe aneuëk agam. Aneuëk nyan geuboh nan Samuel, geupeugah, "Ulôn ka ulôn lakée jihnyoe ubak TUHAN."
21 Trok kheueh watée jih Elkana dan keuluwarga gobnyan geujak u Silo keu geujak peuseumah keureubeuen sithon sigoe keu TUHAN. Seulaén nibak nyan Elkana ka geumeujanji keu geupeuseumah keureubeuen nyang khusos.
22 Teuma goenyoe Hana hán geuseutôt. Geupeugah ubak lakoe geuh, "Teuma óh ka lheueh teucre jimik, Samuel ulôn intat u Baét TUHAN, dan jihnyan teuma tinggai disinan siumu udeb jih."
23 Geujaweueb lé Elkana, "Gét kheueh, meunyoe nyang gata kalon nyan jroh; tatinggai kheueh mantong di rumoh sampoe trok watée jih gata peucre mik aneuëk geutanyoe. Dan seumoga TUHAN geupeujeuet janji gata jeuet keunyata." Lé sabab nyan, Hana tiggai dirumoh sampoe án bak watée aneuëk gobnyan teupeu cre mik teuma.
24 Óh ka lheueh Samuel teupeu cre mik, gobnyan laju geu intat lé mak geuh u Baét TUHAN di Silo. Bak watée nyan gobnyan mantong ubiet that-that. Hana geupuwoe nibak teumpat nyan saboh leumô agam nyang meu-umu lhée thon, gandom siploh kilo gram, dan saboh baluem kulét nyang ka peunoh meu aso ngon ié anggô.
25 Leumô nyan laju geusie, dan Samuel geu intat laju ubak Eli.
26 Hana geupeugah ubak Eli, "Meuáh, Pak. Peu kheueh mantong Bapak ingat keu ulôn? Ulôn nyoe ureuëng inong nyang ka lheueh Bapak kalon ulôn dong disinoe, watée nyan teungoh meudoá ubak TUHAN.
27 Nyoe kheueh aneuëk nyang ulôn lakée ubak TUHAN uroe jéh. Doa ulôn ka geupeutrok lé Gobnyan,
28 dan lé sabab nyan aneuëk nyoe ulôn seurah jeuet keuhak milék TUHAN siumu udeb jih." Óh lheuehnyan awaknyan laju geuseumayang ubak TUHAN.