## Imeum-Imeum

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27

-Reset+

### Chapter 5

1 Keureubeuen peuamphon desya peureulée teupeuseumah: Meunyoe sidroe ureuëng seucara reseumi teulakée jeuet keusaksi ubak kantô peungadelan, teuma hana jitem peugah peue nyang ka jingieng atawa jideungoe sampoe ureuëng nyan harôh jitanggong akibat jih.
2 Meunyoe sidroe ureuëng meusalah sabab deungon hana jisaja ka jeuet keu kuto, sabab ka tupéeh ngon salah sapeue nyang kuto, miseu jih, bangke beulatang, dan óh lheueh nyan jisadar buet jih nyan.
3 Meunyoe sidroe ureuëng meusalah sabab ngon hana jisaja ka tupéeh barang kuto nyang asai jih nibak manusia, dan óh lheueh nyan jisadar buet jih nyan.
4 Meunyoe na sidroe ureuëng meusalah sabab jimeusumpah ban galak droe keu jipeubuet peue mantong, dan óh lheueh nyan ji insaf peue nyang ka jipeubuet.
5 Bak tieb-tieb buet jih nyan, ureuëng nyang meusalah harôh ji aku buet jih nyang salah nyan.
6 Dan keu teutuboh desya jihnyan, ureuëng nyan harôh jiba saboh bubiri atawa kaméng inong keu TUHAN. Imeum harôh geupeuseumah keureubeuen nyan mangat jeuet desya ureuëng nyan geupeu amphon.
7 Meunyoe ureuëng nyang salah nyan hana hase jipeuna saboh bubiri atawa kaméng keu teutuboh desya jih nyan, ureuëng nyan harôh jiba dua boh cicém leuek putéh atawa cicém mirah pati nyang muda, saboh keu keureubeuen peuamphon desya, dan saboh treuk keu keureubeuen nyang teutot.
8 Cicém-cicém nyan harôh teuba ubak imeum. Imeum harôh teuleubeh ilée geupeuseumah cicém nyang ka teupeu teuntée keu keureubeuen peu amphon desya. Takue cicém nyan harôh jiputa, teuma hana jeuet sampoe putôh ulée jih.
9 Darah cicém nyan harôh geureutek ubak sagoe miseubah, dan nyang leubeh nibak nyan harôh geupirét uluwa ubak aleue miseubah sibagoe keureubeuen peu amphon desya.
10 Óh ka lheueh nyan imeum geupeuseumah cicém nyang keudua keu keureubeuen nyang teutot, saban lagée peuratoran nyang na. Meunan kheueh cara jih imeum geupeuseumah keureubeuen keu desya ureuëng nyan, laju ureuëng nyan geupeu amphon lé TUHAN.
11 Meunyoe ureuëng nyang meusalah nyan hana hase jipeuna dua boh cicém leuek putéh atawa cicém mirah pati keu keureubeuen peu amphon desya, ureuëng nyan harôh jiba sikilo teupông. Teupông nyan hana jeuet teujampu ngon minyéuk zaiton atawa meusajan ngon keumeunyan, sabab keureubeuen nyan na kheueh keureubeuen peu amphon desya dan bukon keureubeuen teuhidang.
12 Teupông nyan harôh teuba ubak imeum. Imeum harôh geucok saboh reugam nibak teupông nyan sibagoe tanda bahwa banmandum nyan ka lheueh geukeureubeuen ubak TUHAN. Teupông nyang sireugam nyan harôh geutot ateueh miseubah sibagoe keureubeuen peunajoh. Nyan kheueh keureubeuen gobnyan keu peu amphon desya.
13 Meunan kheueh cara jih imeum geupeuseumah keureubeuen keu ureuëng nyan, teuma ureuëng nyan geupeu amphon lé TUHAN. Teupông nyang leubeh nyan keu imeum, lagée bak keureubeuen gandom.
14 TUHAN geubri ubak Nabi Musa peuratoran-peuratoran lagée nyoe.
15 Meunyoe sidroe-droe ureuëng deungon hana jisaja ka jipeubuet desya sabab lalo bak jijok keureubeuen-keureubeuen droe jih nyang teupeu wajéb ubak TUHAN, teuma lé ureuëng nyan harôh jiba keureubeuen gantoe rugoe. Keureubeuen nyan harôh saboh bubiri atawa kaméng agam nyang hana meucupa, dan teutakse meunurot yuem nyang ka teuntée bak Khimah TUHAN.
16 Ureuëng nyan harôh jibayeue peue nyang yoh watée ilée ka geupeulalo, teutamah dua ploh peureusen. Óh lheueh nyan jihnyan harôh jijok beulatang nyan ubak imeum, dan imeum laju geukeureubeuen keu desya ureuëng nyan, teuma di ureuëng nyan laju geupeuamphon lé TUHAN.
17 Meunyoe sidroe-droe ureuëng jipeubuet desya sabab ka ji-iengkeue ubak sapeue-sapeue peurintah TUHAN, ureuëng nyan meusalah dan harôh jitanggong akibat jih.
18 Keu keureubeuen gantoe rugoe ureuëng nyan harôh jiba saboh bubiri atawa kaméng agam nyang hana meucupa dan teutakse meunurot yuem nyang saban lagée yuem bak Khimah TUHAN. Imeum geukeureubeuen keu desya ureuëng nyan, teuma gobnyan geupeu amphon lé TUHAN.
19 Nyan kheueh keureubeuen gantoe rugoe keu buet nyang salah nyang ka jipeubuet teuhadab TUHAN.