## Teubileueng

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36

-Reset+

### Chapter 24

1 Jinoenyoe Bileam ka geuteupeue keuheundak TUHAN bahwa gobnyan geubri beureukat ubak bansa Israel. Sababnyan gobnyan hanale geujak mita tanda-tanda lagée nyang ka geupeubuet nyang ka nyoe. Bileam geupandang u arah padang pasi,
2 dan geungieng bansa Israel teungoh jipeudong khimah seucara meukeulompok-keulompok meunurot sukée bansa awaknyan maséng-maséng. Laju Roh Po teu Allah geutreun geukuasa ateueh Bileam nyan,
3 dan Bileam nyan laju teuma geupeugah nubuat nyoe, "Nyoe kheueh peusan Bileam, aneuëk Beor, nyang tutoe haba sidroe ureuëng keumalon
4 nyang ka geudeungoe tutoe haba Po teu Allah dan geukalon nyang teupeudéh nibak Nyang Mahakuasa, sira teu éh, teuma mata geuh teutab teubleuet.
5 Padubna gét jih khimah-khimah droeneueh hai Nabi Yakub, dan teumpat-teumpat tinggai gata hai ureuëng Israel!
6 Lagée pantôn nyang luwah meureutang, atawa taman bungöng nibak binéh krueng; lagée bak gaharu nyang geupula lé TUHAN, atawa bak aras nyang na nibak lueng.
7 Awaknyan meuteumé ié ujeuen nyang meulimpah, bijéh sinemoh nyang meuteumé ié le. Raja jihnyan teuma jaya, leubeh nibak Agag, dan keurajeuen jih teupeu agong teuma.
8 Po teu Allah nyang ba awaknyan teupeuteubiet nibak nanggroe Meusé, lagée keubeue kleuet nyang meuloe keu awaknyan. Bubena bansa musoh ka habéh banmandum jiúet, tuleueng-tuleueng awaknyan jipeureumok banmandum, dan panah-panah seunjata awaknyan habéh geuwiet banmandum
9 Bansa-bansa nyan na lagée singa agam ngon singa inong, nyang jitiarab ngon sira jiéh. Soe kheueh nyang beuhe ji peubeudôh jihnyan? Seumoga ureuëng nyang bri beureukat ubak gata geubri beureukat teuma ubak ureuëng nyan, dan ureuëng nyang kutok gata jikutok teuma."
10 Deungon beungéh nyang hana teukira Raja Balak sira geu reugam boh sininju geuh geupeugah ubak Bileam, "Gata ulôn hôi keu gata kutok bubena musoh-musoh ulôn, teuma pakon gata bri beureukat ubak awaknyan sampoe án lhée goe.
11 Jinoenyoe gata jeuet tajak keudeh, tajakwoe u rumoh gata! Ulôn meujanji upah ubak gata, teuma TUHAN hana geupeu idhin gata keu tateurimong upah nyan."
12 Geujaweueb lé Bileam, "Bukon kheueh kalheueh ulôn peugah ubak utosan-utosan Teungku bahwa
13 bahpi Teungku neubri keu ulôn méuh dan pirak dan banmandum nyang na di dalam meuligoe Teungku nyan, ulôn hana hase ulôn iengkeue peurintah TUHAN dan lôn peubuet sapeue-sapeue ban galak droe ulôn? Ulôn teuma hase lôn peugah peue nyang ka TUHAN yue ubak ulôn."
14 Geupeugah lé Bileam ubak Raja Balak, "Jinoenyoe ulôn keuneuk woe ubak bansa ulôn. Teuma sigohlom ulôn jak, bah kheueh ulôn bri tée ubak Teungku keuhai peue nyang teuma jipeubuet lé bansa Israel ateueh bansa Teungku óh laén uroe."
15 Laju Bileam geupeugah teuma nubuat nyoe sira geu meulagu, "Nyoe kheueh peusan Bileam aneuëk Beor; tutoe haba sidroe ureuëng nyang deuh keumalon
16 nyang ka ji deungoe feureuman Po teu Allah, dan jeuet jituri Nyang Mahamanyang; nyang peuleumah nyang teukalon nibak Nyang Mahakuasa sira teu éh teuma mata teutab teubleuet.
17 Ulôn kalon gobnyan, teuma bukon watée nyoe; ulôn pandang gobnyan, teuma rot jiôh. Sidroe raja nyang meuasai nibak bansa Israel, teuma teuka lagée bintang nyang hu meu ble-ble. Bubena peumimpén Moab geupeu reumok banmandum bansa Set teuma geupeuhanco.
18 Tanah Edom teuma jiduek lé musoh jih nyan, teuma Israel jipeubuet buet nyang lumpah peukasa.
19 Nibak Nabi Yakub teuma teuka sidroe nyang mat kuasa, nyang jipeuhanco bubena musoh-musoh jih."
20 Óh ka lheueh nibak geupeubuet nyan Bileam geukalon ureuëng-ureuëng Amalek. Teuma lé gobnyan laju geupeugah ngon geu meulagu nubuat nyoe, "Nibak sigala bansa nyang na di donya nyoe, Amalek na kheueh nyang paleng meukuasa. Teuma bansa nyan nibak akhé jih, teuma teusampôh cit teuma keu siumu masa."
21 Nibak meuneubuet nyan Bileam geukalon teuma keuturonan Kain, laju geupeugah ngon geu meulagu lagée nubuat nyoe, "Teumpat tinggai gata keubit lumpah that kukoh, na lagée umpung cicém di ateueh gunong batée.
22 Teuma gata, hai ureuëng Keni, teuma geupeubinasa, hana treb le Asyur ji angkot gata lagée ureuëng nyang teuteun."
23 Óh lheuehnyan Bileam geupeugah teuma nubuat nyang lagée nyoe, "Cilaka! Soe nyang udeb, meunyoe Po teu Allah geupeubuet hai nyan?
24 Teuma nibak siprus jiteuka saboh kawan kapai, awaknyan laju jipeutaklok Asyur dan Heber, óh lheuehnyan kawan kapai nyanpi teuma hanco binasa."
25 Laju Bileam meukeumah-keumah geukeuneuk woe u teumpat tinggai gobnyan, dan meunan cit ngon Raja Balak geujak cit teuma.