## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 4

1 Po teu Allah meufeureuman, "He manusia fana, tacok kheueh laju sineuk batée bata, keubah laju dikeue gata dan gareh laju ateueh batée nyan gamba banda Yerusalem.
2 Laju tagamba cara teukeupong banda nyan, deungon paret-paret, sinamon-sinamon tanoh, khimah-khimah dan alat-alat ngon pok bansikeulileng beuton nyan.
3 Tacok kheueh panci beuso dan anggab kheueh nyan sibagoe bintéh beuso; keubah kheueh panci nyan lamkawan gata dan banda Yerusalem. Óh lheueh nyan meuhadab kheueh ubak banda nyan siulah-ulah gata kheueh nyang keupong banda nyan. Nyan jeuet keulambang keu bansa Israel.
4 Óh lheueh nyan ta-éh kheueh meugeunireueng blaih siwie, dan Ulôn kupeurhot salah bansa Israel nyan ateueh gata. Na 390 uroe gata teuéh lagée nyan dan meudeurita seungsara sabab salah awaknyan. Siuroe gata teuéh lagée nyan teupeulambang sithon huköman bansa Israel.
6 Óh lheueh nyan, taéh kheueh meugeunireueng blaih uneuen dan tarasa kheueh huköman ateueh buet salah Yehuda peuet ploh uroe treb jih, si uroe teupeulambang sithon huköman awaknyan.
7 Pandang kheueh teukeupong Yerusalem. Geupai kheueh boh sineunju gata ateueh banda nyan dan peusampoe kheueh peusan Ulôn keuhai huköman ateueh awaknyan.
8 Gata Lôn ikat sampoe hana hase tabalek tuboh gata nibak wie u uneuen atawa seubalek jih sampoe teukeupong banda nyan seuleusoe.
9 Jinoenyoe, tacok kheueh gandom, jeulai, kacang mirah, kacang polong, sekoi dan gandom halôh. Jampu kheueh banmandum nyan dan peugét kheueh ruti. Nyan kheueh peunajoh gata nyang treb jih 390 uroe gata gata teuéh sihéuet u blaih wie nyan.
10 Ruti nyan harôh gata weuek beuade sampoe tieb-tieb uroe gata makheun 230 gram. Leubeh nibaknyan hana jeuet.
11 Meunan cit deungon ié jieb gata teubataih, nyang jeuet dua cangkie siuroe.
12 Tapeuhu kheueh apui deungon ék manusia keu kayée jih. Panggang kheueh ruti gata ateueh apui nyan dan tapajoh kheueh ruti nyan dikeue ureuëng ramé."
13 TUHAN meufeureuman, "Meunan kheueh cara jih ureuëng Israel singoh jipajoh peunajoh nyang geutam lé huköm Nabi Musa, bak watée awaknyan Ulôn böih u nanggroe-nanggroe aséng."
14 Teuma ulôn jaweueb, "Ya amphon, TUHAN Nyang Mahamanyang! Phon yoh ubit sampoe saát nyoe hántom lom lôn peukutoe droe deungon peunajoh bangke beulatang atawa séueh nyang jipajoh lé beulatang buih. Hántom lôn pajoh peunajoh nyang teuanggab hareuem."
15 Dan Po teu Allah meufeureuman, "Gét kheueh, sibagoe geunantoe ék manusia, gata jeuet tapajoh ék leumô keu ngon tot ruti gata."
16 Óh lheueh nyan Gobnyan meufeureuman lom, "He manusia fana, Ulôn kupeuhanco gudang teumpat keubah peunajoh di Yerusalem. Deungon gundah dan khawate manusia jibataih peunajoh nyang awaknyan pajoh dan ié nyang awaknyan jieb.
17 Awaknyan putôh asa sabab ka habéh peunajoh dan ié jieb, akhé jih awaknyan maté sabab desya-desya jih keudroe."