## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 37

1 Angén badée teupeujeuet até lôn yo meugeunta dan jantông lôn meugub-gub tajam.
2 Deungoe kheueh su Po teu Allah, hei gata banmandum; deungoe kheueh gôgô nyang teubiet lam babah Gobnyan.
3 Bansaboh langét, geupeuleuh laju kilat Gobnyan; geukirém geulanteue trok ubak ujông donya.
4 Óh lheueh nyan, teudeungoe su Gobnyan meudrub-drub, su meugah geulanteue dan gôgô; dan nibak teungoh su nyang meudumpek nyan, geulanteue meukilat jisama keudeh keunoe.
5 Sabab peurintah Po teu allah, laju mujizat teujadi, hai-hai nyang ajaéb nyang hana hase tapeuphom lé tanyoe.
6 Salju rhot ateueh bumoe ateueh peurintah Gobnyan; ujeuen keuncang jitron ateueh yue Gobnyan cit teuma.
7 Geupeupiôh buet manusia, mangat awaknyan jiteupeue bahwa Gobnyan teungoh keureuja.
8 Meunan cit beulatang kleut jitamong lam ruhuéng dan guha, dan jimusöm lam eumpueng jih.
9 Nibak seulatan jiteubiet angén badée dan rot utara hawa leupie nyang sijeuk lumpah na.
10 Nafáh Po teu Allah jeuet keu beuku muka ié nyang luwah, geu ubah jeuet keu éeh nyang kreueh.
11 Awan dimanyang geupeupeunoh ngon ié, dan awan meucahya geupeutrang ngon geulanteue.
12 Awan-awan jipo meulayang bansigom donya, ateueh peurintah Po teu Allah awan-awan nyan meugrak hoho mantong.
13 Po teu Allah geupeutron ujeuen keungon peubasah tanoh, atawa keu teuhuköm umat manusia; mungken teuma keu teupeuleumah bak awaknyan, padubna rayeuk geunaséh Gobnyan nyang teutab keu siumu masa.
14 Seungab kheueh sikeujab, hei Nabi Ayub, dan deungoe kheueh; kalon kheueh keuhai ajaéb-ajaéb Po teu Allah.
15 Peu kheueh neuteupeue pakriban Po teu Allah geubri aba-aba, sampoe kilat meuble-ble rot lam awan dan mega?
16 Peu kheueh neuteupeue pakriban awan-awan nyan meulayang-layang hase keuahlian Po teu Allah nyang hana ngon peusa?
17 Hana, droeneueh nyang neuteupeue keuhai aloh alah sabab lé seu-uem, meunyoe bumoe jipôt lé angén seulatan.
18 Peu kheueh hase gata lagée Po teu Allah nyang geubeunteueng cakrawala dan geupeukreueh lagée beuso tuangan atawa ceureumén?
19 Peurunoe kheueh kamoe peue nyang harôh kamoe peugah ubak Allah; hana nyang hase kamoe peutrang, pikeran kamoe hampa.
20 Hana lôntem lôn lakée meututoe ngon Po teu Allah, pat tateupeue bak Gobnyan na alasan keu geupeujeuet ulôn meubala.
21 Jinoe cahya langét keubiet that trang sampoe seulala mata; angén jipeugleh cuaca deungon jiyueb nyan.
22 Cahya lagée méuh teuka di utara, dan keumuliaan Po teu Allah keubiet kagom até geutanyoe.
23 Keubiet rayeuk that kuasa Po teu Allah geutanyoe; hana hase tanyoe tapeurab bak Gobnyan, Gobnyan jujoe dan ade sabe; hántom na Gobnyan geutindéeh manusia.
24 Nyang kheueh sabab jih Gobnyan patot teuhoreumat lé soe mantong, dan ureuëng nyang meungaku droe áreh, hana geupakoe lé Gobnyan."