## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 32

1 Bak tanggai sa buleuen dua blaih bak thon nyang keudua blaih masa kamoe teuböih, TUHAN meufeureuman ubak ulôn,
2 "He manusia fana, tabri kheueh peuingat nyang paleng kreueh keu raja nanggroe Meusé. Tapeusampoe kheueh peusan Lôn nyoe ubak jihnyan, 'Gata meulagak lagée singa muda lamkawan bansa-bansa, teuma nyang sibeuna jih gata bacut saho lagée buya nyang meulangue didalam ié. Gaki gata teupeuceuko dan teupeukutoe bubena krueng.
3 Bak watée bansa-bansa meusapat, Lôn drob gata deungon jeue Ulôn, dan Lôn peubiyeu bansa-bansa nyan jihila gata ateueh darat.
4 Gata Lôn seumpom ateueh tanoh meunan cit bandum cicém dan beulatang peulara gata Ulôn yue jijak pajoh gata.
5 Laju gunong-gunong dan pantôn-pantôn Lôn peupeunoh ngon bangke gata nyang ka brôk nyan.
6 Darah gata Lôn peurö sampoe habéh basah gunong-gunong dan habéh peunoh bubena krueng.
7 Bak watée gata Lôn peubinasa, langét Lôn peukulubong dan bintang-bintang Lôn peumala. Mata uroe Ulôn söm dilikot awan dan buleuen hana meucahya.
8 Beutôi, bandum peungéuh nyang na di langét Lôn peulon, dan bumoe Lôn peujeuet keu seupôt buta. Ulôn, TUHAN Nyang Mahamanyang ka Lôn peugah haba.
9 Bak watée Ulôn peusampoe haba keuhai keuhancoran gata bak nanggroe-nanggroe nyang gohlom gata turi, jai that bansa laén meukarat lagoena.
10 Beutôi, Ulôn ku hapiet peudeueng Ulôn dan Lôn peutaloe gata. Raja-raja laén dan bansa-bansa laén jikalon tindakan Ulôn nyan ateueh gata. Bak watée nyan awaknyan yo ngon teumakot dan yo meugám-gám sabab jitakot maté.' "
11 TUHAN Nyang Mahamanyang meufeureuman ubak raja Meusé, "Peudeueng raja Babel jihapiet ateueh gata.
12 Sipa-i sipa-i nibak bansa-bansa nyang keujam Ulôn yue suet peudeueng awaknyan dan jiheuntam bandum rakyat gata. Rakyat gata dan bandum peue-peue mantong nyang gata peubangga hanco meukeupeng-keupeng.
13 Beulatang peulara gata Lôn reupang ngon peudeueng bak binéh krueng teumpat jih jieb ié. Bah kheueh nyan beulatang meunan cit manusia hana jipeuceukoe le ié krueng nyan.
14 Dan bubena krueng nyang na di nanggroe gata Lôn peujeureunéh dan Lôn peu ile ié jih deungon teunang. Ulôn, TUHAN Nyang Mahamanyang ka Lôn peugah haba.
15 Meunyoe nanggroe Meusé ka Lôn peujeuet keu saboh padang pasi nyang seungue, dan Ulôn peubinasa bandum nyang na tinggai disinan, awaknyan jiteupeue bahwa Ulôn kheueh TUHAN.
16 Peuingat nyang kreuehnyoe jeuet keu ca-e meukabong. Kawöm inong nibak bansa-bansa laén meuca-e sibagoe tanda meukabong keu nanggroe Meusé dan banmandum rakyat jihnyan. Ulôn, TUHAN Nyang Mahamanyang ka Lôn peugah haba."
17 Tanggai dua blaih buleuen keu sa bak thon nyang keu dua blaih masa kamoe teuböih, TUHAN meufeureuman lom ubak ulôn,
18 "He manusia fana, meukabong kheueh keu rakyat Meusé. Kirém kheueh awaknyan lam donya ureuëng maté meusajan-sajan ngon nanggroe nyang teuga nyang laén.
19 Tapeugah kheueh ubak awaknyan, 'Tapike lé gata gata nyang paleng ceudah? Gata teuma tatron lam donya ureuëng maté, dan jipeu-éh lamkawan ureuëng nyang hana jituri keu Po teu Allah.'
20 Bansa Meusé maté meusajan ngon ureuëng nyang maté dimideuen prang. Saboh peudeueng ka siab keu teucang maté awaknyan banmandum.
21 Pahlawan-pahlawan nyang gagah beurani dan ureuëng-ureuëng nyang muprang blah bansa Meusé jisambot deungon seunang até ateueh jiteuka ureuëng Meusé u dalam donya ureuëng maté. Awaknyan jiseumurak lagée nyoe, 'Ureuëng-ureuëng nyang hana jituri keu Po teu Allah nyan ka maté di mideuen prang. Jinoenyoe awaknyan jijak keunoe keu jijak éh disinoe!'
22 Asyur ji-éh disideh, jikeulileng lé jrat-jrat sipa-i jihnyan. Awaknyan bandum ka maté dimideuen prang. Jrat awaknyan na dibagian nyang paleng lhok lam donya ureuëng maté. Yoh watée mantong udeb, awaknyan jiteupeuteuka teumakot ateueh rhueng donya.
24 Elam na disideh deungon jrat sipa-i jih na bansikeulileng jih. Hana teupeusunat, awaknyan bandum maté dimideuen prang, laju jitron lam donya ureuëng maté dan harôh jitanggong malée meusajan ngon ureuëng-ureuëng nyang ka awai maté nibak muprang nyan.
26 Mesekh dan Tuban na disinan, jikeulileng lé jrat-jrat sipa-i jihnyan. Hana teupeusunat, awaknyan bandum maté dimideuen prang. Yoh watée mantong udeb, awaknyan jipeuteuka teumakot di ateueh donya.
27 Awaknyan hana meuteumé teupeukubu seucara horeumat lagée pahlawan bak jamén dilée nyang jitron lam donya ureuëng maté deungon sinjata leungkab. Pahlawan-pahlawan nyan teupeukubu deungon peudeueng dimiyueb ulée dan peurisai di ateueh dada. Watée jihnyan mantong udeb, pahlawan-pahlawan nyan keubit that peukasa sampoe habéh teumakot banmandum ureuëng.
28 Meunan kheueh ureuëng Meusé teupeukubu dan teupeu éh lamkawan ureuëng nyang hana jituri bak Po teu Allah dan maté dimideuen prang.
29 Edom na disideh deungon bandum raja dan peunguasa. Yoh masa dilée awaknyan na tantra-tantra nyang teuga, teuma bak saát nyoe awaknyan teu-éh lam donya ureuëng maté meusajan ngon ureuëng maté nyang laén nyang hana jituri bak Po teu Allah.
30 Bandum pangeran nyang na di utara na disinan, meunan cit teuma ngon ureuëng-ureuëng Sidon. Yohmasa dilée keukuasaan awaknyan lumpah jitakot lé gob, teuma bak saát nyoe awaknyan ka teupeumalée hana teupeusunat watée jitron lam donya ureuëng maté meusajan-sajan ngon ureuëng nyang maté dimideuen prang. Disinan awaknyan teu éh dan jitanggong ayeb meusajan-sajan ngon ureuëng nyang tron lam donya ureuëng maté.
31 Meunyoe raja Meusé dan sipa-i jihnyan ka trok lam donya ureuëng maté dan jikalon bandum ureuëng nyang ka maté di mideuen prang nyan, awaknyan meurasa teuhibô. Ulôn, TUHAN Nyang Mahamanyang ka Lôn peugah haba.
32 Ulôn kheueh nyang jeuet keusabab raja Meusé teupeuteuka teumakot keu ureuëng-ureuëng nyang udeb, teuma lamkawan sipa-i jihnyan maté dan teupeuéh meusajan-sajan ngon ureuëng nyang hana jituri keu Po teu Allah dan dan maté dimideuen prang. Ulôn TUHAN Po teu Allah Nyang Mahamanyang ka Lôn peugah haba."