## Amos

Chapter: 1 2 3 4 5 6 7 8 9

-Reset+

### Chapter 1

1 Amos na kheueh sidroe ureuëng tukang rabe bubiri asai di banda Tekoa. Gobnyan jeuet keu nabi watée nanggroe Yehuda jipeurintah lé Raja Uzia, dan Israel jipeurintah lé Raja Yerobeam, bin Yoahas. Dua thon sigohlom teuka geumpa bumoe, Po teu Allah geupeugah ubak Amos hai-hai keu Israel.
2 Nyoe kheueh nyang geupeugah lé Amos, "TUHAN geuta uém di Bukét Sion, su Gobnyan meugeumpa bansaboh Yerusalem. Blang-blang naleueng ka tho kreng, naleueng nyang na bak Gunong Karmel ka tho jeuet teucok keusuwa."
3 TUHAN meufeureuman, "Peunduduek Damsyik ka le that goe jipeubuet desya, ngon sababnyan Ulôn ka pasti Lôn huköm awaknyan. Awaknyan jipeusaneut ateueh ureuëng Gilead keubit that keujam,
4 sababnyan Ulôn kirém apui ubak meuligoe Raja Hazael, dan Ulôn tot habéh bubena kuta Raja Benhadad.
5 Bube na babah pintoe geureubang Damsyik Lôn peurusak, dan peunduduek Pantôn Awen Lôn sampôh gleh di teumpat tinggai awaknyan. Peunguasa Bet-Eden Lôn peutron nibak takhta, dan peunduduek Siria teutawan dan teuangkot u nanggroe Kir."
6 TUHAN meufeureuman, "Peunduduek Gaza ka meu ulang-ulang jipeubuet desya, sababnyan Ulôn pasti Lôn huköm awaknyan. Awaknyan ka jirayueng saboh bansa banmandum, dan jipeubloe sibagoe namiet ubak Edom.
7 Lé sababnyan Ulôn kukirém apui ubak beuton-beuton Gaza, dan Ulôn tot habéh bubena kuta.
8 Peunduduek meunan cit deungon peunguasa banda Asdod dan Askelon Lôn kireuh. Banda Ekron Lôn huköm, dan bandum ureuëng Filistin nyang na tinggai Lôn peubinasa."
9 TUHAN meufeureuman, "Peunduduek Tirus ka le that goe jipeubuet desya, sabab nyan Ulôn pasti Lôn huköm awaknyan. Awaknyan ka jiangkot saboh bansa banmandum ubak teumpat nyang teuböih, dan jipeujaroe ubak Edom; awaknyan ka ji-iengkeue peujanjian meurakan.
10 Lé sababnyan Ulôn Lôn kirém apui ubak beuton-beuton Tirus dan Ulôn tot habéh bandum kuta awaknyan."
11 TUHAN meufeureuman, "Peunduduek Edom ka le that goe geupeubuet desya, lé sababnyan Ulôn pasti Lôn huköm awaknyan. Deungon hana rasa gaséh sayang, awaknyan ka jiprang ureuëng Israel, syedara-syedara awaknyan. Awaknyan laju beungéh, dan teutab jitroh dam.
12 Lé sababnyan, Ulôn Lôn kirém apui u banda Téman, dan Ulôn tot habéh bubena kuta Bozra."
13 TUHAN meufeureuman, "Bansa Amon ka le that goe jipeubuet desya, lé sababnyan Ulôn pasti Lôn huköm awaknyan. Watée jimuprang keu jipeuluwah wilayah jih, awaknyan jiprah bubena pruet inong mume di Gilead.
14 Sabab nyan, Ulôn Lôn kirém apui ubak beuton-beuton banda Raba, dan Ulôn tot habéh bubena kuta nyan. Bak watée nyan teuma teudeungoe su kiroih ureuëng muprang, dan muprang nyan meuhubô lagée su angén badée.
15 Raja awaknyan dan peujabat-peujabat peumeurintah awaknyan teuangkot u teumpat nyang teböih. Ulôn, TUHAN, ka Lôn peugah haba."