## Hagai

Chapter: 1 2

-Reset+

### Chapter 1

1 Bak thon nyang keudua geumat keurajeuen lé Raja Darius ateueh Persia, bak tanggai sa buleuen nyang keu nam, TUHAN meufeureuman deungon peurantara Nabi Hagai. Peusan TUHAN nyan geutuju ubak Zerubabel bin Sealtiel, gubunur Yehuda, dan ubak Imeum Agong Yosua bin Yozadak.
2 TUHAN Nyang Mahakuasa meufeureuman ubak Hagai, "Bansa nyoe jipeugah bahwa gohlom watée jih keu teupeudong lom Baét Ulôn."
3 Óh lheuehnyan deungon peurantaraan Nabi Hagai, TUHAN meufeureuman ubak umat Gobnyan,
4 "He umat Ulôn, peu kheueh ka watée jih nibak gata keu tinggai dalam rumoh nyang kong dan kukôh, seudangkan Baét Ulôn mantong tinggai rungka-rungka?
5 Cuba, tangieng kheueh keuadaan gata!
6 Gata ka tatabu bijéh jai lumpah na, teuma sayang that, nyang teupot cit bacut. Bak gata na peunajoh, teuma hana seb keu teupeutroe pruet gata. Bak gata na anggô, teuma hana seb keu teupeupuih até gata. Bak gata na peukayan, teuma hana seb keu teupeu seu-uem tuboh gata. Dan upah nyang jiteurimong lé kawöm buruh hana seb keu teusambong udeb awaknyan.
7 Peu kheueh hana sada gata, pakon hai nyan teujadi?
8 Jinoenyoe, taék kheueh u bukét-bukét keu tajak cok kayée, laju peudong kheueh rumoh Ulôn; teuma Ulôn meurasa galak dan Ulôn jiseumah lom deungon cara nyang beuna. Cuba, tangieng kheueh keuadaan gata!
9 Gata neuharab hase panen nyang meulimpah ruwah, teuma sayang that nyang gata teumé cit bacut that; laju hase panen gata nyan tapeuwoe, teuma bandum nyan Ulôn ploih, sampoe habéh jiba lé angén. Pakon Ulôn peubuet nyan? Jaweueb jih na kheueh: Sabab Baét Ulôn mantong tinggai rungka-rungka, seudang di gata bandum gigéeh that tapeudong rumoh gata maséng-maséng.
10 Nyan kheueh sabab jih ujeuen hana jitem tron sampoe hana seunaman nyang jitem timoh.
11 Ulôn ka Lôn peuteuka musém khueng ateueh tanoh dan bukét-bukét, ateueh ladang-ladang gandom dan lampôh-lampôh anggô meunan cit ateueh lampôh-lampôh zaiton, dan ateueh banmandum seunimoh nibak tanoh nyoe, meunan cit ateueh manusia dan beulatang dan peue-peue mantong nyang gata useuha."
12 Óh lheueh nyan Zerubabel dan Yosua dan bandum umat Israel nyang ka geuwoe lom nibak teumpat nyang teuböih di Babel, jitaát bandum peue-peue nyang geupeugah lé Hagai, utosan TUHAN nyan. Awaknyan jipeubuet peue nyang geupeurintah lé TUHAN ubak awaknyan, sabab teumakot ubak TUHAN.
13 Laju lé Hagai geupeusampoe ubak rakyat peusan TUHAN bahwa TUHAN ka geumeujanji teuma geulindong awaknyan.
14 Meunan kheueh TUHAN geugrak até Gubunur Zerubabel, Teungku Imeum Agong Yosua dan bandum ureuëng nyang woe nibak teumpat nyang teuböih, mangat awaknyan bandum jigisa jak peudong Baét TUHAN Nyang Mahakuasa, Po teu Allah awaknyan.
15 Awaknyan jipeuphon meubuet tanggai dua ploh peuet, buleuen nam nibak thon nyang keudua masa keurajeuen peumeurintah Raja Darius.