## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 40

1 TUHAN meufeureuman ubak ulôn óh ka lheueh Nebuzaradan, keumeundan pasokan nyan, jipeubeubaih ulôn di Rama. Ulôn ka jiba keudeuh lam keuadaan jaroe teugari meusajan deungon bandum ureuëng laén nibak Yerusalem dan Yehuda nyang teungoh jiangkot sibagoe tawanan u Babel.
2 Keumeundan nyan jitawök ulôn keudroe dan jipeugah, "TUHAN Allah gata ka geuancam keuneuk geupeuhanco nanggroe nyoe.
3 Jinoenyoe hainyan ka geulaksana, sabab nyan bansa gata ka meudesya dan hana taát ubak Gobnyan.
4 Jinoenyoe ulôn peulheueh gari nyoe nibak jaroe gata dan ulôn peubeubaih gata. Meunyoe gata tatem, gata jeuet taseutôt u Babel, dan ulôn lôn peulara gata. Teuma meunyoe gata hana tatem, hana peue-peue. Bansaboh nanggroe gata beubaih tajak ho mantong nyang gata galak."
5 Sigohlom jijak, Nebuzaradan jipeugah lagée nyoe, "Meunyoe tatem, gata jeuet tagisa ubak Gedalya bin Ahikam dan cucoe Safan, nyang ka jiangkat lé raja Babel jeuet keu gubunur di banda-banda Yehuda. Gata jeuet tinggai deungon gobnyan di teungoh-teungoh rakyat, atawa tajak ho-ho mantong nyang galak até gata." Laju gobnyan geubri beukai peunajoh dan hadiah ubak ulôn, dan laju jipeulheueh ulôn.
6 Ulôn jak laju ubak Gedalya di Mizpa, dan tinggai deungon gobnyan lamkawan rakyat nyang jitinggai di nanggroe Yehuda.
7 Raja Babel ka geuangkat Gedalya jeuet keu gubunur di Yehuda keu geumat peurintah ateueh bandum ureuëng nyang mantong tinggai di Yehuda, na kheueh ureuëng-ureuëng paleng gasien. Siladum nibak peuwira dan sidadu Yehuda nyang hana meunyeurah ubak Babel, jideungoe keuhai teuangkat Gedalya nyan.
8 Dan Ismael bin Netanya, Yohanan bin Kareah, Seraya bin Tanhumet, dan aneuëk-aneuëk Efai nibak Netofa, dan Yezanya nibak Maakha jijak deungon ureuëng-ureuëng awaknyan ubak Gedalya di Mizpa.
9 Gedalya geupeugah ubak awaknyan, "Gata hana peureulée takot keu meunyeurah ubak ureuëng Babel. Tinggai kheueh mantong di nanggroe geutanyoe nyoe, dan jeuet kheueh keunamiet raja Babel. Ulôn tanggong gata nyoe seulamat.
10 Tinggai kheueh bak banda-banda nyang gata harok, dan hana salah tapeusapat dan takeubah anggô, boh-boh kayée meunan cit ngon minyéuk zaiton. Ulôn keudroe tinggai di Mizpa dan jeuet keuwaki rakyat meunyoe ureuëng-ureuëng Babel jijak keunoe."
11 Seulanjut jih bandum ureuëng Israel nyang tinggai di Moab, Amon, Edom, dan nanggroe-nanggroe laén, jideungoe bahwa raja Babel ka geubri idhin siladum ureuëng Israel tinggai di Yehuda, dan bahwa gobnyan ka geuangkat Gedalya jeuet keu gubunur.
12 Sabab nyan awaknyan jitinggai laju teumpat-teumpat dipat awaknyan ka jipeu crebre, laju jigisa u Yehuda. Awaknyan geujak ubak Gedalya di Mizpa, dan jigumpôi anggô nyang cukob le meunan cit deungon meubagoe rupa boh kayée.
13 Óh lheueh nyan, Yohanan dan bandum peuwira nyang hana meunyeurah ubak musoh, jijak ubak Gedalya di Mizpa
14 dan jipeugah, "Peu kheueh tateupeue bahwa Baalis raja Amon ka jiyue bak Ismael keuneuk jijak poh gata?" Teuma Gedalya hana geupateh keu haba nyan.
15 Dan deungon seungab-seungab jipeugah kheueh lé Yohanan ubak Gedalya, "Bah kheueh ulôn jakpoh maté Ismael; hana meusidroe pih nyang teupeue soe ureuëng poh Ismael nyan. Pakon gobnyan teupeubiyeu jijakpoh gata? Nyang lagée nyan rhot bak akibat bandum ureuëng Yehuda nyang ka meugumpôi disinoe deungon gata, meucrebre lom, dan hainyan teupeuhanco banmandum rakyat nyang mantong na tinggai di Yehuda."
16 Teuma geujaweueb lé Gedalya, "Bék! Nyang gata peugah keuhai Ismael nyan hana beutôi!"