## Hosea

Chapter: 1 2 3 4 5 6 7 8 9 10 11 12 13 14

-Reset+

### Chapter 7

1 TUHAN meufeureuman, "Tieb-tieb na niet keuneuk Lôn peupuléh umat Ulôn Israel dan Lôn peugét beujroh keuadaan awaknyan. Teuma nyang Ulôn ngieng na kheueh keujeuhetan-keujeuhetan dan desya-desya awaknyan. Awaknyan saléng teumipée, awaknyan jitamong lam rumoh gob jijak ceumucue, dan awaknyan meurampok bak rot-rot ueh raya.
2 Hana teupike meubacut pih lam pikeran awaknyan bahwa Ulôn Lôn ingat bandum buet nyang jeuhet nyan. Teuma desya-desya awaknyan ka peunoh dalam tuboh awaknyan deungon nyata deuh Ulôn kalon."
3 TUHAN meufeureuman, "Deungon tipée daya dan buet-buet nyang jeuhet rakyat ji useuha jipeugalak até raja dan peujabat-peujabat peumeurintah.
4 Awaknyan bandum peukhianat dan ureuëng nyang hana seutia. Banci awaknyan lagée apui lam sinungkée nyang hana jiproh lé ureuëng peugét ruti sigohlom teupông ruti nyang jilawok nyan siab keu teutot.
5 Bak uroe khanuri raja, awaknyan jipeujeuet raja dan peujabat-peujabat gobnyan ji-jieb ié anggô sampoe mabök dan jipeubuet hai-hai nyang bangai. Akhé jih raja meuseunang-seunang deungon bandum ureuëng peukhianat nyan.
6 Lagée apui lam sinungkée meunan kheueh niet jeuhet dan beungéh awaknyan lagée ngeue apui nyang hu simalam suntok, dan óh beungoh uroe hu apui nyan ka jeuet keu apui hu nyang keubit mubahya.
7 Watée nafeusu beungéh nyan, awaknyan laju jipeumaté peumimpén-peumimpén droe jih. Bandum raja awaknyan ka jipoh maté meuturot-turot. Teuma bahpi lagée nyan keuadaan ka lumpah that brok, dan meusidroepi hana meudoá ubak Ulôn keu jilakée tulông."
8 TUHAN meufeureuman, "Bansa Israel meusikutu ngon bansa-bansa nyang na di sikeulileng jihnyan, deungon nyan awaknyan ka jeuet lagée ruti nyang masak siblaih.
9 Awaknyan hana sadar bahwa deungon meusikutu deungon bansa-bansa nyan kheueh, jiteuka gadôh teunaga awaknyan. Akhé jih riwayat awaknyan ka rab that, teuma awaknyan teutab hana jiteupeue.
10 Keuangkohan ureuëng Israel leumah deungon nyata dan jeuet keubukeuti keusalahan bahwa awaknyan meusalah. Bahpi bandum nyan ka teujadi, awaknyan hana cit jimita Ulôn atawa jiwoe ubak Lôn, TUHAN Allah awaknyan.
11 Israel keudeh keunoe lagée cicém mirah pati nyang bangai. Phon-phon ureuëng-ureuëng jih jilakée tulông ubak Meusé, óh lheueh nyan awaknyan jiplueng ubak Asyur!
12 Teuma tieb-tieb watée awaknyan jijak, Ulôn kuteun jareng dan Lôn drob awaknyan lagée sidroe ureuëng jidrob cicém. Ulôn Lôn huköm awaknyan sabab buet-buet nyang jeuhet nyang awaknyan peubuet ka Lôn teupeue.
13 Cilaka awaknyan, sabab awaknyan ka jitinggai Ulôn. Awaknyan hanco sabab ka jilawan Ulôn. Ulôn na niet keuneuk peuseulamat awaknyan, teuma iébadat awaknyan ubak Ulôn pura-pura nyang hana meuguna.
14 Awaknyan hana bit-bit meudoá ubak Ulôn. Meunyoe awaknyan meudoá, awaknyan jiseumpom droe ateueh teumpat éh, dan geumeuba-e lagée nyang jipeubuet lé ureuëng-ureuëng nyang hana peucaya ubak Ulôn. Meunyoe awaknyan jimeudoá keu jilakée gandom dan anggô, awaknyan jipeuluka droe lagée nyang jipeubuet lé ureuëng-ureuëng nyang seumah dewa. Awaknyan bit-bit that jilawan Ulôn!
15 Bahpi Ulôn nyang peurayeuk dan nyang peuteuga awaknyan, teuma awaknyan meukomplot jilawan Ulôn.
16 Awaknyan teutab hana jipiôh jiseutôt dewa-dewa nyang meubacutpi hana meukuasa. Awaknyan hana hase teuandal lagée aneuëk panah nyang kendur. Peumimpén-peumimpén awaknyan jipeugah haba deungon sombong, sabab nyan awaknyan maté diujong peudeueng, dan jipeukém lé ureuëng-ureuëng Meusé."