## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 3

1 TUHAN meufeureuman, "Meunyoe sidroe ureuëng inong nyang ka meulako jitaleuk lé teungku lakoe jih, laju ureuëng inong nyan geumeukawen deungon ureuëng agam laén, deungon nyan beukaih lakoe inong nyan hana jeuet le jicok ureuëng inong nyan keu peurumoh jih, sabab hainyan jeuet keurusak nibak nanggroe nyoe. Gata he Israel, ka le that geunaséh até gata, ék kheueh jeuet bak saát nyoe gata keuneuk riwang ubak Ulôn!
2 Cuba tangah u ateueh, u pucak-pucak bukét! Bak teumpat toh kheueh disinan nyang gohlom gata gilo tajak meumukah? Lagée ureuëng Arab di padang pasi, meunan kheueh gata taduek bak binéh jalan tapreh-preh ureuëng nyang jitem jakmeuén cinta. Gata ka tapeukuto nanggroe nyoe deungon buet meumukah dan buet gata nyang jeuhet nyang laén.
3 Nyang kheueh sabab jih ié ujeuen hana jitron di langét, meunan cit ujeuen bak musém seumi hanajitem teuka. Gata saban that deungon simeumukah, dan hana meumalée meubacut pih.
4 Bak watée gata aloh-alah nyan gata peugah ubak Ulôn bahwa Ulôn ureuëng syiek gata, bahwa Ulôn sayang keugata yoh gata mantong ubit.
5 Meunan cit gata peugah bahwa Ulôn hana mungken Lôn beungéh keugata hana putôh-putôh. Nyan kheueh nyang gata peugah, he Israel, teuma gata teutab gata peubuet cit buet-buet nyang jeuhet nyang hase gata peubuet."
6 Bak masa keurajeuen Raja Yosia, TUHAN meufeureuman lagée nyoe ubak ulôn, "Peu kheueh ka lheueh gata ngieng peue nyang jipeubuet lé Israel, inong nyang hana seutia nyan? Jihnyan ka jitinggai Ulôn dan jimeuagam ngon jimeumukah di ateueh tieb-tieb bukét nyang manyang dan dimiyueb tieb-tieb bak kayée nyang rampak.
7 Ulôn pike óh lheueh jihnyan jipeubuet banmandum nyan, jihnyan jigisa ubak Ulôn. Teuma jihnyan hana jigisa, teuma jijak meumukah. Nyang kheueh sabab jih Ulôn taleuek dan Lôn use jihnyan. Yehuda, syedara Israel, nyang hana seutia nyan, jikalon banmandum nyan, teuma jihnyan teutab hana teumakot. Dan jihnyan meusajan-sajan keunan jeuet keu lunte,
9 dan meubacut pih hana meurasa malée. Jihnyan meumukah sabab nyang jiseumah batée dan bak kayée, sampoe nanggroe nyoe jeuet keu kuto.
10 Óh ka lheueh jipeubuet banmandum nyan, Yehuda nyang hana seutia nyan jiriwang ubak Ulôn teuma deungon pura-pura, sabab até jihnyan hana jujoe, Ulôn, Po teu Allah, TUHAN, ka Lôn peugah haba."
11 Óh lheueh nyan TUHAN geubri tée ubak ulôn bahwa bahpi Israel ka jipeulikot Gobnyan, teuma Israel teunyata leubeh gét nibak Yehuda nyang hana seutia nyan.
12 TUHAN geuyue ubak ulôn keulôn peusampoe hainyoe ubak Israel, "He Israel nyang hana seutia, tawoe kheueh ubak Ulôn! Ulôn peunoh deungon gaséh sayang dan hana siumu masa Ulôn beungéh gata.
13 Meungaku mantong bahwa gata ka meusalah dan beurontak teuhadab TUHAN, Allah gata. Meungaku kheueh mantong bahwa di miyueb tieb-tieb bak kayée nyang luhu gata ka tapeusampoe cinta gata ubak ilah-ilah bansa laén, dan hana ta-taát ubak peue-peue nyang Ulôn peurintah. Ulôn, TUHAN, ka Lôn peugah haba."
14 TUHAN meufeureuman, "He umat nyang hana seutia, tawoe kheueh ubak Ulôn! Gata na kheueh milék Ulôn. Ulôn ku cok gata, sidroe nibak tieb-tieb banda, dua droe nibak tieb-tieb kawöm, dan Lôn puwoe gata keudeuh u Bukét Sion.
15 Ulôn kujok ubak gata peumimpén-peumimpén nyang taát ubak Ulôn. Awaknyan jipimpén gata deungon peunoh bijaksana dan peunoh peungeurtian.
16 Dan meunyoe gata ka meutamah le di nanggroe nyoe, ureuëng laén hana jipeugah-peugah le keuhai Peuto Peujanjian Lôn. Awaknyan hana teuma jipike atawa ji ingat le, dan awaknyan hana jipeureulée le keu Peuto Peujanjian nyan atawa jipeugét nyang laén sibagoe geunantoe.
17 Bak watée nyan banda Yerusalem jiboh nan, 'Takhta TUHAN', dan meubagoe bansa teuma meusapat di banda nyan keu jiseumah Ulôn. Awaknyan hana jiseutôt le peue nyang jikheun lé até droe jih nyang jeuhet nyan.
18 Israel meugabong deungon Yehuda, dan meusajan-sajan teuka di nanggroe nyang teuböih di siblaih utara. Awaknyan teuma jiwoe u nanggroe nyang ka Ulôn bri sibagoe tanoh pusaka keu indatu gata."
19 TUHAN meufeureuman, "Israel, Ulôn meuhéut keuneuk teurimong gata sibagoe aneuëk Lôn, dan Lôn bri ubak gata nanggroe nyang that-that mangat, nanggroe nyang paleng jroh bansigom donya. Ulôn meuhéut gata hôi Ulôn nyoe bapak, dan hana taplueng nibak Ulôn.
20 Teuma lagée peurumoh nyang hana seutia, gata pih hana seutia ubak Ulôn. Ulôn, TUHAN ka Lôn peugah haba."
21 Di ateueh pucak-pucak gunong na teudeungoe su nyang subra; nyan na kheueh su umat Israel nyang teungoh mo dan jimeulakée, sabab awaknyan ka meudesya, dan tuwoe ubak TUHAN Po teu Allah jih keudroe.
22 He gata banmandum nyang ka tuwoe ubak TUHAN, tawoe kheueh! Gobnyan teuma geupeupuléh gata, dan geupeujeuet gata seutia. Gata tapeugah, "Nyoe, jinoenyoe kamoe keuneuk jak ubak TUHAN, sabab Gobnyan na kheueh Po teu Allah kamoe.
23 Sia-sia mantong kamoe meusajan-sajan kamoe jak seumah beurala di ateueh pucak-pucak gunong nyang lambong! Peutulôngan keu Israel teuka nibak TUHAN Allah kamoe.
24 Teuseumah ubak Baal, beurala nyang keubit that malée nyan sampoe kamoe kajeuet geumadôh nibak aneuëk-aneuëk kamoe, meunan cit deungon beulatang peulara kamoe lagée leumô dan bubiri kamoe, na kheueh peue-peue mantong nyang ka geu-useuha lé indatu kamoe yohphon jamén ilée.
25 Dan, bah kheueh kamoe nyang tanggong malée keuhai atranyoe, dan bah kheueh kamoe jeuet keu ureuëng hina. Sabab, kamoe dan indatu kamoe ka meudesya ubak TUHAN Po teu Allah kamoe, dan hántom na taát ubak peue nyang ka geupeurintah lé Gobnyan."