## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 6

1 Tajak kheueh meungungse, he ureuëng-ureuëng Benyamin! Tinggai laju Yerusalem! Tayueb beureuguih di Tekoa, dan gata peuhu apui sibagoe tanda isyarat di Bet-Kerem! Beuncana dan peutaka nyang paleng raya teuka nibak utara.
2 Banda Sion gagah lumpah na, teuma TUHAN teutab geupeuhanco banda nyang ceudah nyan;
3 ureuëng-ureuëng matkuasa meukhimah disinan deungon sipa-i jih. Ban silingka banda awaknyan pasang khimah-khimah, maséng-maséng nibak teumpat nyang jigalak.
4 Awaknyan jipeugah, "Jak geutanyoe, meusiab kheueh tajak prang Yerusalem! Jak geutanyoe tajak seureubu teungoh mantong uroe nyoe!" Teuma awaknyan jipeugah, "Wah, ka teulat! Uroe ka jipeuphon seupôt, bubayang ka deuh panyang-panyang.
5 Bah kheueh geutanyoe prang bak watée malam, dan ta peuhanco bubena kuta-kuta banda nyan."
6 TUHAN Nyang Mahakuasa ka geupeurintah ubak peunguasa-peunguasa nyan mangat jijak koh bak-bak kayée dan jipeudong laju bukét-bukét peutahanan mangat jikeupong Yerusalem. TUHAN meufeureuman, "Banda nyoe Lôn huköm sabab lam banda nyan ka le that jipeubuet peunindasan.
7 Lagée mata ié teutab jipeuteubiet ié nyang jeureunéh, meunan kheueh banda nyan teutab jipeuhase keujeuhetan. Teuma haba keuhai keukeurasan dan peurampokan mantong nyang na Ulôn deungoe di banda nyan; luka-luka ngon peunyakét Lôn kalon dipat mantong.
8 He peunduduek Yerusalem, bah kheueh banmandum nyang phet-phet nyan jeuet keupeuingat nibak gata! Bék sampoe Ulôn tinggai gata dan Lôn peujeuet banda gata nyan lagée padang pasi nyang hana jikeumiet lé gob."
9 TUHAN Nyang Mahakuasa meufeureuman ubak ulôn, "Israel teucukoe sampoe habéh lagée bak anggô nyang ka habéh teupot boh jih. Lé sababnyan, teungoh mantong na watée, peuseulamat kheueh nyang mantong na tinggai."
10 Ulôn jaweueb, "TUHAN, ubak soe nyang harôh lôn peugah haba, dan soe nyang harôh ulôn peuingat? Awaknyan kreueh that ulée dan hánjitem pakoe peue nyang ulôn peugah. Awaknyan jipeukém dan jibanci ubak peusan Droeneueh nyang ulôn peusampoe keu awaknyan.
11 Keuhai beungéh Droeneueh keu awaknyan meunan cit lam até lôn ju lagée ngéue apui, TUHAN! Payah that keu teupeuteun nyan." Laju TUHAN meufeureuman, "Taba kheueh laju meuhôb gata nyan ubak aneuëk miet nyang na jimeu-éun bak rot-rot euh dan u ateueh awak-awak muda nyang teungoh meugumpôi-gumpôi, agam dan inong teuma teudrob, dan ureuëng nyang syiek pih hana teutinggai.
12 Rumoh awaknyan teujok keu ureuëng laén, meunan cit deungon ladang-ladang dan peurumoh-peurumoh awaknyan. Peunduduek nanggroe nyoe Lôn huköm.
13 Awaknyan banmandum, cut rayeuk jimita laba deungon cara nyang hana jujoe. Meunan cit nabi dan teungku imeum pi jipeungét gob.
14 Luhok ngon luka-luka umat Ulôn jianggab lé awaknyan luka ubit nyang hana meubahya, 'Ah, hana peue-peue nyan,' kheun awaknyan, 'banmandum gét dan aman.' Padahai meubacut pih hana.
15 Seuharôh jih awaknyan malée sabab ka jipeubuet banmandum nyang hina nyan. Teuma awaknyan teubai muka dan hana jiteupeue keu malée. Kareuna nyan awaknyan rhot lagée ureuëng laén; habéh kheueh riwayat awaknyan meunyoe Lôn huköm jihnyan. Ulôn TUHAN, ka Lôn peugah haba."
16 TUHAN meufeureuman ubak umat Gobnyan, "Gatadong kheueh nibak simpang-simpang rot, dan ngieng kheueh beujroh-jroh! Gata tanyong kheueh rot-rot nyang awai phon, dan nyang toh nyang paleng jroh lamkawan nyan. Taseutôt kheueh jalan nyan, mangat gata udeb teunang." Teuma awaknyan jipeugah, "Hana kamoe tem, kamoe hana peureulée kamoe seutôt rot ueh nyan!"
17 Laju TUHAN meu ulang-ulang geubaiát ureuëng-ureuëng jaga keuteupeu ingat ubak awaknyan beujideungoe su isyarat nyang teuyueb deungon beureuguih. Teuma umat jipeugah, "Kamoe hana watée keu kamoe deungoe nyan."
18 Sabab nyan TUHAN meufeureuman, "Deungoe nyoe, he bansa-bansa! Gata harôh tateupeue peue nyang teuma teujadi ateueh umat Lôn.
19 Ngieng kheueh, he bumoe! Umat Lôn hán jitem deungoe ajaran Ulôn dan hana taát ubak Ulôn. Sibagoe akibat nibak peue nyang ka jirancang lé awaknyan Ulôn peutron mala peutaka u ateueh awaknyan.
20 Keupeue guna jih keumeunyan nyang jiba lé awaknyan keu Ulôn nibak Syeba, atawa reumpah-reumpah di nanggroe nyang jiôh? Hana Lôn galak kuteurimong peuseumahan awaknyan. Dan hana galak Ulôn ubak peuseumahan keureubeuen-keureubeuen nyang teutot nibak awaknyan.
21 Ulôn teuma Lôn peusabab mandum awaknyan meugantoh dan reubah. Ayah dan aneuëk, rakan dan teutangga banmandum binasa."
22 TUHAN meufeureuman, "Saboh bansa nyang teuga teungoh jijak rot nanggroe nyang jiôh di utara. Awaknyan teuka keu jijak muprang.
23 Sinjata awaknyan panah ngon kapak; awaknyan keujam dan hán jituri amphon. Lagée su laôt nyang meugeulora meunan kheueh su tapak-tapak guda awaknyan nyang teungoh jipeuplueng deungon kancang jitiyeub keujijak peuhanco Yerusalem."
24 Ban jideungoe haba nyan, peunduduek Yerusalem laju hana meudaya. Awaknyan jiceukam lé peurasaan teumakot hana teukira, dan meudeurita lagée ureuëng inong nyang keuneuk peulahé aneuëk.
25 Awaknyan hana jijeuet tron u jalan atawa jijak u blang, sabab dipat mantong na musoh nyang meusinjata jiteumimbak ban galak droe.
26 TUHAN meufeureuman ubak umat Gobnyan, "Tangui laju ija krong óh lheuehnyan balek-balek laju lam abée. Meukabông kheueh dan meuba-e kheueh deungon peudeh lagée ureuëng nyang teungoh jipeumo aneuëk tunggai jih nyang maté, sabab ureuëng nyang peubinasa gata teuma jiseurang gata meudab-dab."
27 Laju TUHAN geupeugah ubak Yeremia, "Ujoe kheueh umat Ulôn, lagée gata ujoe logam. Seulidek kheueh tabaiát awaknyan!
28 Awaknyan banmandum beurontak nyang kreueh-kreueh ulée, lagée kreueh peurunggu dan beuso. Awaknyan meupeurangoe brok dan jijak ho-ho mantong nyang jitabu na kheueh haba feusuna nyang jipeubrok-brok ureuëng laén.
29 Beuso nyang teutot ka seu-uem that, teuma mék-mék logam hán cit jitem meulileh dan gadôh. Peucuma mantong umat Ulôn hana putôh-putôh teu ujoe keu teupeumurni, sabab ureuëng-ureuëng jihnyan nyang jeuhet hana ji use.
30 Awaknyan teuboh nan pirak nyang teuböih, sabab Ulôn, TUHAN, ka Lôn böih awaknyan."