## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 103

1 Nibak Nabi Daud
2 Pujoe kheueh TUHAN, hai jiwa lôn, bék tuwoe ubak bandum nyang jroh nibak Gobnyan!
3 Gobnyan nyang peuamphon banmandum desya gata, nyang peupuléh banmandum peunyakét gata,
4 Gobnyan nyang peubeubaih nyawöng gata lam jrat, nyang bri keu gata geunaséh nyang meulimpah-limpah.
5 Gobnyan nyang peupueh udeb gata deungon banmandum nyang jroh, sampoe gata awet muda lagée cicém rajawali.
6 TUHAN nyang peujak huköm dan keuadelan keu mandum ureuëng nyang keunong iénanya.
7 Gobnyan nyang peuna reuncana keu Nabi Musa dan buet-buet keu bansa Israel.
8 Sabab TUHAN na kheueh peungaséh dan peunyayang, Gobnyan panyang saba dan geunaséh Gobnyan meulimpah.
9 Gobnyan hana geudot hana putôh-putôh, dab hana geubeungéh siumu masa.
10 Gobnyan hana geuhuköm geutanyoe nyang sisuai deungon desya geutanyoe, atawa geubalaih geutanyoe nyang sipadan deungon salah tanyoe.
11 Teuma simanyang langét di ateueh bumoe, bubenyan kheueh geunaséh Gobnyan keu ureuëng nyang taqwa.
12 Sijiôh timu nibak barat, sidubnyan kheueh geuböih dumna desya-desya geutanyoe.
13 Lagée sidroe ayah nyang geugaséh keu aneuëk-aneuëk gobnyan, meunan kheueh TUHAN geugaséh keu ureuëng nyang taqwa.
14 Sabab TUHAN geuteupeue geutanyoe teupeugét nibak peue, dan Gobnyan geuingat bahwa geutanyoe na kheueh nibak abée.
15 Manusia udeb jih paneuk na miseu naleueng; jihnyan meukeumang lagée bungöng nyang timoh di ladang;
16 meunyoe jiyueb lé angén, leunyab kheueh sibungöng nyan, dan teumpat jihpi hana teutuho le.
17 Teuma TUHAN teutab geugaséh ubak ureuëng nyang taqwa, keuhai jroh Gobnyan teutab hana putôh tron meutron
18 keu ureuëng nyang jimumat ubak janji Gobnyan, dan deungon seutia jitem peubuet peurintah Gobnyan.
19 TUHAN geumat peurintah di syeuruga, Gobnyan raja nyang mat peurintah ateueh meubagoe rupa.
20 Pujoe kheueh TUHAN, hai malaikat-malaikat nyang peukasa, nyang jideungoe jipeubuet peurintah Gobnyan.
21 Pujoe kheueh TUHAN, hai banmandum makhluk nyang na di syeuruga, banmandum hamba Gobnyan nyang jipeubuet keuheundak Gobnyan.
22 Pujoe kheueh TUHAN, hai banmandum cebtaan nibak mandum wilayah keukuasaan Gobnyan. Pujoe kheueh TUHAN, hai jiwa lôn!