## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 38

1 Óh lheueh nyan rot lam angén badée TUHAN meututoe ubak Nabi Ayub, lagée nyoe kheun Gobnyan:
2 "Soe gata nyan, sampoe gata jeuet ragu ubak hikeumat Ulôn deungon haba gata nyang bangai dan soh nyan?
3 Jinoe, lawan kheueh Ulôn sibagoe ureuëng agam, dan jaweueb kheueh peue-peue nyang Ulôn tanyong nyoe.
4 Peu kheueh gata ka lahé watée bumoe Ulôn peujeuet? Dan meunyoe gata biet-biet lhok peungeutahuan gata peugah laju!
5 Soe kheueh nyang peuteuntée luwah donya nyoe? Soe kheueh nyang ulue talo sineupat ubak gobnyan? Peu kheueh gata teupeue jaweueb jih?
6 Pakriban kheueh taméh-taméh ngon tumpang bumoe teudong cot? Soe nyang peuduek batée peunjuru donya deungon kukôh,
7 bak watée bintang-bintang beungoh meunyanyoe meusajan dan makhlok-makhlok syeuruga meusurak-surak geumbira.
8 Soe kheueh nyang tôb babah pintoe keu teuhampeueng laôt raya watée lam pruet bumoe jiteubiet meubok-bok ié jih?
9 Ulôn kheueh nyang peupayông laôt ngon awan dan nyang bungkôh nyan deungon seupôt buta.
10 Ulôn nyang peuteuntée bataih keue laôt raya dan deungon pintoe teupalang Ulôn hampeueng nyan.
11 Kheun Ulôn ubak jihnyan, 'Nyoe kheueh bataih jih, bék gata liengkeue! Disinoe kheueh umbak-umbak gata nyang teuga harôh jipiôh.'
12 Hei Nabi Ayub, peu kheueh ka lheueh gata bahpi meusigoe, gata yuejak teungoh malam?
13 Peu kheueh na gata yue mata uroe beungoh jimat bumoe dan gata kipaih ureuëng jeuhet nibak teumpat jih musöm?
14 Trang uroe teupeuleumah gunong dan pantôn lagée cab nibak tanoh kliet dan lipat nibak saboh jubah.
15 Trang uroe lumpah that peungeuh nibak ureuëng hana meutuhan, dan teupeuteun awaknyan bék jipeubuet nyang jeuhet lom.
16 Peu kheueh ka lheueh gata tron ubak asai ié laôt, jiôh lam tuwie jih? Peu kheueh ka lheueh gata jak-jak bak aleue laôt raya?
17 Peu kheueh ka lheueh lé gob jitunyok ubak gata pintoe geureubang dikeue álam mawöt nyang seupôt buta?
18 Peu kheueh hase gata duga padubna luwaih donya nyoe? Jaweueb kheueh meunyoe gata tateupeue.
19 Peu kheueh gata teupeue rot pat teuka trang, dan dipat nyang sibeuna jih punca seupôt?
20 Peu kheueh hase gata peuteuntée bataih seupôt ngon trang? Atawa teuyue awaknyan jiwoe óh ka lheueh jiteuka?
21 Teuntée gata hase, sabab gata ka tuha, dan watée donya teucebta, gata kana!
22 Peu kheueh ka lheueh gata saweue gudang-gudang Lôn teumpat salju dan ujeuen batée,
23 nyang Ulôn keubah keu watée teuka sosah, keu watée muprang dan uroe-uroe teungoh muprang?
24 Peu kheueh gata teupeue dipat teumpat mata uroe tinggai? Atawa rot pat asai angén timu na?
25 Soe kheueh nyang kueh luéng keu teumpat ié ujeuen raya dan nyang bri rot ueh keu gogo dan kilat?
26 Soe kheueh nyang peutron ujeuen lam padang beulantara, dan u ateueh tanoh nyang hana jikeumiet lé manusia?
27 Soe kheueh nyang sibu ngon ié ateueh bumoe nyang tho kreng dan meurana sampoe naleueng meutuneh mandum?
28 Peu kheueh ujeuen na ayah droe? Soe ayah nibak titek-titek iémbon?
29 Peu kheueh ié éeh na ma jih? Soe nyang peulahé iémbon beuku?
30 Soe nyang ubah ié jeuet keu batée, dan nyang peujeuet ié laôt keu kaku?
31 Peu kheueh hase ikat bintang Kartika gata beureukah? Atawa ranté bintang Belantik gata peuglah?
32 Peu kheueh hase gata bimbeng bintang-bintang tieb-tieb musém jih, dan bintang Peurahô rayeuk ngon ubit, gata peuteuntée rot jih?
33 Peu kheueh gata teupeue huköm-huköm di cakrawala? Dan peu kheueh hase gata teurab nyan lam donya?
34 Peu kheueh hase gata klik sira gata peurintah ubak awan, dan gata yue awan nyan jipeubulut gata ngon ié ujeuen?
35 Dan meunyoe gata yue geulanteue-geulanteue seumama keudeh keunoe, peu kheueh jihnyan teuka ubak gata sira jipeugah, "Ulôn, Amphon!"?
36 Bak soe jiteupeue lé cicém ibis pajan Krueng Nil meugeunang? Soe nyang britée manok agam bahwa ujeuen teuma jiteuka?
37 Soe kheueh nyang seb áreh keu ji-itong awan dan jibalek sampoe jitron ujeuen,
38 ujeuen nyang peukreueh abée sampoe jeuet meugeucai dan tanoh jeuet meuleukek-leukek teuma?
39 Peu kheueh hase gata peucrok beulatang laén keu uempeun singa-singa dan teupeutroe pruet aneuëk-aneuëk jih,
40 meunyoe awaknyan jimusöm lam guha atawa jibatom lam uempeueng jih?
41 Soe nyang tulông cicém gagak nyang deuk dan jijak keudeh keunoe jimita peunajoh soe kheueh teuma nyang tulông meunyoe aneuëk-aneuëk jih jirawôk Ulôn jilakée uempeuen.