## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 34

1 Watée Nebukadnezar raja Babel deungon angkatan prang geuh nyang jipeukong lé pasokan-pasokan nibak meubagoe bansa dan nanggroe nyang taklok ubak gobnyan teuka geujak seurang Yerusalem dan banda-banda nyang na nibak binéh nyan, TUHAN geupeugah ubak ulôn.
2 Gobnyan geuyue mangat lôn jak ubak Zedekia raja Yehuda, dan lôn peugah lagée nyoe, "Ulôn, TUHAN, Po teu Allah Israel, Lôn seurah banda nyoe ubak raja Babel dan raja Babel nyan jitot banda nyoe.
3 Gata hana teupeusie, dan jidrob jiseurah ubak raja nyan. Gata meurumpok dan tamariet keudroe deungon gobnyan, laju gata tajak u Babel.
4 Teuma deungoe tutoe haba Lôn nyoe keuhai gata, Zedekia! Gata hana maté lam prang,
5 teuma maté deungon teuntram. Dan lagée nyang ka jipeubuet lé rakyat jitot keumeunyan watée jipeutron lam jrat indatu gata nyang mat peurintah sigohlom gata, meunan cit teuma rakyat jitot keumeunyan keu gata. Awaknyan meukabông dan jipeugah, 'Aduh! Raja kamoe ka hana le!' Ulôn, TUHAN, ka Lôn peugah haba."
6 Dan haba TUHAN nyan ulôn peusampoe ubak Raja Zedekia di Yerusalem,
7 watée raja Babel teungoh geuprang banda nyoe. Awaknyan jiprang cit banda Lakhis dan Aseka, dua boh banda nyang meupageu ngon kuta nyang mantong meuteun di Yehuda,
8 Raja Zedekia dan peunduduek Yerusalem jipeuna peujanjian keu jipeubeubaih
9 namiet-namiet Ibrani awaknyan, bah kheueh nyan nyang agam meunan cit nyang inong mangat hana jeuet meusidroe pi nibak bansa Israel nyang peunamiet ureuëng seubansa jihnyan.
10 Banmandum rakyat dan bandum peujabat peumeurintah nyang ka jipeugot janji keuteupeu beubaih namiet-namiet awaknyan dan hana teuma jipeujeuet keu namiet le, beutôi-beutôi geupeulheueh namiet-namiet awaknyan.
11 Teuma óh dudoe awaknyan ka meu-ubah pikeran, laju jicok lom namiet-namiet nyan, dan jipaksa jeuet keu namiet lom.
12 Dan TUHAN, Po teu Allah Israel, meufeureuman bak ulôn kupeugah lagée nyoe, "Bak watée Lôn ba indatu gata Lôn peuteubiet nibak nanggroe Meusé dan Lôn peubeubaih awaknyan nibak peubudakan, Ulôn ka Lôn peugot peujanjian deungon awaknyan.
14 Ulôn peugah bahwa banmandum namiet Ibrani nyang ka jipeutimang nam thon treb jih, harôh teupeumeurdehka bak akhé thon nyang keutujoh. Teuma indatu gata hángeutem kalon atawa geudeungoe peue nyang Ulôn peugah nyan.
15 Napadub uroe nyang ka lheueh gata ta ubah pi-e gata dan tapeubuet nyang meukeunong bak até Lôn. Gata banmandum situju keu tapeubeubaih namiet-namiet seubansa gata, dan tapeugot peujanjian deungon Ulôn didalam Baét Lôn.
16 Peujabat-peujabat peumeurintahan Yehuda dan Yerusalem meusajan deungon bubena peugawée meuligoe, teungku-teungku imeum dan banmandum nyang kawai tanoh gata ka jipeusah peujanjian nyan deungon jisie leumô, jikôh jeuet keu dua boh bagi, dan laju jijak di teungoh-teungoh bagian dua boh bagi nyan. Teuma óh lheueh nyan gata meu ubah pikeran dan tahina Ulôn. Namiet-namiet nyang ka lheueh gata peubeubaih nyang sisuai deungon keuheundak awaknyan, gata cok lom dan gata paksa mangat jeuet keu namiet lagée nyang ka-ka. Sabab nyan, Ulôn, TUHAN, Lôn peugah bahwa gata ka taiengkeue peurintah Ulôn, dan hana tataát syarat-syarat nyang ka lheueh teupeugot, sabab gata hana tapeu beubaih seusamoe gata bansa Israel. Nah jinoenyoe bah kheueh Ulôn bri keubeubaihan keu gata: keubeubaihan keu maté di mideuen prang atawa lé bala peunyakét atawa lé keunong deuk. Ulôn Lôn peujeuet gata lagée gata tapeusaneut ateueh leumô nyang gata sie nyan. Ulôn Lôn peujeuet meubagoe bansa ateueh rueng donya jeuet keuteumakot dan gli peue nyang ka Ulôn peubuet u ateueh gata.
20 Ulôn Lôn seurah gata ubak musoh nyang keuneuk poh maté gata. Manyét gata jipajoh lé cicém dan beulatang juah.
21 Zedekia raja Yehuda dan bandum peujabat peumeurintah Lôn seurah ubak ureuëng-ureuëng nyang keuneuk poh maté awaknyan. Ulôn Lôn seurah awaknyan ubak sipa-i Babel, nyang jinoenyoe ka jitinggai gata.
22 Ulôn Lôn bri aba-aba mangat awaknyan jigisa u banda nyoe, laju jiseurang, jireupah, dan jitot banda nyan. Banda-banda Yehuda Lôn peujeuet lagée padang pasi nyang hana jikeumiet lé manusia. Ulôn, TUHAN, ka Lôn peugah haba."