## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 66

1 TUHAN meufeureuman, "Langét na kheueh takhta Lôn, dan bumoe teumpat Lôn meugilo. Dan rumoh nyang lagée peu kheueh nyang keuneuk gata peudong keu Ulôn, dan teumpat peu kheueh nyang keuneuk gata peujeuet keu teumpat tinggai Lôn?
2 Alam raya nyoe na kheueh buet jaroe Lôn, dan banmandum nyan teupeujeuet. Teuma nyang Ulôn galak na kheueh ubak ureuëng nyang miyueb até, nyang meunyeusai keumandum desya-desya jih, nyang teumakot dan taát ubak Ulôn.
3 Teuma bansanyan jipeubuet ban galak droe jih; awaknyan galak meu iébadat meunurot cara nyang luwat hana teukira. Nibak awaknyan hana beuda jih; teukeureubeuen leumô agam dan teukeureubeuen manusia, teukeureubeuen aneuëk bubiri dan teuwiet takue asée; teupeu seumah gandom dan teukeureubeuen darah bui, teutot keumeunyan dan teuseumah patông.
4 Sababnyan Ulôn pih Lôn peubuet ban galak droe dan Lôn peurhot ateueh awaknyan beuncana-beuncana nyang awaknyan takot. Sabab bak watée Ulôn tawök, hana nyang seuôt; watée Ulôn peugah haba, hana nyang deungoe. Awaknyan leubeh galak jilawan Ulôn dan jipeubuet nyang jeuhet."
5 Deungoe kheueh peue nyang geufeureuman lé TUHAN, he gata nyang takot dan taát ubak Gobnyan, "Sabab gata seutia ubak Ulôn, na lamkawan bansa gata nyang jibanci keu gata, dan hana jitem meurakan deungon gata. Awaknyan jihina ngon jipeuwayang gata sira jipeugah, 'Bah kheueh TUHAN geutunyok keu agongan Gobnyan, mangat jeuet kamoe ngieng gata geumbira.' Teuma awaknyan keudroe kheueh nyang meuteumé malée.
6 Deungoe! Na su karu ngon subra di dalam banda; na su nibak Baét Lôn; nyan kheueh su Ulôn nyang teungoh Lôn balaih musoh!
7 Banda suci Lôn lagée sidroe ma nyang jipeulahé aneuëk sigohlom teuleunteuk teubot sabab sakét; nyang jipeulahé aneuëk agam sigohlom jirasa sakét meu aneuëk.
8 Soe nyang ka na deungoe hai nyang lagée nyan? Dan soe nyang ka lheueh kalon keujadian nyang lagée nyan? Teuma bansa Israel ka lahé bak watée Sion ka teurasa sakét meu aneuëk.
9 Bék tasangka Ulôn ba umat Lôn sampoe bak saát keulahéran dan hana teupeubiyeu awaknyan teupeu lahé." Meunan kheueh geupeugah lé TUHAN.
10 Meusuka cita kheueh meusajan Yerusalem, he banmandum ureuëng nyang cinta jihnyan. Gata nyang meuduka sabab gobnyan, jinoenyoe ka jeuet meugeumbira ria.
11 Gata teuma tarasa keumakmuran jihnyan, lagée sidroe aneuëk manyak jijieb mom nibak ma jih.
12 Sabab TUHAN meufeureuman, "Gata Ulôn bri keuseujahteuraan lagée ié krueng nyang teungoh ile; keukayaan bansa-bansa laén teuma jiba ubak gata lagée ié krueng nyang teungoh boh bah. Gata lagée aneuëk manyak nyang teungoh geupeumom dan geutiengkue lé ma jih, dan geugusuek-gusuek lam pangkée gobnyan.
13 Ulôn kuhibur gata di Yerusalem, lagée sidroe ma geu hibur aneuëk gobnyan.
14 Watée tangieng nyan, gata meugeumbira, dan meutamah seuhat ngon teuga lagée naleueng nyang mantong muda. Dan hamba-hamba Lôn jirasa keukuasaan Lôn dan musoh-musoh Lôn jirasa ubak beungéh Lôn."
15 Keubit, TUHAN teuka meusigoe ngon apui; Gobnyan nyang supée keudroe geuritan Geuhnyan tajam jiplueng lagée angén badée, keu geupeusak beungéh Geuhnyan, dan geudumpék deungon su nyang meutaga.
16 Sabab bandum ureuëng nyang meuteumé salah teuma geuhuköm deungon apui dan peudeueng, dan jai that-that nyang geuhuköm maté.
17 TUHAN meufeureuman, "Soe mantong ureuëng nyang jijak peugleh droe óh lheueh nyan jijak meukawan-kawan u lampôh-lampôh keu dewa-dewa dan jimeu iébadat keu dewa-dewa nyan, ureuëng nyan leunyab meusajan deungon ureuëng nyang pajoh sie bui dan tikoih dan peunajoh nyang laén nyang kuto ngon luwat lumpah na.
18 Ulôn kuteupeue pikeran dan buet-buet awaknyan. Ulôn teuka keu Lôn jak peusapat bubena ureuëng nibak meubagoe bansa. Bak watée awaknyan meugumôi, awaknyan jikalon kuasa Lôn.
19 Ulôn teuma Lôn keubah saboh tanda lamkawan awaknyan. Teuma citbacut sagai nibak awaknyan nyang Ulôn peuseulamat. Awaknyan Lôn kirém ubak bansa-bansa di nanggroe-nanggroe jiôh nyang gohlom na jideungoe keuhai Ulôn atawa jikalon keuagongan dan kuasa Lôn: u Tarsis, Libia dan Lidia deungon ureuëng-ureuëng nyang ka carông dan lisek that bak jitimbak aneuk panah, u Tubal dan Yunani. Awaknyan jidakwahkan keubeusaran Lôn di teungoh bansa-bansa nyan.
20 Nibak nanggroe-nanggroe nyan awaknyan teuma jiba lom syedara-syedara gata seubansa sibagoe hadiah keu Ulôn. Awaknyan jiba bandum ureuëng nyan ubak bukét Lôn nyang suci di Yerusalem deungon keundeuraan guda, keuleudée dan unta, dan deungon geuritan meunan cit geurubak peudati, lagée nyang ka lazem jipeubuet lé ureuëng Israel jiba u Baét TUHAN peuseumahan gandom lam wadah nyang gleh.
21 Siladum lamkawan awaknyan Ulôn peujeuet keu teungku imeum dan ureuëng Lewi.
22 Lagée langét barô dan bumoe barô teuma meuteun sabab kuasa Lôn, meunan cit deungon keuturonan gata dan nan gata teutab tinggai.
23 Tieb-tieb Buleuen Barô dan tieb-tieb uroe Sabat bansaboh umat manusia teuma teuka keu jiseumah Ulôn di Yerusalem.
24 Watée beurangkat, awaknyan jikalon manyét ureuëng-ureuëng nyang ka beurontak keu Ulôn. Ulat nyang pajoh bangke awaknyan hana maté-maté, dan apui nyang tot awaknyan hana teuma lon-lon; saboh pandangan nyang lum teumakot ngon yo keu banmandum manusia."