## Hosea

Chapter: 1 2 3 4 5 6 7 8 9 10 11 12 13 14

-Reset+

### Chapter 6

1 Ureuëng-ureuëng Israel jipeugah, "Jak geutanyoe tawoe ubak TUHAN. Gobnyan kheueh nyang peusakét geutanyoe, teuma Gobnyan cit nyang peupuléh, Gobnyan nyang peuluka, teuma Gobnyan cit nyang balot luka-luka geutanyoe.
2 Lam dua atawa lhée uroe nyoe Gobnyan geupeupuléh tanyoe, dan geutanyoe udeb didalam lindongan Gobnyan.
3 Sabab nyan jak kheueh geutanyoe ta useuha beubeutôi-beutôi taturi ubak TUHAN. Gobnyan pasti teuka ubak geutanyoe lagée teuka mata uroe beungoh, dan lagée ujeuen tron nyang basah bumoe bak akhé musém ujeuen."
4 Teuma TUHAN meufeureuman, "He Israel dan Yehuda! Peue nyang harôh Lôn peugét keu gata? Cinta gata ubak Ulôn bagaih gadôh lagée sagob atawa iémbon di beungoh uroe.
5 Nyang kheueh sabab jih Ulôn kirém nabi-nabi Lôn keu jipeusampoe ubak gata peue nyang ka Ulôn peuputôh bahwa gata harôh teuhuköm dan teupeubinasa. Nyang Ulôn lakée ubak gata nyata dan trang;
6 Ulôn leubeh galak gata taturi Ulôn dan sabe tagaséh keu Ulôn, nibak gata tatot dan tapeuseumah keureubeuen ubak Ulôn.
7 Teuma lagée di Adam, gata taiengkeue janji gata ubak Ulôn.
8 Gilead na kheueh banda nyang peunoh deungon peujahat dan tukang poh maté.
9 Teungku-teungku imeum di banda nyan lagée saboh kawan peurampok nyang jilinteueng ureuëng nyang jak. Nibak jalan nyang teutuju u teumpat suci di Sikhem pi jilinteueng dan jipoh gob sampoe maté! Bandum buet nyang jeuhet nyan awaknyan peubuet deungon jisaja.
10 Di Israel na Ulôn ngieng sapeue-peue nyang lumpah teumakot; umat Ulôn jipeukutoe droe jihnyan deungon jiseumah beurala.
11 Keuhai gata, he ureuëng Yehuda, Ulôn ka Lôn peuteutab watée jih keu Lôn huköm gata sabab buet nyang gata peubuet."