## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 3

1 Sikeubit jih, TUHAN Nyang Mahakuasa geucok di Yerusalem dan Yehuda peue mantong peuseudiaan peunajoh dan ié meuneujieb. Meunan cit banmandum ureuëng nyang awaknyan peubangga:
2 dumna pahlawan dan peureute tantra, hakém, nabi, tukang ngieng kutika dan tukang bri naseuhat,
3 peuwira, ureuëng patot-patot dan ahli peutimang nanggroe, tukang sihe dan tukang ngieng kutika.
4 TUHAN teuma geu angkat aneuëk-aneuëk muda jeuet keu peumimpén rakyat, dan awaknyan jimat peurintah ban galak droe.
5 Ureuëng-ureuëng sabe keudroe-droe saleng jitindéeh. Ureuëng muda jianggab remeh ubak ureuëng tuha, dan aneuëk miet ji anggab remeh ubak ureuëng rayeuk.
6 Bak masanyan di ureuëng teuma jitunyok sidroe nibak kawöm syedara jih dan jipeugah ubak ureuëng nyan, "Cuma gata nyang na peukayan nyang pantaih; sabab nyan jeuet kheueh keu peumimpén kamoe bak jamén nyang peunoh keususahan nyoe."
7 Teuma gobnyan teuma jijaweueb, "Ulôn kon tabib! Meunan cit nibak ulôn hana peunajoh dan peukayan. Bék neuyue ulôn jeuet keu peumimpén bansa!"
8 Beutôi, Yerusalem ka rhot! Yehuda ka reuloh! Sabab banmandum tutoe haba dan buet awaknyan jilawan TUHAN dan jilawan keukuasaan Gobnyan.
9 Sikeueb awaknyan nyang sombong deuh teukalon keujeuhetan droe jih. Trang-trang awaknyan meudesya lagée Sodom yoh masa ilée. Cilaka kheueh awaknyan! Awaknyan jipeuteuka cilaka ateueh droe jih keudroe.
10 TUHAN meufeureuman, "Tajak peusampoe kheueh ubak ureuëng nyang taát ubak Ulôn bahwa awaknyan bahgia dan seulamat. Awaknyan jiteumé rasa hase jeureh payah droe jih keudroe.
11 Teuma cilaka kheueh ureuëng jeuhet! Ateueh awaknyan teuma geupeusaneut lagée awaknyan ka jipeulaku ateueh ureuëng laén.
12 Umat Ulôn teuma jitindéeh lé tukang pajoh riba dan ji prah lé lintah darat. umat Ulôn jipeusisat lé peumimpén-peumimpén droe jih sampoe hana jiteupeue le rot nyang harôh awaknyan jak."
13 TUHAN ka siab keu geugugat dan adili umat Gobnyan.
14 TUHAN meutindak sibagoe hakém ateueh peumimpén umat Gobnyan. Nyoe kheueh tudohan TUHAN keu awaknyan: "Gata nyoe kheueh nyang reupah hase lampôh-lampôh anggô; rumoh gata ka peunoh deungon barang nyang gata reupah nibak ureuëng-ureuëng gasien.
15 Pakon gata tindéeh umat Ulôn dan talakée deungon paksa hareuta ureuëng gasien? Ulôn TUHAN Nyang Mahamanyang dan Mahakuasa ka Ulôn peugah haba."
16 TUHAN meufeureuman, "Sombong that inong-inong Yerusalem! Awaknyan geunit, galak meuén mata dan watée jijak deungon angkoh. Langkah jih jipeugöt-peugöt, dan meuklieng-klieng su gleueng-gleueng gaki jih.
17 Teuma Ulôn huköm awaknyan; ulée awaknyan Lôn peupeunoh deungon kude dan harôh teucuko."
18 Teuma teuka watée jih TUHAN geucok nibak inong-inong Yerusalem peue mantong piasan nyang awaknyan peubangga: ikat ulée, gleueng gaki, dan talo takue,
19 gleueng jaroe, jilbab,
20 tudong ulée, jimat-jimat nyang na bak jaroe dan bak keuieng,
21 euncien dan keurabu idong,
22 peukayan khanuri nyang lagak-lagak, gaon mantel, dompet,
23 bajée lipéh, peukayan lineun, ikat tajue dan keurudong panyang.
24 Jinoenyoe awaknyan jingui wangi wangian, eunteuk awaknyan meubhée khéueb ngon khiéng. Talo keuieng awaknyan nyang halôh teuma teugantoe deungon talo tambang nyang gasa. Ulée awaknyan nyang meuôk gagah teuma teucuko habéh. Peukayan awaknyan nyang gagah-gagah teuma teugantoe deungon nyang brök dan tuha-tuha. Jinoenyoe awaknyan lagak ngon ceudah; eunteuk hi awaknyan ka brök sabab ka teuboh cab.
25 Ureuëng agam, meunan cit nyang beuhe ngon teuga-teuga, teuma maté dimideuen prang.
26 Di babah-babah pintoe geureubang banda ureuëng ramé teuma meukabong sira meuratok ngon jimo ba-e, dan banda nyan keudroe jeuet lagée ureuëng inong nyang ka teupeulon nyang teuduek nibak tanoh.