## Hosea

Chapter: 1 2 3 4 5 6 7 8 9 10 11 12 13 14

-Reset+

### Chapter 10

1 Israel lagée bak anggô nyang jimuboh le. Seumaken meutamah keukayaan jih, seumaken le teuma miseubah nyang jipeudong. Seumaken makmu, seumaken gét teuma jipeugot tugu-tugu beurala nyang jiseumah.
2 Ureuëng-ureuëng nyang até jih brok, bak saátnyoe harôh jitanggong akibat desya nyang ka jipeuna. Po teu Allah geupeuhanco miseubah awaknyan, dan geureuloh bandum tugu-tugu beurala awaknyan.
3 Hana treb le awaknyan jipeugah, "Geutanyoe hana raja sabab geutanyoe hana tatakot ubak TUHAN. Keupeue guna jih sidroe raja keu geutanyoe?"
4 Awaknyan raya haba dan jipeugét janji peuleusu lom ji-ikat janji nyang hana meuguna. Huköm jiputa balek deungon nyan keuhana adelan meuraja lela lagée jitimoh seunaman meuracon bak ladang nyang na teucatok.
5 Peunduduek banda Samaria teumakot; awaknyan dan teungku-teungku imeum nyang jilayani leumô méuh di Betel nyan seudeh dan jimo ba-e sabab banmandum keumeugahan beurala awaknyan ka habéh hanco.
6 Beurala nyan teuangkot u Asyur sibagoe hadiah ubak raja agong. Israel jiseutôt reuncana nyang teupeujeuet awaknyan meuteumé malée dan teuhina.
7 Samaria hanco dan raja jih jiba lagée sikrak kayée nyang jipeuhanyöt lé ié.
8 Kuil-kuil dibukét Betel teumpat ureuëng Israel jiseumah beurala, geupeuhanco. Duro dan naleueng timoh bak miseubah awaknyan. Laju awaknyan jidumpék ubak gunong-gunong, "Tatôb kheueh kamoe!" dan ubak bukét-bukét, "Timpok kheueh ateueh kamoe!"
9 TUHAN meufeureuman, "Seumeunjak keujadian di Gibea, ureuëng Israel gohlom cit jipiôh jipeubuet desya jilawan Ulôn. Sabab nyan di Gibea awaknyan Lôn peurhot cit deungon prang.
10 Ulôn Lôn prang ureuëng-ureuëng nyang meudesya nyan, dan Lôn huköm awaknyan. Bansa-bansa laén meusikutu jilawan awaknyan, dan awaknyan geuhuköm sabab desya awaknyan nyang le nyan.
11 Yoh masa ilée Israel lagée leumô muda nyang teulatih deungon gét, dan nyang galak jiloe boh gandom. Ulôn hana peureulée Lôn pasang gandar nibak bahoe jih nyang gagah nyan. Teuma bak saát nyoe Ulôn ka Lôn peuputôh keu Lôn paksa awaknyan jikeureuja brat. Yehuda Ulôn yue meu ué, dan Israel Ulôn yue meugarée.
12 Ulôn peugah, 'He Israel! Jak puga kheueh ladang barô keu droe gata, tabu kheueh bijéh keuadelan, dan tapot kheueh beureukat nyang jipeuhase lé keusunggohan cinta gata ubak Ulôn. Sabab, ka watée jih gata mita Ulôn, TUHAN gata. Ulôn teuka dan Lôn peutron beureukat ubak gata lagée ié ujeuen.'
13 Teuma di gata tapeubuet nyang seubalek jih; nyang gata useuha na kheueh keujeuhetan, dan tapot nyang hana ade. Gata ka tapajoh boh-boh nyang jipeuhase lé sulet gata." TUHAN meufeureuman lom, "He bansa Israel, sabab gata tapeubangga ubak geuritan-geuritan prang nyang na nibak gata dan sidadu-sidadu gata nyang le,
14 dan rakyat gata rhot lé muprang, dan bandum kuta gata geupeuhanco. Keuadaan jih teujadi lagée bak uroe Raja Salman geupeubinasa banda Bet-Arbel dimideuen prang, dan geugileng bubena ma dan aneuëk-aneuëk jihnyan.
15 Nyan kheueh nyang teujadi nibak gata, he peunduduek Betel, sabab gata ka tapeubuet keujeuhetan nyang raya. Bak watée mata uroe beungoh teungoh jiteubiet, watée nyan cit óh muprang ka teupeuphon, raja gata maté."