## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 13

1 Nyoe kheueh feureuman Allah, nyang geuteurimong lé Yesaya bin Amos keuhai Babel:
2 Peuék kheueh bupanji prang di ateueh cot bukét nyang ueh! Tawök kheueh ubak mandum tantra, dan apit laju jaroe gata u ateueh mangat awaknyan jiseureubu pintoe-pintoe geureubang nyang angkuh nyan.
3 TUHAN ka geutawök bubena peujuang nyang geupiléh. Awaknyan peukasa, peucaya droe dan jeuet teupeubangga. TUHAN geubri tugaih ubak awaknyan keu geuhuköm ureuëng nyang keunong nibak beungéh Gobnyan.
4 Deungoe kheueh su nyang riôh ngon karu nibak gunong-gunong, lagée su ureuëng meugumpôi nyang ramé that. Deungoe kheueh karu keurajeuen-keurajeuen dan bansa-bansa nyang teungoh meugumpôi. TUHAN Nyang Mahakuasa geujak peureksa pasokan prang.
5 Awaknyan teuka nibak nanggroe-nanggroe jiôh nibak ujong u ujong bumoe. Lam beungéh Geuhnyan TUHAN geungui awaknyan keu jipeubinasa bansiluroh bumoe.
6 Meuba-e kheueh, sabab uroe TUHAN ka tô lumpah na, nyan kheueh uroe keubinasaan nyang geupeuteuka lé TUHAN Nyang Mahakuasa.
7 Tieb-tieb ureuëng meurasa lapée jaroe dan gadôh keubeuranian jih.
8 Awaknyan banmandum jiteuka lé rasa teumakot nyang hebat, dan meuleungiék sabab rasa sakét lagée ureuëng inong teungoh toh aneuëk. Awaknyan saleng meumandang sabe keudroe-droe deungon rasa teumakot, ruman awaknyan mirah sabab malée.
9 Uroe TUHAN teuma teuka, dan nibak uroe nyan TUHAN geupeupueh rasa beungéh Gobnyan dan meureuka Gobnyan nyang cukob hebat. Bumoe jeuet keu padang nyang ueh, dan tieb-tieb ureuëng meudesya binasa.
10 Tieb-tieb bintang dan gugusan bintang teuma jipiôh meucahya; mata uroe seupôt watée jiteubiet, dan buleuen hana meucahya le.
11 TUHAN meufeureuman, "Ulôn kuhuköm donya sabab keujeuhetan jih nyan, dan ureuëng-ureuëng jeuhet sabab desya-desya jihnyan. Tieb-tieb ureuëng sombong Lôn peuhina, ureuëng angkoh dan keujam Lôn huköm.
12 Ureuëng nyang geupeuseulamat na bacut that, awaknyan leubeh jareueng nibak méuh murni.
13 Ulôn peujeuet langét yo meugám-gám dan bumoe geugok-gok nibak teumpat jih watée uroe Ulôn, TUHAN Nyang Mahakuasa, Lôn tunyok keubeungéh Ulôn.
14 Ureuëng aséng nyang na tinggai di Babel meucrebre jiplueng u nanggroe jih maséng-maséng. Awaknyan lagée rusa plueng nyang jitiyeub lé peumburu, atawa lagée kawan bubiri nyang hana ureuëng rabe.
15 Soe mantong nyang keunong drob teutôb sampoe maté.
16 Awaknyan teuma jikalon aneuëk-aneuëk manyak droe jih dan teupeureumok, rumoh-rumoh awaknyan jireupah dan peurumoh-peurumoh awaknyan jipeukosa."
17 TUHAN meufeureuman, "Ulôn teuma Lôn krah bansa Madai keu jijak seurang Babel. Awaknyan hana hase ji sugok deungon pirak dan méuh.
18 Deungon busur dan panah jih awaknyan jipoh maté dumna ureuëng-ureuëng muda. Awaknyan hana jigaséh keu aneuëk manyak dan hana jiwéueh keu aneuëk droe.
19 Nibak banmandum keurajeuen nanggroe, Babel nyan nyang paleng lagak dan jeuet keubanggaan peunduduek disinan. Teuma Ulôn, TUHAN, Lôn peuhanco atranyan, lagée nyang ka Ulôn peubuet ateueh Sodom dan Gomora.
20 Hana meusidroe pih nyang na tinggai disinan. Hana ureuëng Arab peugeumbara nyang jipasang khimah di teumpat nyan, dan hana teuma ureuëng meurabe nyang jiba kaméng ngon bubiri jih mangat jimeurot disinan.
21 Teumpat nyan jitinggai lé beulatang-beulatang kleut. Cicém hantu jipeugot uempueng nibak rumoh-rumoh awaknyan, dan cicém unta tinggai disinan. Kaméng-kaméng uteuen teuma jimeulikak-likak di teungoh-teungoh bangunan nyang reuloh.
22 Su jimeudroh asée uteuen ngon su srigala meugeunta nibak puri-puri dan meuligoe-meuligoe Babel. Watée keuhancoran jih karab sampoe dan watée jih hana teutunda le."