## Zabur

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### Chapter 51

1 Keu teupimpén kor. Zabur nyang geutuléh lé Nabi Daud
2 watée gobnyan ka lheueh geudot lé Nabi Natan sabab geumeumukah deungon Batsyeba.
3 Neugaséh kheueh keu ulôn ya Allah, sabab Droeneueh teutab neugaséh, neusampôh kheueh desya ulôn sabab gaséh sayang Droeneueh nyang raya.
4 Neu rhah kheueh peue mantong buet ulôn nyang jeuhet; neupeugleh kheueh ulôn nibak banmandum desya-desya lôn.
5 Sabab ulôn meungaku ubak buet-buet ulôn nyang salah, desya lôn sabe lôn ingat.
6 Ubak Droeneueh, ubak Droeneueh mantong ulôn meudesya, dan ulôn peubuet peue nyang Droeneueh anggab jeuhet. Dan kapatot Droeneueh neuhuköm ulôn, ade that keuputosan Droeneueh.
7 Nyang sikeubit jih, ulôn nyoe jeuhet yoh phon ulôn u na ateueh donya nyoe, dan na desya yoh phon na lam pruet ma.
8 Droeneueh neulakée até nyang jujoe; peupeunoh kheueh baten ulôn deungon hikeumat Droeneueh.
9 Peugleh kheueh ulôn, teuma ulôn jiteuka suci; pumanö kheueh ulôn, teuma ulôn leubeh putéh nibak gapeueh.
10 Bah kheueh ulôn deungoe haba suka cita, mangat até nyang ka Droeneueh peurumok nyoe geumbira lom teuma.
11 Paleng kheueh wajah Droeneueh nibak desya ulôn, dan neusampôh kheueh bubena salah lôn.
12 Cebta kheueh até nyang gleh lom murni keu ulôn, ya Allah, neupeubarô kheueh até ulôn deungon seumangat nyang tabah.
13 Bék kheueh ulôn nyoe neutiek dikeue Droeneueh, dan bék kheueh neucok roh Droeneueh nyang suci nyang na nibak ulôn nyoe.
14 Neupeujeuet kheueh ulôn nyoe mangat geumbira lom sabab keuhai seulamat nyang na nibak Droeneueh, neubri kheueh keu ulôn até nyang reula mangat lôn taát ubak Droeneueh.
15 Dan ulôn teuma lôn peurunoe peurintah Droeneueh ubak ureuëng nyang meudesya, mangat awaknyan jiwoe lom ubak Droeneueh.
16 Peuseuliseh kheueh ulôn nibak mawöt, ya Allah nyang peuseulamat ulôn, dan deungon até nyang geumbira teuma ulôn jak peugah ho-ho mantong keuhai keuadelan Droeneueh.
17 Ya TUHAN, neutulông kheueh ulôn mangat jeuet lôn peugah haba, dan ulôn teuma lôn pujo-pujo Droeneueh.
18 Droeneueh hana neuharôk keu keureubeuen nyang teusie; meunyoe ulôn peuseumah keureubeuen nyang teutot, Droeneueh hana neugalak.
19 Keureubeuen keu Po teu Allah na kheueh até nyang reumok reundam, até nyang tundok dan meutobat hana Droeneueh tulak.
20 Ya Allah, neutunyok kheueh keubaiékan Droeneueh ubak Sion, neupeudong kheueh lom bintéh-bintéh beuton Yerusalem.
21 Teuma Droeneueh neutem teurimong keureubeuen nyang layak, keureubeuen nyang teutot dan keureubeuen nyang mantong gét leumô agam teuma teukeureubeuen di ateueh meuja miseubah Droeneueh.