## Ayub

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42

-Reset+

### Chapter 8

1 Laju geupeugah lé Bildad, "Padubna teuk treb jih gata peugah meunan? Tutoe haba gata lagée angén pôt nyang meuhuéb-huéb.
3 Po teu Allah hántom na geupeukeuwieng keuadelan; hántom na nyang hana jadeh bak geupeudong nyang beuna.
4 Mungken aneuëk-aneuëk gata meudesya ubak Gobnyan, teuma ka pantaih kheueh awaknyan geuhuköm lé Gobnyan.
5 Teuma meunyoe ubak Gobnyan gata meupayong, neulakée beugaséh dan beugeupeu amphon,
6 meunyoe até gata jujoe hana meucupa, Po teu Allah teuma geutulông gata deungon sigra; dan sibagoe balasan, rumoh tangga gata teuma geupeupuléh lagée nyang ka-ka.
7 Keukayaan gata nyang gadôh nyan hana meumakna meunyoe teubandeng deungon peue nyang gata teumé teuma.
8 Ureuëng áreh yoh jamén ilée bah kheueh gata kalon, dan gata éue peungalaman indatu gata.
9 Udeb geutanyoe paneuk, tanyoe hana tateupeue sapeue; uroe-uroe geutanyoe lagée bubayang mantong.
10 Deungoe kheueh tutoe haba ureuëng áreh nyan leubeh ilée, awaknyan geujôk peulajaran nyoe ubak gata.
11 'Bak teumpat meu ié mantong hase jitimoh geulagah; ôn sikée teuma na meuteumé nibak tanoh bencah.
12 Meunyoe ié jih tho, geulagah nyan udeb layée, leubeh bagaih nibak naleueng nyang laén. Padahai mantong get dan gohlom trok watée, jihnyan teukoh dan teucok syeufeuát jih.
13 Meunan kheueh ureuëng nyang hana meutuhan. Jihnyan tuwoe ubak Po teu Allah, dan gadôh kheueh harapan.
14 Sikrek beuneueng nyang leumoh nyan kheueh keu jipeubangga; umpueng rambideuen jeuet keupeucayaan jih.
15 Peu kheueh kong eumpueng nyan meunyoe teucok keu teumpat meusadeue? Peu kheueh kong beuneueng nyan meunyoe teucok keu ngon mumat?'
16 Lagée naleueng lakoe, seugar kheueh ureuëng nyang hana meutuhan; watée keunong cahya mata uroe, jihnyan udeb suboe dan peunoh keubon.
17 Ukeue jih jipalet batée-batée bak tanoh; jiglông kong that, jihnyan hana mudah guyah.
18 Teuma, cuba, lôt kheueh jinoe bak naleueng lakoe nyan, dan sang-sang hántom na naleueng lakoe nyan disinan.
19 Biet, keuseunangan ureuëng jeuhet teuma nyan mantong; ureuëng laén teuka dan jigantoe gobnyan.
20 Teuma Po teu Allah hántom na geutinggai ureuëng nyang seutia, dan hántom na teuma geutulông ureuëng doraka.
21 Babah gata teuma geupeujeuet teukém, bibi gata meusurak-surak deungon geumbira.
22 Nyang banci gata meurasa malée dan meurasa droe miyueb, dan rumoh ureuëng jeuhet teuma geupeurusak sampoe hanco."