## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 27

1 TUHAN Nyang Mahamanyang meufeureuman ubak ulôn, "He manusia fana, meuca-e kheueh lagée peutron lam jrat nyoe keu Tirus, banda bak binéh nyang meuniaga ngon bandum peunduduek binéh panté: He Tirus, deungon sombong gata peugah, 'Gagah ulôn peusampoereuna!'
4 Nibak gata laôt raya tapeuniet rumoh. Gata tapeudong lagée kapai nyang ceudah.
5 Bintéh gata kayée aras Gunong Hermon taméh layeue gata kayée ceumara di Libanon.
6 Keu keunayôh gata teupeugét nibak kayée raya di Basan. Geuladak gata teupeugét nibak kayée ceumara, nibak pulo-pulo Siprus asai jih, piasan jihnyan takhta gadeng nyang meuhái hareuga.
7 Layeue dan tanda teuturi gata nibak lineun Meusé? deungon meubagoe kasab teusulam. Keubit halôh that keubahan-bahan khimah gata, ija asai nanggroe Siprus nyang meuwareuna ungu.
8 Keunayôh gata nibak Sidon dan Arwad. Aneuëk buah gata keudroe ureuëng-ureuëng peulaôt carông.
9 Utöih-utöih kayée nyang peugét kapai gata na kheueh ureuëng-ureuëng peungrajin asai Gebal. Nibak tieb-tieb nanggroe kapai-kapai jiteuka keuneuk jipeuna hubongan niaga.
10 Sipa-i sipa-i asai nanggroe Persia, Lidia dan Libia jitamong tentra gata. Awaknyan jigantung peurisai dan tupi waja bak timbok-timbok banda gata. Awaknyan ka jitulông jipeutaloe musoh-musoh dan jipeutamah meusyeuhu gata.
11 Sipa-i sipa-i asai Arwad jijaga bak beuton-beuton gata; meunara-meunara jikawai lé ureuëng-ureuëng asai Gamad. Peurisai awaknyan meugantung meureuti bak bintéh-bintéh beuton gata. Awaknyan kheueh nyang peuleungkab keu gagah gata.
12 Gata tapeubloe barang-barang niaga gata nyang meulimpah-limpah nyan u nanggroe Spanyol, sibagoe meunayeue jih gata teurimong pirak, beuso, timah putéh dan timah itam.
13 Gata meuniaga di Yunani, di Tubal, dan di Mesekh, dan sibagoe meunayeue jih gata teurimong bak awaknyan namiet-namiet dan barang-barang nibak peurunggu.
14 Gata tatuka barang-barang gata ngon guda geuritan, guda pasang dan bagal nibak Bet-Togarma.
15 Meunan cit peunduduek Rodus na cit meuniaga deungon gata dan peunduduek daerah binéh pasi jibloe cit barang niaga gata deungon gadeng dan kayée itam.
16 Bubena ureuëng meukat asai Siria jibloe barang-barang meuneukat gata dan hase-hase gata nyang jai meulimpah nyan. Awaknyan jibayeue ngon peumata nibak batée zamrud, ija mirah ungu, ija meusulam, ija lineun halôh, peumata nyang teupeuget nibak batée koral dan batée mirah deulima.
17 Yehuda dan Israel jituka barang niaga gata deungon gandom, meulisan, minyéuk zaiton dan reumpah-reumpah.
18 Peunduduek Damsyik jibloe barang niaga gata dan hase-hase gata dan jibayeue ngon anggô asai Helbon, bulée bubiri asai Sahar, beuso tempa dan reumpah-reumpah.
20 Peunduduek Dedan jibayeue barang-barang gata deungon ija-ija peulana
21 Ureuëng Arab dan peunguasa tanoh Kedar jibloe barang-barang gata ngon aneuëk bubiri, bubiri agam dan kaméng.
22 Keu teubloe barang-barang gata bubena ureuëng meuniaga asai Syeba dan Raema jiba peumata-peumata, méuh dan reumpah-reumpah nyang paleng gét.
23 Banda-banda Haran, Kane, Eden, saudaga-saudaga asai Syeba, banda-banda Asyur dan Kilmad, bandum nyan meuniaga deungon gata.
24 Awaknyan jipeubloe keu gata peukayan meuwáh, ija mirah ungu, ija meukasab, peureumadani-peureumadani nyang meubagoe curak, dan talo teumalo nyang kong-kong.
25 Barang niaga gata nyan teu angkot deungon kapai-kapai raya nyang meulayeue meuiréng-iréng. Gata lagée kapai nyang geuhon teupeudieng barang, kapai nyang meulayeue lam laôt raya.
26 Ureuëng meudayong jiba gata u teungoh laôt. Gata jiheuntam angén timu nyang teuka deungon keujam.
27 Peue-peue mantong barang niaga gata nyang gata peudieng lam kapai nyan, bandum peulaôt dan aneuëk buah gata, bandum tukang kayée dan saudaga gata, bandum sipa-i nyang na lam kapai nyan, bandum awaknyan gadôh dan lam bak watée gata lam.
28 Peulaôt-peulaôt jikliek-kliek sira teumawök sabab teumakot su geumeuciek awaknyan meudeungöng sampoe teudeungoe u panté-panté bak binéh pasie.
29 Jinoe kapainyan ka jitinggai, bandum peulaôt gata jiteungoh u panté.
30 Awaknyan jipeuba-e naseb gata, apoh apah, áh éuh jimeuratok deungon pilu. Awaknyan jisipreuk abée ateueh ulée dan jibalek-balek lam abée tanda meuduka.
31 Deumi gata awaknyan rila jicukô ôk bak ulée, jingui ija kröng peunoh duka cita. Awaknyan jimo seudeh ngon jimeuratok dan jipeuba-e naseb gata.
32 Laju awaknyan jimeuca-e saboh lagu teupeukubu lam jrat, 'He Tirus, soe kheueh imbang gata? Tirus, di laôt jinoe gata ka kalu.
33 Watée laôt raya gata arông deungon barang peunoh meuasoe, gata peupeunoh nyang jipeureulée lé bansa-bansa; raja-raja pih gata peukaya.
34 Jinoe gata ka lam, hanco lam tuwie laôt lhok. Bandum aneuëk buah gata dan barang-barang gadôh meusajan gata lam laôt raya.'
35 Bandum ureuëng nyang na tinggai bak binéh panté yo ngon teumakot watée jiingat keu naseb gata. Meunan cit raja-raja awaknyan teumakot raya; teumakot ngon gli deuh teukalon bak muka awaknyan.
36 Gata ka gadôh seungab sapan sapa. Bubena ureuëng meuniaga bansigom donya ka jeuet keu yo sabab teumakot jirasa naseb nyang lagée nyan teuma."