## Yehezkiel

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48

-Reset+

### Chapter 31

1 Bak tanggai sa buleuen lhée thon nyang keu siblaih watée kamoe teuböih, TUHAN meufeureuman ubak ulôn,
2 "He manusia fana, tapeusampoe kheueh peusan Ulôn nyoe ubak raja Meusé dan bandum bansa jihnyan: Keubit that hebat keubeusaran gata! Hana nyang hase jibandeng deungon gata!
3 Gata lagée bak ceumara Libanon nyang gagah peunoh cabeueng nyang rampak dan ceudah. Bak jih tupat dan sulu pucok jih meusampôh awan.
4 Ceumara nyan timoh sabab ié jih séb. Krueng nyang na dimiyueb tanoh jibri peunajoh, jiseuram bandum ukeu jih, dan sampoe basah bak-bak kayée laén.
5 Sabab ié hántom na kureueng, timoh jih subô, cabeueng jih raya dan panyang. Nibak bandumnyan na bak kayée didalam uteuen, kayée nyan kheueh nyang paleng lambong meusampôh awan.
6 Meubagoe cicém jimeu eumpung bak ranteng cabeueng. Beulatang kleut jimeu aneuëk dimiyueb kayée ceumaranyan. Bandum bansa meugah di ateueh donya jiduek jimeureului diyueb kayée nyan.
7 Kayée ceudah keu teupandang; bak jih sulu cabeueng jih panyang. Ukeue jih meuseubée jiôh lam bumoe sampoe trok bak mata ié lam tanoh.
8 Bak bak kayée ceumara nyang na di Eden, nyan na kheueh taman Po teu Allah hana jeuet teupeusaban deungon geuhnyan. Hana bak ceumara nyang hase teupeusaban, hana bak kayée nyang lagée nyan panyang cabeueng jih. Beutôi that, di taman Po teu Allah hana bak kayée nyang saban lagée nyan.
9 Ulôn kheueh nyang peujeuet kayée nyan ceudah rupawan deungon cabeueng-cabeueng jih nyang panyang rampak meusigak. Bandum bak kayée di taman Po teu Allah meurasa ceumuru keu kayée nyan.
10 Sababnyan, Ulôn TUHAN Nyang Mahamanyang, Ulôn peugah ubak gata peue nyang teuma teujadi ateueh bak kayée nyang pucok jih sampoe meusampôh awan nyan. Sabab seumaken lambong, seumaken sombong teuma jih nyan.
11 Dan Ulôn tulak jihnyan dan Ulôn jok bak peunguasa aséng, nyang peujra jihnyan sisuai deungon keujeuhetan nyang jipeubuet.
12 Sipa-i aséng nyang keujam dan hana amphon nyan jikoh dan jipeubiyeu disinan. Ranteng jih nyang ka patah rhot meutabu ateueh bandum gunong dan pantôn di nanggroe nyan. Bandum bansa nyang na tinggai dimiyueb nyan jijak jitinggai jihnyan.
13 Cicém-cicém teuka dan laju jidong ateueh bak kayée nyang ka reubah nyan, dan bubena beulatang kleut laju jibloh-bloh ateueh deun kayée nyan.
14 Bandum nyan teujadi mangat phon saát nyoe, hana le bak kayée nyang timoh manyang lagée nyan; hana le pucok kayée nyang meusampôh awan bahpi meuteumé ié nyang meulimpah ruwah. Bandum harôh maté lagée manusia fana, dan meusapat ngon ureuëng-ureuëng nyang ka jitron lam donya ureuëng maté."
15 Meunoe kheueh feureuman TUHAN Nyang Mahamanyang, "Meunyoe bak kayée nyan ka jitron lam donya ureuëng maté, Ulôn yue ubak ié nyang na dimiyueb tanoh mangat meuganong sibagoe tanda meukabong. Ulôn kupeuteun ié krueng nyang tajam ji ile dan Ulôn doe aneuk-aneuk krueng. Lé sabab bak kayée nyan ka maté, Ulôn kupeutron seupôt glab ateueh gunong-gunong Libanon dan Lôn peulayée bandum bak kayée lam gle.
16 Watée bak kayée nyan Lôn peutron lam donya ureuëng maté, su rhot bak kayée nyan teukeujot bubena bansa-bansa. Bandum bak kayée nyan di Eden dan bak-bak kayée nyang teupiléh di Libanon nyang meuteumé ié meulimpah ruwah, dan nyang ka jitron u bumoe nyang paleng miyueb galak lumpah na deungon reubah ka bak kayée nyan.
17 Awaknyan ji-iréng lam donya ureuëng maté dan meusapat ngon awaknyan nyang ka rhot leubeh ilée. Dan banmandum nyang ka jiduek dimiyueb bak kayée nyan yoh masa ilée geupeusiseu lamkawan bansa-bansa.
18 Bak kayée nyan teupeulambang keu raja nanggroe Meusé dan bansa gobnyan. Hana bak kayée di Eden nyang meunan manyang dan mulia. Teuma bak saát nyoe lagée bak-bak kayée di Eden nyan cit teuma, bak kayée nyan teuma jitron lam donya ureuëng maté dan meusapat ngon awaknyan nyang hana jituri keu Po teu Allah dan deungon awaknyan nyang maté di mideuen prang. Ulôn, TUHAN Nyang Mahamanyang ka Lôn peugah haba."