## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 35

1 Bak watée Yoyakim bin Yosia jeuet keu raja Yehuda, TUHAN meufeureuman ubak ulôn,
2 "Tajak peugah haba kheueh ngon kawöm Rekhab. Taba kheueh awaknyan bak saboh bilek di Baét Lôn, dan tabri kheueh ié anggô keu awaknyan."
3 Dan dilôn pih laju lôn jak tawök bandum kawöm Rekhab, awaknyan na kheueh Yaazanya (aneuëk sidroe ureuëng nyang nan Yeremia bin Habazinya) meusajan bandum syedara jihnyan dan aneuëk-aneuëk jihnyan nyang agam.
4 Ulôn laju lôn ba awaknyan u Baét TUHAN u dalam bilek murit-murit Nabi Hanan bin Yigdalya. Bilek nyan teupeuduek di ateueh ruweueng Teungku Imeum Maaseya bin Salum, rab bak binéh bilek peujabat-peujabat nyang laén. Maaseya na kheueh peugawée manyang nyang tugaih gobnyan geukawai pintoe-pintoe Baét TUHAN.
5 Óh lheueh nyan laju ulôn keubah dikeue ureuëng-ureuëng Rekhab nyan piala-piala nyang peunoh meuasoe ngon ié anggô, dan glah-glah ié. Laju ulôn peugah ubak awaknyan, "Silakan neujieb."
6 Teuma awaknyan jijaweueb, "Kamoe hana kamoe jieb anggô. Indatu kamoe Yonadab bin Rekhab geutam kamoe dan keuturonan kamoe bék teujieb ié anggô. Nyang teutam nyan teutab na siumu masa.
7 Kamoe hana jeuet kamoe meulampôh, dan meunan cit hana jeuet kamoe puga atawa kamoe milék lampôh anggô. Siumu udeb, kamoe hana teuma jeuet kamoe peudong rumoh. Kamoe harôh tinggai didalam khimah, mangat jeuet kamoe tinggai teutab bak tanoh nyoe sibagoe ureuëng aséng.
8 Bandum nyang geupeurintah lé Yonadab ubak kamoe ka kamoe taát. Siumu udeb, kamoe, aneuëk dan peurumoh kamoe hana jeuet kamoe jieb ié anggô.
9 Kamoe hana kamoe peudong rumoh keu teumpat tinggai kamoe, teuma kamoe tinggai lam rumoh khimah. Meunan cit nibak kamoe hana lampôh anggô, ladang atawa bijéh gandom keu teupula. Paneuk jih, banmandum nyang geupeurintah lé indatu kamoe Yonadab nyan, kamoe taát sipeunoh até.
11 Teuma watée Raja Nebukadnezar geujak prang nanggroe nyoe, kamoe cok keuputosan kamoe plueng nibak sipa-i Babel dan sipa-i Siria, dan kamoe meungungse u Yerusalem. Nyang kheueh sabab jih bak saát nyoe kamoe tinggai disinoe."
12 Laju TUHAN, Nyang Mahakuasa, Po teu Allah Israel, geuyuejak ulôn ubak ureuëng Yehuda dan Yerusalem, dan geuyue peusampoe peusan TUHAN nyoe ubak awaknyan, "Ulôn, TUHAN, Lôn teumanyong pakon gata hana tatem deungoe Ulôn, dan hana neutem turot peue-peue nyang Ulôn peurintah ubak gata.
14 Yonadab geularang keuturonan gobnyan jijieb ié anggô, dan awaknyan taát ubak peue nyang teutam nyan. Sampoe án uroenyoe hana meusidroe pih nibak awaknyan nyang na jijieb ié anggô. Teuma Ulôn hana putôh-putôh Lôn mariet deungon gata, dan gata teutab hántatem deungoe.
15 Hana putôh-putôh Ulôn kirém keu gata hamba Ulôn nabi-nabi, dan awaknyan ka geunaseuhat gata jeuet tapiôh tapeugot peurangoe gata dan tapiôh tapeubuet jeuhet. Awaknyan geupeuingat gata mangat bék taseumah ilah-ilah nyang laén dan hana meungabdi ubak awaknyan, mangat gata sabe jeuet tatinggai di nanggroe nyoe nyang ka Ulôn jok ubak gata dan ubak indatu gata. Teuma gata hán tatem peureumeuen dan hán tatem deungoe.
16 Keuturonan Yonadab taát ubak peue-peue nyang geupeurintah lé indatu gobnyan, teuma gata hán tatem taát ubak Ulôn.
17 Sabab nyan, Ulôn, TUHAN, Nyang Mahakuasa, Po teu Allah Israel, Lôn peuteuka u ateueh gata -- ureuëng Yehuda dan Yerusalem -- meubagoe beuncana nyang ka Lôn peuteuntée keu gata, lagée nyang ka Ulôn peugah. Hainyan Ulôn peubuet sabab gata hana tatem deungoe peue nyang Ulôn peugah meunyoe Ulôn mariet deungon gata, dan gata hana tatem jaweueb watée Ulôn hôi gata."
18 Laju ulôn peugah ubak ureuëng-ureuëng kawöm Rekhab bahwa TUHAN Nyang Mahakuasa, Po teu Allah Israel, meufeureuman lagée nyoe, "Gata ka taát ubak indatu gata Yonadab; bandum peurintah gobnyan ka gata turot dan gata peubuet.
19 Sabab nyan, Ulôn, TUHAN, Nyang Mahakuasa, Po teu Allah Israel, meujanji bahwa nibak keuturonan Yonadab bin Rekhab sabe na ureuëng agam nyang peutimang Ulôn."