## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 21

1 Zedekia raja di nanggroe Yehuda geukirém ubak ulôn Teungku Imeum Pasyhur bin Malkia, dan Teungku Imeum Zefanya bin Maaseya. Gobnyan geuyue ubak awaknyan mangat jipeutrok ubak ulôn nyang geulakée nyoe,
2 "Neulakée kheueh peutunyok ubak TUHAN keu geutanyoe, sabab Nebukadnezar raja Babel deungon pasokan jihnyan teungoh geukeupong banda nyoe. Mungken TUHAN geupeuna keu ajaéban keu geutanyoe, dan geupaksa Nebukadnezar jitarék surot pasokan jih."
3 Laju TUHAN meufeureuman ubak ulôn, dan ulôn laju lôn yue ubak ureuëng-ureuëng nyang jikirém nyan
4 mangat jijak peugah ubak Zedekia bahwa TUHAN, Po teu Allah Israel, geupeugah lagée nyoe, "Zedekia, Ulôn ku peutaloe pasokan gata nyang teungoh meu heungko jilawan raja Babel dan pasokan jihnyan. Sinjata-sinjata tantra gata Lôn tumpok di teungoh-teungoh banda.
5 Ulôn keudroe nyang jak prang gata deungon habéh teunaga dan deungon beungéh nyang hana amphon.
6 Peunduduek banda nyoe Lôn poh maté; bah kheueh nyan manusia meunan cit deungon beulatang teuma maté sabab bala peunyakét nyang luwabiasa.
7 Gata dan banmandum peugawée gata dan ureuëng-ureuëng nyang teuhinda di mideuen prang, deuek dan wabah peunyakét, banmandum Lôn peubiyeu jidrob lé Raja Nebukadnezar dan lé musoh-musoh nyang keuneuk drob gata. Nebukadnezar jipeu maté gata banmandum deungon hana amphon dan hana gaséh sayang. Ulôn, TUHAN, ka Lôn peugah haba."
8 Laju TUHAN geuyue ubak ulôn mangat lôn peugah lagée nyoe ubak umat Gobnyan, "Deungoe kheueh nyoe! Ulôn, TUHAN, Lôn yue piléh bak gata saboh piléhan: rot nyang teujak ubak udeb, atawa rot nyang teujak ubak maté.
9 Tieb-tieb ureuëng nyang na tinggai lam banda ureuëng nyan teuma maté lé sabab prang, deuek atawa sabab wabah peunyakét. Teuma awaknyan nyang jiteubiet keujijak seurah droe ubak ureuëng Babel nyang teungoh jiprang banda nyoe, teuhinda dan hana teupoh maté.
10 Ulôn ka Lôn peuputôh keuteupeuhanco banda nyoe, dan hana Lôn wéueh. Banda nyoe teuseurah ubak raja Babel; raja nyan nyang tot banda nyoe sampoe habéh hana tinggai meusapeue pih. Ulôn, TUHAN, ka Lôn peugah haba."
11 TUHAN meufeureuman ubak ulôn geuyue peusampoe peusan nyoe ubak keuluwarga raja Yehuda, keuturonan Nabi Daud: "Deungoe kheueh peue nyang Ulôn, TUHAN, peugah. Gata useuha kheueh mangat keuadelan beuna tapeujak tieb-tieb uroe. Tapeulheueh kheueh ureuëng nyang jipraih ngon jitindéeh nibak keukuasaan ureuëng nyang praih ngon nyang tindéeh nyan. Meunyoe hana, buet nyang jeuhet nyang gata peubuet nyan meutamah beungéh lé Ulôn lagée apui hu nyang hana hase teupeulon."
13 Óh lheueh nyan TUHAN geupeugah ubak Yerusalem, "He Yerusalem! Teuduek gata leubeh manyang nibak pantôn-pantôn nyang na ban sikeulileng gata. Gata lagée bukét batée nyang meucula bak padang nyang rata, teuma Ulôn kulawan gata. Gata neupeugah bahwa hana meusidroe nyang hase jijak prang gata atawa nyang heuntam kuta-kuta gata,
14 teuma Ulôn Lôn huköm gata sabab buet gata. Meuligoe gata Ulôn tot, dan peue-peue mantong nyang na nibak binéh nyan tutong hana nyang tinggai. Ulôn, TUHAN, ka Lôn peugah haba."