## Kitab Teu-Ulang

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34

-Reset+

### Chapter 27

1 Óh lheuehnyan meusajan deungon dumna peumimpén Israel, Nabi Musa geupeutrok laju peusan nyang lagéenyoe ubak bansa nyan, "Taát kheueh banmandum peurintah nyang ulôn bri keu gata nibak uroenyoe.
2 Bak uroe gata tajeumeurang Krueng Yordan mangat tatamong u nanggroe nyang geubri lé TUHAN Po teu Allah gata keu gata, gata harôh tapeudong meupadubboh batée raya laju batéenyan gata cet deungon gapu.
3 Tatuléh kheueh teuma nibak batée-batée nyan tieb-tieb tutoe haba nibak huköm-huköm nyan. Meunyoe gata ka tatamong u nanggroe nyang kaya dan subô nyang geupeujanji lé TUHAN, Allah indatu gata keu gata,
4 dan gata ka na di meurandeh Krueng Yordan, gata harôh tajak laju u Gunong Ebal. Meunan cit disinan gata harôh tapeudong lom batée dan gata cet teuma ngon gapu lagée nyang ka ulôn peurintah ubak gata nibak uroenyoe.
5 Meunan cit di teumpat nyan gata harôh teuma tapeudong keu TUHAN Po teu Allah gata saboh miseubah nibak batée-batée nyang hántom na teupeugét keu meubagoe alat lagée beuso,
6 sabab tieb-tieb miseubah nyang teupeudong keu TUHAN Po teu Allah gata harôh teupeugét nibak batée nyang kong. Di ateueh miseubah nyan harôh gata peuseumah keureubeuen-keureubeuen nyang teutot.
7 Gata peuseumah kheueh teuma keureubeuen peudamé dan gata pajoh kheueh disinan dan meusuka cita kheueh dikeue TUHAN Po teu Allah gata.
8 Di ateueh batée-batée nyang teuboh gapu nyan harôh gata tuléh deungon jeulaih tieb-tieb tutoe haba nibak huköm-huköm Po teu Allah."
9 Óh lheuehnyan meusajan ngon dumna imeum Lewi, Nabi Musa geupeugah ubak banmandum bansa Israel, "Syedara-syedara, gata simak dan gata deungoe kheueh nyoe! Nibak uroenyoe gata ka jeuet keu umat TUHAN Po teu Allah gata.
10 Lé sababnyan, gata taát kheueh ubak TUHAN Po teu Allah gata dan gata peubuet kheueh laju peue mantong nyang geupeurintah lé Gobnyan nyang ulôn bri keu gata nibak uroenyoe."
11 Lheuehnyan Nabi Musa geupeugah lom ubak bansa Israel,
12 "Óh kalheueh gata tajeumeurang Krueng Yordan, sukée Simeon, Lewi, Yehuda, Isakhar, Yusuf dan Benyamin harôh jidong di ateueh Gunong Gerizim bak watée geupeugah beureukat ateueh bansa nyoe.
13 Bak watée geupeugah kutôk nyan, sukée Ruben, Gad, Asyer, Zebulon, Dan meunan cit ngon Naftali harôh jidong di ateueh Gunong Ebal.
14 Ureuëng-ureuëng Lewi harôh jipeugah tutoe haba nyang lagéenyoe deungon su nyang nyaréng dan ureuëng Israel harôh kheueh jijaweueb, 'Amin',
15 Ureuëng-ureuëng Lewi: 'Teukutôk kheueh keu ureuëng nyang jipeugét patong nibak batée, kayée dan logam, dan jiseumah nyan deungon musom-musom; TUHAN that-that geubanci ubak ureuëng nyang jipujoe beurala!' Banmandum rakyat: 'Amin!'
16 'Teukutôk kheueh nyang hana jihoreumat keu ureuëng syiek jih dan jipeubiyeu awaknyan teulanta.' 'Amin!'
17 'Teukutôk kheueh ureuëng nyang jigéesée bataih tanoh teutangga jih.' 'Amin!'
18 'Teukutôk kheueh keu ureuëng nyang jipeusisat ureuëng buta.' 'Amin!'
19 'Teukutôk kheueh keu ureuëng nyang jireupah hak ureuëng aséng, aneuëk yatem ngon meuntui dan ureuëng inong balée.' 'Amin!'
20 'Teukutôk kheueh keu ureuëng nyang jihina ayah jih sabab jimeumukah deungon sidroe lamkawan peurumoh ayah jih nyan.' 'Amin!'
21 'Teukutôk kheueh keu ureuëng nyang jimeu-agam deungon beulatang.' 'Amin!'
22 'Teukutôk kheueh keu nyang jimeumukah deungon syedara droe jih ureuëng inong, atawa syedara jih nyang saboh ayah atawa saboh mak.' 'Amin!'
23 'Teukutôk kheueh keu ureuëng nyang jimeumukah deungon mak tuwan jih.' 'Amin!'
24 'Teukutôk kheueh keu ureuëng nyang jipoh maté ureuëng laén ngon cara jimusöm-musöm.' 'Amin!'
25 'Teukutôk kheueh keu ureuëng nyang jiteurimong upah keu jijak poh maté ureuëng laén nyang hana meusalah.' 'Amin!'
26 'Teukutôk kheueh keu ureuëng nyang hana jipeuteupat ubak huköm dan peue nyang geupeurunoe lé Po teu Allah deungon buet-buet jih.' 'Amin!' "