## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 41

1 Feureuman Allah, "Seungab kheueh dan deungoe kheueh Ulôn, hai peunduduek nanggroe-nanggroe nyang jiôh. Meusiab-siab kheueh mangat teuka ubak kantô peungadelan, maju kheueh dan sunyueng kheueh peukara gata. Jak geutanyoe ta meusidang meusajan, keu teupeuputôh soe nyang beuna dan soe teuma nyang salah.
2 Soe kheueh nyang peugrak peunguasa di timu, dan nyang bri bak jihnyan meunang hana putôh-putôh? Soe nyang peujeuet gobnyan geupeutaloe bubena bansa, dan geupeutaklok bubena raja keu gobnyan? Deungon peudeueng gobnyan sampoe awaknyan meutabu lagée abée, deungon panah gobnyan awaknyan ka habéh meuhambô lagée jeumpueng jiyueb lé angén.
3 Gobnyan laju geutiyeub dan maju hana nyang lienteung; langkah gobnyan bagaih, watée geujak lagée rab-rab hana keunong bumoe.
4 Soe kheueh nyang peubuet banmandum nyan? Soe kheueh nyang peuteuntée jalan jih seujarah? Ulôn, TUHAN, Ulôn kheueh nyang phon that, dan teutab na sampoe án uroe pagée.
5 Peunduduek nanggroe-nanggroe nyang jiôh deuh geukalon peue nyang ka Ulôn peubuet. Awaknyan teukeujot dan yo meugám-gám ngon teumakot, laju meusapat meusajan dan jiteuka.
6 Banmandum ureuëng jiteumanyong sabe keudroe-droe, dan saleng teupeukong até.
7 Tukang kayée jipeukong até si tukang méuh, ureuëng nyang peulipeh logam deungon palée jipujoe ureuëng nyang teungoh meunempa di ateueh landasan. Geupeugah, 'Gét lagoena buet jaroe gata'; laju geupeukong deungon labang mangat bék guyang.
8 Teuma gata, Israel, hamba Ulôn, umat nyang Ulôn piléh, gata keuturonan Ibrahim, sahabat Ulôn.
9 Gata ka Ulôn cok nibak ujong-ujong bumoe, Ulôn tawök nibak teumpat-teumpat nyang jiôh. Kheun Ulôn, 'Gata kheueh, hamba Ulôn; Ulôn hana Lôn tulak nyang Ulôn piléh.'
10 Bék teumakot, sabab Ulôn na meusajan gata, bék gundah, sabab Ulôn na kheueh Po teu Allah gata. Gata Ulôn peukong dan Ulôn tulông, Ulôn peutakteh deungon jaroe Ulôn nyang jaya.
11 Ngieng kheueh, banmandum ureuëng nyang beungéh ubak gata, teuma teupeutaloe dan teuseungéh-seungéh. Ureuëng-ureuëng nyang lawan gata, teuma binasa dan habéh teusampôh.
12 Gata tamita ureuëng-ureuëng nyang teuntang droeneueh, teuma awaknyan hana meurumpok ngon droeneueh. Ureuëng-ureuëng nyang muprang deungon gata jinoenyoe ka binasa dan ka habéh gadôh han meuho saho.
13 Sabab Ulôn, TUHAN, Allah gata, nyang mat jaroe uneuen gata; Ulôn peugah, 'Bék takot, Ulôn teuma Lôn tulông gata.' "
14 Feureuman TUHAN, "Bék takot, Israel, bahpih gata ubit dan leumoh. Ulôn kheueh TUHAN nyang tulông gata, Nyang Mahakudus, Po teu Allah Israel na kheueh nyang peuseulamat gata.
15 Ngieng kheueh, gata Ulôn peujeuet lagée papeuen peungirek, nyang barô, tajam dan meugigo dua banja. Gata tangirek gunong-gunong dan tapeuhanco; bukét-bukét gata peujeuet lagée sikéum.
16 Gata teuma tatampo awaknyan, laju awaknyan jipupo lé angén dan geureutök lé angén badée. Gata teuma meugeumbira kareuna Ulôn, TUHAN, dan meubangga kareuna Ulôn, Allah Israel.
17 Meunyoe bansa Ulôn nyang malang nyan jijak mita ié, dan takue awaknyan tho sabab glaih, teuma Ulôn, TUHAN, Lôn jaweueb doá awaknyan; Po teu Allah Israel hana geutinggai umat Gobnyan.
18 Ulôn peujeuet krueng-krueng nyang ié jih jeuet ji ile bak bukét-bukét nyang ueh; mata ié jiteubiet di ateueh darat. Padang pasi Lôn peujeuet keu mon nyang meu ié; mata ié jiteubiet nibak tanoh nyang tho kreng.
19 Padang pasi Lôn pula ngon bak ceumara, bak zaiton, bak murad dan bak akasia. Padang beulantara Lôn peujeuet keu uteuen, uteuen eru, beurangan dan uteuen ceumara.
20 Dan mandum ureuëng jikalon dan jiteupeue bahwa Ulôn, TUHAN, nyang peubuet mandum nyan. Awaknyan teuma jisimak dan muphom, Po teu Allah kudus Israel nyang peujeuet nyan sampoe teujadi."
21 TUHAN, raja Israel, geupeugah ubak dewa-dewa, "Jak gadu laju peukara gata, dan peugah laju alasan-alasan jih!
22 Teuka kheueh, dan ramai kheueh peue nyang teuma teujadi, mangat singoh kamoe teupeue peue akhé jih. Tapeugah kheueh keujadian-keujadian yoh masa ilée, tapeutrang laju makna jih mangat kamoe simak.
23 Tapeugah kheueh peue nyang teuma teujadi, mangat kamoe teupeue bahwa gata beutôi ilahi. Peubuet kheueh laju nyang meuguna atawa nyang rugo, mangat kamoe tahe mante watée teungieng nyan.
24 Nyang sikeubit jih, gata dan buet-buet gata nyan hana, dan ureuëng-ureuëng nyang pujoe gata luwat lumpah na.
25 Ulôn ka Lôn grak sidroe ureuëng di timu: Ulôn tawök jihnyan mangat jijak prang rot utara. Bubena nyang mat kuasa geugilo-gilo lagée geubloh lam leuhôb, lagée ureuëng peugét beulangong tanoh jibloh-bloh lam tanoh kliet.
26 Soe lamkawan gata nyang ka tapeubuet lagée nyan sampoe kamoe jeuet kamoe peubeuna? Teuma lamkawan gata hana nyang tabri tée, hana ureuëng nyang na deungoe gata tapeugah haba.
27 Ulôn, TUHAN, nyang paleng awai Ulôn peugah ubak Sion; Ulôn nyang kirém ureuëng ba haba gét u Yerusalem.
28 Watée Lôn mita lamkawan dewa-dewa, hana meusidroe pih nyang hase jibri peutunyok, dan hana nyang jeuet jijaweueb.
29 Beutôi, dewa-dewa nyan hana meuguna, awaknyan na kheueh patong tuangan nyang hana meudaya, dan hana hase jipeubuet sapeue."