## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 28

1 Thon nyan cit teuma bak buleuen limong thon nyang keu peuet geumat keurajeuen lé Raja Zedekia, Hananya bin Azur, sidroe nabi di banda Gibeon, geumarit ngon ulôn bak Baét TUHAN. Dikeue teungku-teungku imeum dan banmandum rakyat gobnyan geupeugah ubak ulôn
2 bahwa TUHAN Nyang Mahakuasa, Po teu Allah Israel, geupeugah lagée nyoe, "Keukuatan raja Babel ka Lôn peupatah.
3 Dalam watée dua thon nyoe Ulôn kupeuriwang barang-barang nibak Baét Lôn, nyang ka ji angkot u Babel lé Raja Nebukadnezar.
4 Meunan cit Ulôn ba lom Yoyakhin bin Yoyakim raja Yehuda, meusajan deungon banmandum rakyat Yehuda nyang ka jiba u Babel. Ulôn, TUHAN, ka Lôn peugah haba."
5 Dan dikeue banmandum teungku-teungku imeum dan banmandum rakyat nyang jidong dikeue Baét TUHAN nyan, laju lôn peugah ubak Hananya,
6 "Gét that! Mudah-mudahan mantong ramaian gata nyan jeuet keunyataan, dan TUHAN beutôi-beutôi geuba lom di Babel barang-barang Baét TUHAN meusajan deungon banmandum ureuëng nyang ka teuböih disideh.
7 Teuma gata, Hananya, dan gata bandum, he rakyat, deungoe kheueh nyoe:
8 Nabi-nabi sigohlom masa geutanyoe ka geuamai bahwa muprang, mala peutaka, dan bala peunyakét keunong ateueh bansa-bansa dan keurajeuen nanggroe nyang teuga-teuga.
9 Teuma nabi nyang geuamai keuadaan damé, teuma jeuet teu aku sibagoe nabi nyang beutôi-beutôi geu kirém lé TUHAN, meunyoe ramaian-ramaian gobnyan jeuet keunyataan."
10 Lé Hananya laju geureubot gandoe nyang meugantung bak takue lôn dan laju geuwiet gandoe nyan.
11 Dikeue banmandum rakyat nyang teuka keunan bak watée nyan gobnyan geupeugah, "TUHAN meufeureuman bahwa meunoe kheueh cara Gobnyan geuwiet gandoe nyang jipasang lé Raja Nebukadnezar nibak takue jeueb-jeueb bansa; TUHAN teuma geupeubuet nyan lam watée dua thon nyoe." Óh lheueh nyan, ulôn pih lôn jak.
12 Hana padub treb teuma óh lheueh keujadian nyan, TUHAN geuyue bak ulôn
13 jak ubak Hananya jeuet lôn peugah lagée nyoe, "TUHAN geupeugah bahwa gata jeuet mantong tawiet gandoe kayée, teuma Gobnyan geugantoe deungon gandoe beuso.
14 TUHAN Nyang Mahakuasa, Allah Israel, meufeureuman bahwa Gobnyan geupeungui gandoe beuso nibak takue banmandum bansa-bansa nyoe, dan awaknyan meungabdi ubak Nebukadnezar, raja Babel. TUHAN meufeureuman cit bahwa beulatang juah pi jiseurah ubak keukuasaan Nebukadnezar."
15 Banmandum nyan ulôn peutrok ubak Hananya, laju lôn peugah lom, "Deungoe kheueh nyoe, he Hananya! TUHAN hana geu kirém gata; gata ka tapeujeuet bansa nyoe jipeucaya ubak tutoe haba nyang dusta.
16 Sabab nyan kheueh TUHAN geupeugah bahwa gata geusampôh di ateueh bumoe. Thon nyoe cit teuma gata maté, sabab gata ka tayue bansa nyoe jilawan TUHAN."
17 Dan bak thon nyoe cit teuma nibak buleuen nyang keu tujoh, Hananya meuninggai donya.