## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 27

1 Hana treb óh lheueh Zedekia bin Yosia jeuet keu raja Yehuda, TUHAN geuyue ubak ulôn
2 mangat lôn peugot talo-talo nibak kulet dan krah takue nibak kayée, dan teupasang laju atranyan bak takue lôn.
3 Meunan cit Gobnyan geuyue ubak ulôn jak peusampoe peusan Gobnyan ubak raja Edom, Moab, Amon, Tirus dan Sidon, deungon peurantara utosan-utosan awaknyan nyang ka teuka u Yerusalem keu teujak saweue Raja Zedekia.
4 Ulôn harôh lôn bri tée ubak awaknyan bahwa TUHAN Nyang Mahakuasa, Po teu Allah Israel, meufeureuman,
5 "Deungon kuasa Lôn nyang raya dan deungon teunaga Lôn Ulôn ka Lôn cebta bumoe dan manusia meunan cit deungon banmandum beulatang, dan Ulôn jeuet Ulôn jok ubak soe mantong nyang Ulôn galak.
6 Ulôn kheueh nyang jok banmandum bansa nyoe lam keukuasaan hamba Lôn, Nebukadnezar, raja Babel. Dan beulatang pih ka Lôn jok ubak jihnyan mangat jeuet jikuasa.
7 Banmandum bansa jimeungabdi ubak jihnyan, ubak aneuëk agam jih, dan ubak cucoe jih sampoe ubak saát jih nanggroe jihnyan rhot. Bak masanyan bansa Babel meungabdi ubak bansa-bansa nyang teuga dan raja-raja rayeuk.
8 Bansa atawa keurajeuen nyang hánjitem taklok ubak Nebukadnezar Lôn huköm deungon prang, deuk, dan bala peunyakét, sampoe akhé jih bansa nyan taklok ubak gobnyan.
9 Bék kheueh tadeungoe nabi-nabi atawa somantong nyang hana gata taklok ubak raja Babel, bahpi awaknyan meungaku ka jiteurimong peutunyok lam lumpo, roh-roh halôh, atawa deungon jingui teunaga gaéb.
10 Awaknyan jipeungéut gata sampoe gata kajiba trok án jiôh nibak nanggroe gata. Ulôn ku use gata nibak nanggroe gata dan gata binasa.
11 Teuma bansa nyang jitem taklok dan jitem meungabdi ubak raja Babel Lôn peubiyeu tinggai di tanoh ié jih keudroe, dan jiseumuga keudroe disinan, Ulôn, TUHAN, ka Lôn peugah haba."
12 Ubak Zedekia raja Yehuda, ulôn, Yeremia, ulôn peugah hai nyang saban. Ulôn peugah, "Meunyeurah kheueh ubak raja Babel. Taát kheueh ubak raja nyan dan ubak bansa nyan, mangat Teungku raja seulamat.
13 TUHAN ka meufeureuman bahwa bansa nyang hana taklok ubak raja Babel maté di mideuen prang, keunong deuk, atawa bala peunyakét. Pakon Teungku raja dan rakyat neutem maté seucara lagée nyan?
14 Bék neudeungoe nabi-nabi nyang geutam Teungku raja taklok ubak raja Babel, sabab awaknyan jipeungéut Teungku raja.
15 Awaknyan jipeugah bahwa jimeututoe nyan na kheueh ateueh nan TUHAN, teuma nyang bit awaknyan jimeusulet. TUHAN keudroe geupeugah bahwa Gobnyan hana geukirém awaknyan. Sabab nyan Gobnyan geupeu crebre dan geupeubinasa Teungku raja meusigoe ngon nabi-nabi nyang meusulet bak Teungku raja."
16 Óh lheueh nyan ulôn bri tée ubak teungku-teungku imeum dan ubak banmandum rakyat bahwa TUHAN meufeureuman lagée nyoe, "Bék tadeungoe nabi-nabi nyang jipeugah hana treb le barang-barang nyang na di Baét Ulôn jiba lom nibak di Babel. Awaknyan sulet.
17 Bék tadeungoe peue nyang jikheun lé awaknyan! Meunyeurah kheueh ubak raja Babel, mangat gata seulamat. Keupeue banda nyoe jipeuhanco?
18 Meunyoe awaknyan keubit beutôi nabi, dan ka jiteurimong peusan nibak Ulôn, pasti awaknyan jinoe jilakée bak Lôn, TUHAN Nyang Mahakuasa, mangat barang-barang nyang mantong na di Baét Lôn dan bak meuligoe raja di Yerusalem hana teu angkot u Babel.
19 Sabab Ulôn, TUHAN Nyang Mahakuasa, Po teu Allah Israel, ka Lôn peuputôh bahwa banmandum atra nyan teu angkot u Babel, dan teutab tinggai disinan sampoe án Ulôn kalon lom teuma. Bak watée nyan barô kheueh Ulôn ba lom u teumpat nyoe. Ulôn, TUHAN, ka Lôn peugah haba." Barang-barang nyang mantong na di Baét TUHAN nyan na kheueh: taméh-taméh, beujana peurunggu, geuritan-geuritan, dan napadub macam barang nyang laén atra Baét TUHAN. Barang-barang nyan hana rhoh teuba u Babel, bak watée Yoyakhin bin Yoyakim raja Yehuda meunan cit deungon ureuëng patot-patot masyarakat Yehuda dan Yerusalem teuba u Babel lé Raja Nebukadnezar.