## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 47

1 TUHAN meufeureuman, "Hei Babel, tron kheueh nibak keurajeuen gata, dan gata duek kheueh ateueh abée. Muso ngon maméh lagée yoh ilée ka hana le nibak gata.
2 Gileng kheueh teupông deungon batée; peuhah kheueh tôb ulée gata, salob kheueh ija rok sampoe leumah beuteh gata, dan jeumeurang kheueh bubena krueng.
3 Ureuëng laén jingieng gata nyang teulon, jihina ngon jipeumalée. Ulôn kubalaih dam ateueh gata, dan hana meusidroe pi nyang na Lôn tinggai."
4 Po teu Allah nyang suci bansa Israel geupeubeubaih geutanyoe, nan Gobnyan TUHAN Nyang Mahakuasa.
5 TUHAN meufeureuman ubak Babel, "Seungab kheueh, dan tamong kheueh laju lam seupôt buta. Gata hana le teupeugah 'Ratu keurajeuen-keurajeuen.'
6 Yoh masa ilée Ulôn beungéh ubak umat Lôn, awaknyan hana le Lôn anggab atra milék Ulôn. Laju awaknyan Ulôn seurah ubak gata, dan gata pi hana tagaséh keu awaknyan, sampoe nyang ka tuha-tuha gata teugon deungon keujam hán peue takira.
7 Gata tapike jeuet keu ratu siumu masa, dan hana gata insaf atawa gata pike peukeuneu lheueh nyang teujadi.
8 Sabab nyan deungoe kheueh Ulôn, hei gata nyang galak tatiyeub keuseunangan! Gata pike udeb gata aman, dan hana nyang lagée gata. Gata pike gata hana jeuet keu inong balée, dan keuturonan gata hana binasa.
9 Teuma sikeujab mantong, lam siuroe, mandua hai nyan sigoe guih teujadi. Bah kheueh tapeuguna sihe ngon nurajah mubisa, lakoe gata ngon aneuëk gata teutab teucok cit teuma.
10 Gata tapike aman bak buet nyang jeuhet gata, gata pike buet nyang jeuhet gata hana geungieng nyata. Gata ka jipeusisat lé keubijaksanaan dan iéleumé peungetahuan gata, gata pike hana nyang lagée gata.
11 Teuma gata keunong bala, iéleumé sihe gata hana kuasa jipeusie droe. Ubak gata jiteuka lé bala ngon haro hara, dan hana hase gata sangga. Binasa nyan teuka ngon ban sikreb mata, dan hana gata sangka sigohlom nyan teuka.
12 Gata pike mantong bak nurajah dan iéleumé sihe gata, nyang peususah gata yoh masa ubit sampoe ka rayeuk gata. Pat tateupeue nyan meuguna nibak gata, keu teupeutakot banmandum musoh gata.
13 Gata payah that sabab jai lumpah na nariet peuingat. Gata yue laju bubena tukang meuramai nyan teuka jijak peuseulamat gata; awaknyan nyang ka lheueh jiseulidek jeueb-jeueb sagoe langét, dan jimurunoe keuhai bintang-bintang, dan ubak tieb-tieb buleuen barô jiramaikan peue nyang ka jeuet keu naséb gata.
14 Kalon, awaknyan lagée jumpueng nyang teungoh jipajoh lé apui; hana hase jipeuseulamat droe jih keudroe! Apui hu nyan lumpah that seu-uem nibak awaknyan, kon apui seu-uem teumpat meuadeueng.
15 Nyan kheueh guna jih bandum tukang ramai nibak gata nyang peususah gata phon yoh masa ubit gata; maséng-maséng awaknyan jijak jitinggai gata; hana nyang teuka jijak tulông gata."