## Kitab Teu-Ulang

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34

-Reset+

### Chapter 23

1 "Ureuëng nyang ka keunong gasi alat keulamin jih ureuëng nyang lagéenyan hana jeuetle teukheum sibagoe umat TUHAN.
2 Ureuëng nyang lahé hase buet mukah banmandum keuturonan jih troh ubak nyang keu siploh, ureuëng nyang lagéenyan hana jeuet keu umat TUHAN.
3 Ureuëng Amon dan Moab dan banmandum keuturonan awaknyan trok ubak nyang keu siploh hana jeuet keu umat TUHAN,
4 sabab awaknyan hana jitem bri keu gata peunajoh ngon ié jieb bak watée gata mantong tajak bak rot ueh watée gata teubiet nibak nanggroe Meusé. Bahkan awaknyan jipeu-upah si Bileam, aneuëk Beor nibak banda Petor di Mesopotamia, keu teukutôk gata.
5 Teuma TUHAN Po teu Allah gata hana geutem deungoe Bileam nyan. Sikeubiet jih teuma nyang teujadi Gobnyan geu ubah kutok nyan jeuet keubeureukat, sabab Gobnyan geugaséh keugata.
6 Seumantong gata udeb dan sampoe trok siumu masa, bék kheueh gata tulông bansa-bansa nyan atawa gata peujeuet awaknyan makmu.
7 Bék kheueh teuma gata pandang hina keu ureuëng Edom sabab awaknyan na kheueh syedara gata. Meunan cit bék kheueh teuma gata pandang miyueb ubak ureuëng Meusé, sabab gata treb tatinggai di nanggroe awaknyan.
8 Phon nibak keuturonan nyang keu lhée trok ubak nyang silanjut jih keuturonan awaknyan jeuet keu wareuga umat TUHAN."
9 "Bak watée gata teungoh tamuprang, gata harôh tapeusie ubak peue mantong nyang teupeujeuet gata rhot bak kuto atawa najih.
10 Meunyoe sidroe ureuëng ka jeuet keu kuto sabab jipeuteubiet iémani bak watée teungét ateueh teumpat éh, ureuëng nyan harôh jitinggai khimah-khimah dan jitinggai laju di luwa.
11 Óh katrok bak watée seupôt ureuëng nyan harôh jijak manoe dan bak watée mata uroe jilhob ureuëng nyan ka jeuet jigisa lom ubak khimah-khimah.
12 Gata harôh kheueh takeubah diluwa khimah teumpat boh ié cut atawa ié rayeuk.
13 Meunyoe keuneuk jak keunan gataba kheueh laju seulaén peuleungkapan gata meunan cit sikrak kayée keungon kueh uruek teumpat teu tôh ék dan meunan cit keu ngon seubée jih.
14 TUHAN Po teu Allah na sajan gata didalam khimah gata keu geujak lindong gata dan geubri keu gata meunang ateueh musoh-musoh gata. Teuma gatajaga kheueh mangat khimah-khimah gatanyan teutab gleh. Bék sampoe meuteumé sapeue-sapeue nyang hana beutôi lamkawan gata, mangat TUHAN hana geutinggai gata."
15 "Meunyoe na sidroe namiet jipeuplueng droe nibak teungku droe di teumpat jih meukeureuja laju jijak lakée peulindongan, bék kheueh gatayue woe jihnyan.
16 Jihnyan jeuet jitinggai saboh lam banda gata meunurot banda toh nyang jipiléh ngon ji galak, dan gata hana jeuet tapeusaneut ateueh jihnyan deungon cara gasa.
17 Sidroe ureuëng Israel, bah kheueh jihnyan ureuëng agam meunan cit ngon ureuëng inong, ureuëng nyan hana jeuet jipeujeuet droe jih keu ureuëng lunte nibak kuil-kuil teumpat seumujoe.
18 Meunan cit ngon péng nyang jiteumé nibak hase buet meulunte nyan hana jeuet jiba u Baét TUHAN Po teu Allah gata keu tajak peulheueh kaôi, sabab TUHAN Po teu Allah that-that geubanci ubak buet meulunte nyan nibak kuil-kuil teumpat seumujoe dan keu péng upah meulunte.
19 Meunyoe gata tapeu utang péng ubak ureuëng laén, gata jeuet gata lakée bungöng ateueh péng gata nyan. Teuma meunyoe gata tangui péng atawa peunajoh atawa barang nyang laén nibak ureuëng nyang saboh bansa deungon gata, nyang jingui nyan harôh kheueh teujok deungon hana talakée bungöng. Gata taát kheueh ubak peurintah nyan, teuma TUHAN Po teu Allah gata geubri beureukat peue-peue mantong nyang gata peubuet di nanggroe nyang gata tinggai.
21 Meunyoe gata tameujanji peue-peue mantong ubak TUHAN Po teu Allah gata, bék kheueh nyan gata preh-preh le keu gata peuteupat janjinyan, sabab TUHAN Po teu Allah gata teutab geulakée atra nyan, dan gata ka meudesya meunyoe hana tapeupeunoh hai nyan.
22 Gata hana meudesya meunyoe hana tapeugét janji ubak TUHAN.
23 Teuma meunyoe gata deungon ban galak droe tameujanji ubak TUHAN Po teu Allah gata, janji nyan digata wajéb gata peuteupat.
24 Meunyoe gata teungoh tajak-jak rot lampôh anggô ureuëng laén, gata jeuet tapajoh boh anggô siduble nyang gata meuheut, teuma hana jeuet gata peusapat lam raga.
25 Meunan cit meunyoe gata teungoh tajak-jak di dalam lampôh gandom ureuëng laén, gata jeuet gatapajoh gandom nyang gata pot ngon jaroe gata, teuma hana jeuet atranyan takoh deungon sadeueb."