## Nabi Yeremia

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52

-Reset+

### Chapter 19

1 TUHAN geuyue ubak ulôn mangat lôn jak bloe kendi, dan teupakat meupadub droe peumimpén bansa dan meupadub droe teungku-teungku imeum nyang ka tuha-tuha,
2 mangat jijak meusajan-sajan deungon awaknyan u Pantôn Hinom rot babah Pintoe Geureubang Beling. Disinan harôh lôn peumaklum peue nyang ka geupeusan ubak ulôn.
3 Ulôn harôh ku peugah lagée nyoe, "He Raja-raja Yehuda dan peunduduek Yerusalem! Deungoe kheueh nyoe, peue nyang Ulôn, TUHAN Nyang Mahakuasa, Allah Israel, keuneuk peugah ubak gata. Ulôn keuneuk peuteuka bala nyang raya u ateueh teumpat nyoe sampoe ureuëng nyang deungoe nyan mandum teukeujot.
4 Hai nyan Ulôn peubuet sabab bansa nyan ka jitinggai Ulôn. Awaknyan ka jipeukuto teumpat nyoe deungon cara jipeuseumah keureubeuen keu dewa-dewa nyang aséng nibak awaknyan, nibak indatu awaknyan dan nibak raja-raja Yehuda. Meunan cit awaknyan ka jipaso teumpat nyoe deungon darah ureuëng-ureuëng nyang hana meusalah.
5 Awaknyan jipeudong miseubah keu Baal keu jipeuseumah aneuëk-aneuëk awaknyan sibagoe keureubeuen nyang teutot, padahai Ulôn hántom na Lôn yue bak awaknyan nyang lagée nyan, teuma hántom na hai lagée nyan nyang na teupike lam pikeran Lôn.
6 Sabab nyan, teuka watée jih teumpat nyoe hana le teupeunan Tofet atawa Pantôn Hinom, teuma na kheueh Pantôn Ceumeucang.
7 Di teumpat nyoe Ulôn kupeubateue banmandum reuncana ureuëng Yehuda dan peunduduek Yerusalem. Awaknyan Lôn peubiyeu jipeutaloe lé musoh-musoh awaknyan dan jipoh maté di mideuen prang. Manyét awaknyan Lôn peubiyeu jipajoh lé cicém dan beulatang juah.
8 Ulôn kupeuteuka mala peutaka nyang luwa biasa u ateueh banda nyoe sampoe soe mantong ureuëng nyang liwat disinan teukeujot dan gli.
9 Musoh jikeupong banda nyoe, dan ji useuha jipoh maté peunduduek nyang na disinan. Watée jikeupong nyan bit hebat that, sampoe ureuëng-ureuëng nyang na lam banda nyoe saléng jipajoh rakan-rakan jih, dan na nyang pajoh aneuëk-aneuëk awaknyan keudroe."
10 Óh lheueh nyan TUHAN geuyue bak ulôn jeuet lôn peubeukah kendi nyan dikeue ureuëng-ureuëng nyang seutôt ulôn.
11 Ulôn harôh lôn peugah ubak awaknyan bahwa TUHAN Nyang Mahakuasa meufeureuman lagée nyoe, "Bansa dan banda nyoe Lôn peuhanco lagée kendi nyang beukah nyan sampoe hana jeuet le teupeuguna. Awaknyan jikubu manyét-manyét droe jih di Tofet, sabab ka hana le teumpat teukubu manyét-manyét nyan.
12 Banda nyoe deungon peunduduek jihnyan Lôn peujeuet lagée Tofet.
13 Banmandum rumoh di Yerusalem dan banmandum raja-raja Yehuda jeuet keu kuto lagée Tofet; sabab ateueh bubông rumoh-rumoh nyan manusia ka jitot keumeunyan keu dewa-dewa di langét, dan jipeuseumah anggô keu dewa-dewa nyang laén."
14 Laju ulôn tinggai Tofet, teumpat ulôn geuyue peusampoe peusan TUHAN. Laju ulôn jak ubak seuramoe Baét TUHAN dan lôn dong disinan, laju ulôn peugah bak bandum ureuëng,
15 bahwa TUHAN Nyang Mahakuasa, Allah Israel, meufeureuman lagée nyoe, "Sabab gata kreueh ulée dan hántatem deungoe sapeue, teuma Ulôn kupeuteuka u ateueh banda nyoe dan u ateueh banmandum gampông nyang nibak binéh-binéh nyoe banmandum reuncana nyang ka Ulôn reuncana."