## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 19

1 Nyoe kheueh peusan keuhai nanggroe Meusé. TUHAN geujak u Meusé deungon keundeuraan awan nyang bagaih. Dumna beurala-beurala di nanggroe Meusé nyan ka habéh yo dikeue Gobnyan dan di ureuëng-ureuëng Meusé pih ka cut até.
2 TUHAN meufeureuman, "Ulôn kupeubeudôh prang syedara di nanggroe Meusé: syedara jilawan syedara, teutangga lawan teutangga, banda lawan banda dan keurajeuen lawan keurajeuen.
3 Ulôn kupeubateue peue mantong nyang jireuncana lé Meusé dan Lôn peupatah seumangat awaknyan. Awaknyan jilakée tulông ubak beurala-beurala, jilakée naseuhat dan peutunyok ubak tabib-tabib dan ubak roh-roh.
4 Nanggroe Meusé nyan Ulôn jok lam jaroe sidroe raja nyang zalem nyang peurintah awaknyan deungon keujam. Ulôn, TUHAN Nyang Mahakuasa, ka Lôn peugah haba."
5 Ié Krueng Nil jisurot dan treb bak treb laju tho.
6 Lhueng-lhueng meubée khiéng watée ié jih seumaken habéh. Geulagah dan naleueng jeuet keu layée.
7 Banmandum seunaman nyang na di seutôt binéh Krueng Nil teuma jeuet keu tho dan habéh jipeupo lé angén.
8 Dumna neulayan nyang lazemjih jikeumawe ngon jimeujeue disinan apoh apah sira jimeuratok ngon jimo ba-e sabab kawe dan jeue awaknyan hana meuguna le. Bubena ureuëng ban teumpeuen putôh asa;
9 awaknyan dan kuli nyang tung upah meuseudeh até dan patah meuseumangat.
11 Bit-bit bangai that banmandum peumimpén-peumimpén banda Zoan! Ureuëng Meusé paleng bijaksana bak jijok naseuhat nyang bangai! Jijeuet that lé awaknyan jipeugah ubak raja bahwa droe jihnyan keuturonan ureuëng-ureuëng malem dan keuturonan raja-raja bak jamén purbakala!
12 Wahai, raja Meusé, dipat kheueh peunaseuhat-peunaseuhat teungku amphon nyang carông-carông nyan? Mungken awaknyan jiteupeue peue nyang geureuncana lé TUHAN Nyang Mahakuasa keu nanggroe Meusé.
13 Bubena peumimpén Zoan dan Memfis na kheueh ureuëng-ureuëng bangai. Awaknyan kon meupimpén, teuma jipeusisat bansa droe jih keudroe.
14 TUHAN kheueh nyang peujeuet awaknyan mangat jitembri naseuhat nyang bingong nyan. Akibat jih, nanggroe Meusé salah hánkeunong, dan meuapit-apit lagée ureuëng mabök nyang meusireuk dan reubah ateueh muntah droe jih keudroe.
15 Di nanggroe Meusé hana le ureuëng nyang mantong meudaya, bah kheueh nyan nyang mat kuasa meunan cit deungon rakyat biasa, bah kheueh nyan ureuëng peunteng meunan cit ureuëng awam.
16 Teuma teuka watéejih bansa Meusé nyan lagée ureuëng inong nyang gusuen dan teumakot. Awaknyan yo meugám-gám meunyoe jikalon TUHAN Nyang Mahakuasa geureuntak jaroe Gobnyan keu geuhuköm awaknyan.
17 Tanoh Yehuda ka jeuet keugeumpa nibak ureuëng Meusé pajan mantong watée awaknyan teupeuingat ubak keuputosan TUHAN Nyang Mahakuasa keuhai awaknyan keudroe.
18 Bak watée nyan basa Ibrani jipeuguna di limong boh banda di nanggroe Meusé. Ureuëng-ureuëng disinan jibeuôt sumpah deumi nan TUHAN Nyang Mahakuasa. Saboh lamkawan banda nyan geuboh nan "Banda Mata uroe".
19 Bak watée nyan di pusat nanggroe Meusé na saboh miseubah keu TUHAN, dan nibak bataih nyan na teuma saboh taméh batée nyang teupeukhusos keu TUHAN.
20 Miseubah dan taméh nyan na kheueh sibagoe lambang keuhai teuka TUHAN Nyang Mahakuasa di nanggroe Meusé. Meunyoe bansa nyan jiteugom ngon jitindéeh, dan awaknyan jimeuhôi jilakée tulông ubak TUHAN, Gobnyan geukirém sidroe-droe ureuëng keu teupeuseulamat awaknyan.
21 TUHAN geupeugah droe ubak bansa Meusé, dan awaknyan teuma jituri dan jiseumah Gobnyan, sira jiba keureubeuen ngon peuseumahan ubak Gobnyan. Awaknyan jimeujanji ubak Gobnyan deungon meusumpah dan jipeubuet teuma.
22 TUHAN geuheuntam bansa Meusé, teuma óh lheuehnyan geupeupuléh teuma. Awaknyan jiwoe ubak TUHAN, dan Gobnyan geudeungoe doá awaknyan dan geupeupuléh teuma.
23 Bak watée nyan na rot raya bataih nanggroe Meusé deungon Asyur. Peunduduek nibak bandua boh nanggroe nyan jiwoe lom rot ueh nyan dan awaknyan meuiébadat meusajan-sajan teuma.
24 Bak watée nyan Israel saban keududukan jihnyan deungon Meusé dan Asyur, dan ban lhée boh bansa nyan jeuet keubeureukat keu bansaboh donya.
25 TUHAN Nyang Mahakuasa teuma geubri beureukat keu awaknyan deungon feureuman, "Ulôn bri beureukat keu gata, hai Meusé umat Ulôn, Asyur cebtaan Ulôn, dan Israel umat nyang Ulôn piléh."