## Nabi Yesaya

Chapter: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66

-Reset+

### Chapter 50

1 TUHAN meufeureuman ubak bani Israel, "He umat Ulôn, gata pike ulôn ku use gata lagée sidroe ureuëng lako jiuse peurumoh jih? Meunyoe meunan, dipat surat taleuek jih? Gata pike Ulôn nyoe kupeubloe gata, lagée sidroe ayah jipeubloe aneuëk jih ubak ureuëng nyang tunggée utang? Kon! Gata jiteun dan jitiek, sabab desya dan buet nyang jeuhet gata keudroe!
2 Pakon nibak umat Lôn hana meusidroe pih nyang na jijaweueb, watée Ulôn teuka Lôn jakhôi awaknyan? Peu kheueh awaknyan seungab mantong sabab jisangka Ulôn hana hase Lôn peulheueh dan Lôn peuseulamat awaknyan? Nyang sikeubit jih, ateueh peurintah Lôn laôt nyan hase tho kreng, krueng-krueng Ulôn peujeuet keupadang pasi, dan bubena uengkot habéh maté dan mubée banga.
3 Langét Lôn peujeuet itam seupôt ngon glab, teuma Ulôn tôb lagée ija kabông."
4 TUHAN Nyang Mahamanyang geupeurunoe ulôn peugah haba, mangat tutoe ulôn jeuet teupeukhong ureuëng nyang laéueh. Tieb-tieb beungoh Gobnyan geupeubeudôh hasrat ulôn mangat lôn deungoe ajaran Gobnyan keu ulôn.
5 TUHAN geubri keu ulôn peungeurtian; ulôn hana beurontak atawa meupaleng nibak Gobnyan.
6 Ulôn jok rueng lôn keu ureuëng nyang seunuét ulôn; dan mieng ulôn keu ureuëng nyang bot janggot lôn. Ulôn hana lôn peupaleng muka watée ulôn jihina dan jiludah teuma.
7 Sabab TUHAN Po teu Allah geutulông ulôn, sabab nyan ulôn hana geubri malée. Ulôn peukhong até lôn mangat tabah; ulôn teupeue ulôn hana geupeumalée.
8 Sabab Po teu Allah rab, Gobnyan nyang peugah bahwa ulôn hana meusalah. Soe nyang keuneuk meubantah deungon lôn? Jak geutanyoe ta teubiet meusajan-sajan. Soe nyang keuneuk lawan ulôn? Yue kheueh ureuëng nyan jipeurab ubak ulôn.
9 Keubit, TUHAN Nyang Mahamanyang geubila lôn, soe ureuëng nyang jijeuet peugah ulôn nyoe meusalah? Banmandum nyang tudoh ulôn nyan teuma leunyab lagée ija brok nyang jipajoh lé keuraleub.
10 He gata nyang horeumat TUHAN, dan nyang deungoe tutoe haba hamba Gobnyan, rot ueh nyang gata jak mungken seupôt, dan hana cahya nyang jipeutrang keu gata; teuma peucaya kheueh ubak TUHAN; meusadeue kheueh ubak Allah gata.
11 He gata nyang keuneuk peuceulaka ureuëng laén, gata teuma geupeuceulaka lé reuncana gata keudroe. TUHAN kheueh nyang peubuet nyan sampoe teujadi, gata geuseksa nyang paleng hebat.